text:
རྒྱལ་སྤྱིའི་སྟེང་སྙན་གྲགས་ཆེ་བའི་ཨ་རིའི་ཧ་ཝར་ཌི་གཙུག་ལག་སློབ་གྲྭ་ཆེན་མོས་ལོ་ལྟར་རྒྱ་ནག་པེ་ཅིན་སྐད་ཡིག་རིག་གཞུང་སློབ་ཆེན་(Beijing Language and Culture University) ནང་སྤེལ་བཞིན་པའི་རྒྱའི་སྐད་ཡིག་སྦྱོང་བའི་ལས་གཞི་དེ་ཉིད་ལོ་རྗེས་མ་ནས་ཐའེ་ཝན་ལ་སྤོས་ཏེ་ཐའེ་ཝན་གྱི་རྒྱལ་ཡོངས་གཙུག་ལག་སློབ་གྲྭ་ཆེན་མོའི་ནང་སྤེལ་གཏན་འཁེལ་ཡོད་འདུག
རྒྱལ་སྤྱིའི་གསར་ལམ་ཁག་ཏུ་གནས་ཚུལ་ཐོན་པ་ལྟར་ན། ཧ་ཝར་ཌི་གཙུག་ལག་སློབ་གྲྭ་ཆེན་མོའི་རྒྱའི་སྐད་ཡིག་ལས་གཞིའི་འགན་འཛིན་ཇེ་ནི་ཧྥར་ལིའུ་ (Jennifer Liu) ལགས་ཀྱིས། རྒྱའི་སྐད་ཡིག་སྦྱོང་བའི་ལས་གཞི་དེ་ཉིད་ཐའེ་ཝན་ལ་གནས་སྤོས་བྱས་དགོས་དོན་ནི། ལས་གཞི་སྤེལ་ཡུལ་པེ་ཅིན་སྐད་ཡིག་སློབ་གྲྭའི་ངོས་ནས་ལས་གཞི་གོ་སྒྲིག་སོགས་ཀྱི་ཐད་ལ་གྲོགས་འདྲིས་ཀྱི་རྣམ་པ་དེ་ཙམ་བསྟན་མེད་སྐོར་དང་། ཉེ་བའི་ལོ་ཤས་ནང་ལས་གཞིའི་དགོས་མཁོ་གཞིར་བཟུང་གི་འཛིན་ཁང་མ་རག་པའི་དཀའ་ངལ་ཡང་ཕྲད་ཡོད་འདུག པེ་ཅིན་གྱི་སྐད་ཡིག་སློབ་ཆེན་དེས་ལས་གཞིའི་དེའི་ནང་མཉམ་ཞུགས་བྱེད་མཁན་གྱི་ཧ་ཝར་ཌིའི་སློབ་ཕྲུག་ཡོངས་རྫོགས་གཤོང་སའི་འཛིན་ཁང་ཞིག་བཀོད་སྒྲིག་བྱ་རྒྱུའི་ཚབ་ཏུ། འཛིན་ཁང་མི་འདྲ་བ་གཉིས་བཀོད་སྒྲིག་བྱས་རྐྱེན་སློབ་ཕྲུག་རྣམས་སྡེ་ཚན་གཉིས་ལ་ཆ་བགོས་བྱེད་དགོས་བྱུང་ཡོད་འདུག་ཅིང་། གནས་སྟངས་འདི་འདྲའི་འོག་ནས་ཧ་ཝར་ཌིའི་ལས་གཞི་དེ་ཉིད་ཐོག་མའི་དམིགས་ཡུལ་ལྟར་སྤུས་ཚད་ལྡན་པའི་ཐོག་ནས་ལག་བསྟར་བྱེད་དཀའ་བར་གྱུར་ཡོད་ཚུལ་འགྲེལ་བརྗོད་བྱས་ཡོད་འདུག
ཧ་ཝར་ཌིའི་སློབ་མའི་ཚགས་པར་སྟེང་དེ་འབྲེལ་གནས་ཚུལ་ཐོག་མར་འཁོད་པའི་ནང་། ཇེ་ནི་ཧྤར་ལིའི་ཡི་མཐོང་ཚུལ་ལ་རྒྱ་ནག་གི་སློབ་གྲྭ་དེས་རྒྱའི་སྐད་ཡིག་གི་ལས་གཞི་དེར་མཐོང་ཆེན་མ་བྱས་པར་ཅུང་སྣང་མེད་ལྟ་བུ་བྱས་དོན་གཙོ་བོ་ནི། སྲིད་འཛིན་ཞི་ཅིན་ཕིང་རྒྱ་ནག་གི་སྲིད་འཛིན་དུ་གྱུར་བ་ནས་བཟུང་། ཉེ་བའི་ལོ་ཤས་ནང་རྒྱ་ནག་གཞུང་གི་ཨ་རིར་ལྟ་ཕྱོགས་འགྱུར་བཞིན་པའི་རྐྱེན་གྱིས་ཡིན་སྲིད་སྐོར་འགྲེལ་བརྗོད་བྱས་འདུག་པ་མ་ཟད། དེ་སྔ་ཡིན་ན་རྒྱའི་སྐད་ཡིག་གི་ལས་གཞིའི་ལས་བྱེད་དང་སློབ་མ་རྣམས་ཀྱིས་བདུན་པའི་ཚེས་བཞི་སྟེ་ཨ་རིའི་རང་བཙན་ཉིན་མོར་ཨ་རིའི་རྒྱལ་གླུ་ལེན་པ་དང་པི་ཛ་(Pizza)ཟོས་ཏེ་དགའ་སྤྲོ་བྱེད་ཀྱི་ཡོད་ནའང་། ཕྱི་ལོ་ ༢༠༡༩ ལོར་རྒྱ་ནག་གི་སློབ་གྲྭ་དེས་དགེ་སློབ་རྣམས་ལ་དེ་ལྟར་བྱ་མི་ཆོག་པའི་བཀའ་བཏང་ཡོད་འདུག
པེ་ཅིན་གྱི་སྐད་ཡིག་རིག་གཞུང་སློབ་གྲྭའི་དགེ་རྒན་ཞིག་གིས་རྒྱ་ནག་ལྷོ་རྒྱུད་ཞོགས་པའི་ཆ་འཕྲིན་ལ། ལས་གཞི་དེ་ཉིད་རྒྱ་ནག་ནང་མཚམས་འཇོག་བྱས་དགོས་པའི་རྒྱུ་མཚན་གཞན་ཞིག་ནི། འདས་ལོར་འཛམ་གླིང་ཁྱོན་དུ་ཏོག་དབྱིབས་གཉན་རིམས་ཁྱབ་གདལ་ཕྱིན་པའི་རྐྱེན་གྱིས། རྒྱ་ནག་གཞུང་གིས་ཕྱིའི་འགྲུལ་བ་རྣམས་རྒྱ་ནག་ཏུ་ཡོང་རྒྱུར་བཀག་སྡོམ་ནན་པོ་བྱས་ཡོད་པ་ལྟར། ལས་གཞི་འདི་དང་འབྲེལ་བའི་སློབ་མ་རྣམས་ལའང་ཐོངས་མཆན་རེག་ཐབས་སོགས་ཀྱི་ཐད་ནས་དཀའ་ངལ་འཕྲད་པར་བརྟེན། ལས་གཞི་དེ་ཉིད་གནས་སྐབས་མཚམས་འཇོག་དགོས་བྱུང་ཡོད་སྐོར་བརྗོད་ཡོད་འདུག
ཧ་ཝར་ཌི་སློབ་གྲྭ་ཆེན་མོའི་རྒྱའི་སྐད་ཡིག་གི་ལས་གཞི་དེ་ནི་ཕྱི་ལོ་ ༢༠༠༥ ལོར་རྒྱ་ནག་གི་པེ་ཅིན་སྐད་ཡིག་རིག་གཞུང་སློབ་ཆེན་དང་ཟུང་འབྲེལ་ཐོག་ནས་མགོ་བཙུགས་པ་ཞིག་ཡིན་ཞིང་། ལས་གཞི་དེའི་འོག་ཧ་ཝར་ཌི་དང་ཡེལ་ལྟ་བུའི་ཨ་རིའི་སློབ་གྲྭ་ཆེན་མོའི་སློབ་མ་རྣམས་ཀྱིས་ཟླ་བ་ ༩ རིང་རྒྱའི་སྐད་ཡིག་དང་རིག་གནས་ཐོག་སློབ་སྦྱོང་བྱེད་ཀྱི་ཡོད་པ་དང་། ཕྱི་ལོ་ ༢༠༡༩ བར་ལས་གཞིའི་དེའི་ཁོངས་སུ་ཁྱོན་སློབ་མ་ ༡༣༠༠ ལྷག་མཉམ་ཞུགས་བྱས་ཡོད་འདུག ལོ་རྗེས་མར་འཚོག་གཏན་འཁེལ་བའི་ཐའེ་ཝན་དང་ཧ་ཝར་ཌིའི་མཉམ་འབྲེལ་ལས་གཞི་དེ་དང་འབྲེལ་བའི་ལས་ཁུངས་གསར་པ་ཧ་ཝར་ཌི་ཐའེ་པེ་ཤེས་ཡོན་ལྟེ་གནས་ཁང་ (Harvard Taipei Academy) གིས། ལས་གཞིའི་དེའི་ཁོངས་སུ་ཡོད་པའི་སློབ་མ་རྣམས་ལ་དཔེ་མཛོད་དང་ཞལ་ལག་གིས་མཚོན་པའི་མཐུན་འགྱུར་ཚང་མ་མཁོ་སྤྲོད་བྱ་རྒྱུ་ཡིན་སྐོར་བརྗོད་འདུག
ད་ལན་གྱི་གནས་ཚུལ་དེ་ནི་ཨ་རི་དང་རྒྱ་ནག ཐའེ་ཝན་བཅས་གསུམ་དབར་གྱི་ཆབ་སྲིད་གནས་སྟངས་ཅུང་ཛ་དྲག་ཡིན་པའི་སྐབས་སུ་ཁེལ་ཡོད་ཅིང་། འདས་ལོར་ཨ་རིའི་གཞུང་གིས་ཨ་རིར་རྟེན་གཞི་བྱས་པའི་རྒྱ་ནག་གི་གཞུང་འབྲེལ་ཡན་ལག་གསར་འགྱུར་བརྒྱུད་ལམ་སྐོར་ཞིག་ཕྱིའི་རྩ་འཛུགས་ལ་ངོས་འཛིན་གྱིས། དེ་དག་གི་ལས་དོན་བྱེད་ཕྱོགས་ལ་ཚད་བཀག་བཟོས་པའི་རྐྱེན་གྱིས། རྒྱ་ནག་གཞུང་གིས་རྒྱ་ནག་ནང་ཡོད་པའི་ཨ་རིའི་སྒེར་གཉེར་གསར་ཁང་ནེའུ་ཡོག་དུས་བབ་ (New York Times) དང་། ཝ་ཤིང་ཊོན་ཆ་འཕྲིན་ (The Washington Post) སོགས་ཀྱི་གསར་འགོད་པའི་ལག་ཁྱེར་ཕྱིར་བསྡུ་བྱས་པར་བརྟེན། གསར་ཁང་དེ་དག་གི་གསར་འགོད་པ་རྣམས་ཀྱི་རྟེན་གཞི་ཡང་ཐའེ་ཝན་དུ་གནས་སྤོས་བྱས་ཡོད་པ་རེད།
བོད་ཀྱི་དུས་བབ་ལས་དྲངས།


c: text/html

text:
༄༅།། ལྷར་བཅས་སྲིད་ཞིའི་རྣམ་འདྲེན་༸གོང་ས་༸སྐྱབས་མགོན་རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་སྐུའི་ཕྲེང་བ་བཅུ་བཞི་པ་ཆེན་པོ་མཆོག་གི་ངོ་མཚར་རྨད་དུ་བྱུང་བའི་འཕྲིན་ལས་ཉག་གཅིག་གི་མཐུ་ལས་བོད་མིའི་ཆབ་སྲིད་ཀྱི་རང་བཞིན་ཡང་དག་པའི་མང་གཙོའི་ལམ་དུ་བསྒྱུར་ནས་ལོ་ལྔ་བཅུ་འཁོར་བའི་སྐལ་བཟང་དུས་སྟོན་གྱི་ཉིན་མོ་འདིར། བཙན་བྱོལ་བོད་གཞུང་བཀའ་ཤག་གིས་གཞིས་བྱེས་བོད་མི་ཡོངས་ཀྱི་ཚབ་ཞུས་ཏེ་༸གོང་ས་མཆོག་ལ་བཀའ་དྲིན་རྗེས་དྲན་གྱི་གུས་ཕྱག་དང་བཅས་མགོན་པོ་གང་ཉིད་འཇིག་རྟེན་ཡོངས་ཀྱི་མང་གཙོའི་དེད་དཔོན་ཆེན་པོར་༸ཞབས་ཟུང་སྲིད་མཐར་བརྟན་ཅིང་། རྒྱ་ཆེ་རྒྱུན་མི་ཆད་པའི་འཕྲིན་ལས་ཀྱི་འཇུག་པ་སྔར་བཞིན་སྐྱོང་བའི་གསོལ་ འདེབས་དང་།
བོད་དང་བོད་མིར་བརྩེ་གདུང་ཅན་གྱི་རྒྱལ་སྤྱིའི་མང་ཚོགས་དང་། གཞུང་དང་གྲོས་ཚོགས། བོད་དོན་རྒྱབ་སྐྱོར་བ་སྤྱི་དང་། བྱེ་བྲག་རྒྱ་གར་འཕགས་པའི་ཡུལ་གྱི་གཞུང་མང་ཡོངས་ལ་མཛའ་བརྩེའི་འཚམས་འདྲི་དང་། ལྷག་པར་དེ་རིང་ཤར་ནུབ་རྒྱལ་ཁབ་ཁག་གི་གྲོས་ཚོགས་ཀྱི་འཐུས་མི་རྣམ་པས་མཚོན་བོད་དོན་རྒྱབ་སྐྱོར་བ་མང་པོ་སྐུ་ངལ་འཛེམས་མེད་ཀྱིས་འདི་གར་ངོ་ཕེབས་ཐོག བོད་མི་རྣམས་ཀྱི་སྙིང་སྟོབས་དང་སེམས་ཤུགས་སྤེལ་གནང་མཛད་པར་སྙིང་ནས་ཐུགས་ རྗེ་དང་བཀྲིན་བླ་མེད་དུ་ཆེ་ཞེས་ཞུ་རྒྱུ་ཡིན།
སྤྱིར་འཇིག་རྟེན་གྱི་སྲིད་ལུགས་ཇི་འདྲ་ཞིག་ཡིན་རུང་སྐྱོན་ཆ་མེད་པ་མེད་ཀྱང་། མི་ལོ་སུམ་སྟོང་བརྒལ་བའི་སྔོན་རྒྱ་གར་དུ་དར་བའི་ “ཚོགས་ཀྱི་གཙོ་བ་” ཞེས་པའི་ལམ་སྲོལ་ལ་རིམ་བཞིན་ནུབ་ཕྱོགས་རྒྱལ་ཁབ་ཁག་གིས་མིག་དཔེ་ཡར་བལྟས་བྱས་པའི་ “མི་མང་གིས་དབང་སྒྱུར་” རམ་ “མང་གཙོའི་རིང་ལུགས་” ཞེས་པ་འདི་ཆབ་སྲིད་ཀྱི་ལམ་སྲོལ་བཟང་ཤོས་སུ་བརྩིས་ཏེ། དེའི་ཆེད་མི་མང་གིས་དཀའ་སྤྱད་རྩོལ་སྒྲུབ་བྱས་དང་བྱེད་བཞིན་པ་དེ་ལྟར་ཡང་། རང་ཅག་བོད་མི་རྣམས་ལ་དེ་འདྲའི་རྩོལ་བ་ཡེ་ནས་མ་དགོས་པར་༸གོང་ས་༸སྐྱབས་མགོན་ཆེན་པོས་མང་ཚོགས་ཀྱི་གནས་ཚད་སྨིན་མིན་ལ་མ་གཟིགས་པར་བཙན་ཐབས་སུ་བསྩལ་ནས་ལོ་ ལྔ་བཅུ་སོང་བ་དེའི་རིང་། གྲོས་ཚོགས་གསར་འཛུགས་དང་། བཅའ་ཁྲིམས་གཏན་འབེབས། མང་གཙོའི་སྒྲིག་འཛུགས་ཁག་ཚགས་ཚུད། འཛིན་སྐྱོང་གི་ལས་དོན་ཕྱི་གསལ་ནང་གསལ། ཁྲིམས་ཀྱི་དབང་སྒྱུར་ངེས་གཏན་རྙེད་པ་བཅས་བྱུང་བ་ནི་དགའ་སྤོབས་འོས་པའི་རླབས་ཆེན་གྱི་གྲུབ་འབྲས་ཤིག་ཡིན་པ་དང་། དེ་དག་༸གོང་ས་མཆོག་གི་ཐུགས་རྗེ་དང་འཕྲིན་ལས་ཉག་གཅིག་ལས་བྱུང་བ་ཡིན་པའང་དེ་རིང་རྗེས་དྲན་ཞུ་འོས་པ་ཡིན།བཀའ་ཤག་སྐབས་བཅིུས་པ་དང་བཅུ་གསུམ་པས་མང་གཙོའི་ དུས་དྲན་གྱི་གཏམ་བཤད་ཐེངས་བརྒྱད་ཞུས་ཟིན་པའི་ནང་བོད་མིའི་མང་གཙོའི་ཆབ་སྲིད་ ཀྱི་ཐུན་མིན་གནས་བབ་དང་། དེའི་ཁྱད་ཆོས་དང་ཞན་ཆ། བོད་མི་སྤྱི་དང་བཙན་བྱོལ་བོད་མིས་བསྒྲུབ་དགོས་ཀྱི་ལས་འགན། གཞུང་འབྲེལ་མིན་པའི་ཚོགས་པ་ཁག་གིས་མཚོན་ཞི་བའི་སྤྱི་ཚོགས་ཀྱི་བསྒྲུབ་བྱའི་ འགན་དབང་། བཀའ་ཤག་གི་ཆབ་སྲིད་དང་འཛིན་སྐྱོང་གི་ལྟ་གྲུབ། སྲིད་བྱུས་ཁག་སོགས་ཀྱི་སྐོར་གནས་ཚུལ་མང་དག་ཅིག་ཞུས་ཟིན་པ་རྣམས་དྲན་སྐུལ་བསྐྱར་ནན་དང་འབྲེལ། དེ་རིང་གི་གཏམ་བཤད་འདི་མང་གཙོ་དབུ་བརྙེས་ནས་ལོ་ལྔ་བཅུ་འཁོར་བའི་རྗེས་དྲན་ གྱི་སྐབས་འཁེལ་བ་མ་ཟད། ད་ལྟའི་བཀའ་ཤག་གི་མང་གཙོའི་དུས་དྲན་གྱི་གཏམ་བཤད་མཐའ་མ་དེའང་ཡིན་པས། ད་བར་གཞིས་བྱེས་མང་ཚོགས་ཀྱིས་འཛིན་སྐྱོང་ལ་མཐུན་འགྱུར་རྒྱབ་སྐྱོར་དང་། མཛའ་བརྩེས་ལམ་སྟོན་རླབས་ཆེན་གནང་བར་སྙིང་ནས་ཐུགས་རྗེ་དང་བཀའ་དྲིན་བླ་མེད་དུ་ཆེ་ཞེས་ཞུ་བ་དང་ཆབས་ཅིག བར་ལམ་དངོས་བྱུང་གི་ཉམས་མྱོང་ལ་གཞི་བཅོལ་ཏེ་གནས་ཚུལ་རེ་ཟུང་ཞུ་རྒྱུའི་གོ་ སྐབས་བླང་རྒྱུ་ཡིན། དེ་རིང་གི་འདུན་ས་ཆེན་པོ་འདིར་བཀའ་ཤག་གིས། ད་ལྟའི་གནས་སྐབས་སུ་བཙན་བྱོལ་བོད་མིའི་ཆབ་སྲིད་ཀྱི་རང་བཞིན་དང་། སྒྲོམ་གཞི་ཡང་དག་པའི་མང་གཙོའི་ལམ་སྲོལ་མཚན་ཉིད་དང་ཆ་ལག་ཚང་བ་ཞིག་གི་ནང་དུ་ སླེབས་ཟིན་ཅིང་། མང་གཙོའི་ན་ཚོད་ཡོངས་སུ་སྨིན་པ་ལ་མངོན་དུ་ཕྱོགས་པ་ཡིན། ཞེས་ཚིག་ཐག་ཆོད་པོ་དང་། སྐད་གསངས་མཐོན་པོས་འགན་ཁུར་ཡོད་པའི་ཐོག་ནས་བརྗོད་རྒྱུ་ལ་ཐེ་ཚོམ་དང་ནེམ་ནུར་གང་ཡང་མེད་ཅེས་ཞུ་རྒྱུ་ཡིན། འོན་ཀྱང་ད་དུང་ལེགས་བཅོས་དང་ཡར་རྒྱས་མུ་མཐུད་དགོས་པ་དང་ཡོང་རྒྱུའང་ཡིན་པ་ སྨོས་མ་དགོས། དཔལ་ལྡན་བོད་མི་མང་སྤྱི་འཐུས་ལྷན་ཚོགས་ནས་ཀྱང་ད་རེས་མང་གཙོའི་དུས་དྲན་གྱི་མཛད་སྒོ་ཟབ་རྒྱས་གོ་སྒྲིག་གནང་སྟངས་ལ་གཞིགས་ན་ང་ཚོའི་བསྒྲགས་གཏམ་འདིར་མོས་ མཐུན་གནང་བའི་ཡིད་ཆེས་ཡོད། བར་སྐབས་རེ་ཟུང་གིས་ད་ལྟའི་ལམ་སྲོལ་འདི་མང་གཙོ་མིན་པ་དང་། མང་གཙོ་ངང་སྒུག་བྱེད་ཀྱི་ཡོད་ཚུལ་སོགས་རྣམ་རྟོག་གི་སྤྲོས་པ་ཇི་སྙེད་ཅིག་ སྤེལ་འདུག་པ་དགག་གཞག་གི་དགོས་གལ་མ་མཐོང་ཡང་། རང་བཞིན་དྲང་བའི་གཞི་རིམ་མང་ཚོགས་མགོ་བོ་མི་རྨོངས་པ་དང་། མང་གཙོའི་མིང་ཙམ་ཡང་མི་ཤེས་པའི་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་བྲན་ གཡོག་ཏུ་བཀོལ་བའི་རྩོམ་པ་པོ་རྣམས་ཀྱིས་དབུལ་པོས་གསེར་རྙེད་ལྟ་བུས་ལུང་འདྲེན་ཡང་ཡང་བྱས་པ་རྣམས་སྣང་མེད་ཡན་པོར་མ་སོང་བའི་ཆེད་གནས་ཚུལ་རེ་ཟུང་བརྗོད་འདོད་བྱུང་། མང་གཙོའི་སྙིང་དོན་ནི་རང་དབང་དང་། འདྲ་མཉམ། ཁྲིམས་ཀྱི་དབང་སྒྱུར། ཆིག་བསྒྲིལ་བཅས་ཡིན་ཞིང་། བཙན་བྱོལ་བོད་མིའི་སྤྱི་ཚོགས་ནང་དེ་དག་ཇི་ཙམ་ཚད་མཐོར་ཡོད་པ་ནི་རྩོམ་པ་པོ་དེ་རྣམས་ཀྱི་བསམ་སྤྱོད་དང་་བརྗོད་ཀྱི་རང་དབང་ལས་ཀྱང་དཔོག་ནུས།
ཕྱི་ལོ་ ༡༩༦༠ ནང་དང་ ༡༩༧༠ འགོ་སྟོད་དུ་བྱུང་བའི་བཙན་བྱོལ་སྤྱི་ཚོགས་ཀྱི་རྙོག་འཛིངས་དང་། དེ་དག་ལ་བརྟེན་པའི་སྒྲོ་སྐུར་གྱི་འཁྱོག་བཤད་རྣམས་ནི་འདས་པའི་བྱུང་རབས་སུ་ གྱུར་ཟིན་པས་ད་ལྟའི་གནས་བབ་དང་འབྲེལ་བ་མེད། ཁྲིམས་བཟོ་དང་། འཛིན་སྐྱོང་། ཁྲིམས་གཅོད་བཅས་ཀྱི་དབང་ཚད་ཟུར་དབྱེ་དང་ཆ་བགོས། དེ་དག་ཕན་ཚུན་བཏང་འཛིན་ལྗིད་མཉམ་དགོས་པ་མང་གཙོའི་སྒྲོམ་གཞི་ཡིན་པ་བཞིན་བཅའ་ ཁྲིམས་རིན་པོ་ཆེའི་ནང་སྤྱི་འཐུས་ལྷན་ཚོགས་དང་། བཀའ་ཤག ཁྲིམས་ཞིབ་ཁང་བཅས་ཀྱི་སྒྲིག་འཛུགས་དང་འགན་དབང་ཞིབ་གསལ་ཐོག མཐའ་དོན་འཛིན་སྐྱོང་དང་ཁྲིམས་ལུགས་དབང་འཛིན་གཉིས་ཀས་གྲོས་ཚོགས་ལ་འགན་ཁུར་དགོས་པའི་གྲོས་ཚོགས་དབུས་སུ་བཞག་པའི་སྒྲོམ་གཞི་ཕུན་སུམ་ཚོགས་པ་ཞིག་ཡོད་ བཞིན་པ་ཡིན། དེ་བཞིན་ལས་བྱེད་འདེམས་བསྐོ་དང་། འོས་བསྡུ། དཔལ་འབྱོར་གཏོང་ཡོང་བཅས་ཀྱི་ནང་འཛིན་སྐྱོང་གི་ཐེ་བྱུས་དང་རང་སྣང་གང་ཤར་མི་ཡོང་བའི་ཆེད་རང་དབང་ལྡན་པའི་སྡེ་ཚན་གཞུང་ཞབས་འདེམས་བསྐོ་ལྷན་ཁང་དང་། འོས་བསྡུ་ལས་ཁང་། རྩིས་ཞིབ་ལས་ཁང་བཅས་ཀྱི་སྡེ་ཚན་བཅའ་ཁྲིམས་ཀྱི་ཆ་རྐྱེན་འོག་ཡོད་པ་རྣམས་ཀྱིས་སོ་སོའི་ཁུར་འགན་སྒྲུབ་བཞིན་པ་བཅས་མདོར་ན། ཁྲིམས་ཀྱི་དབང་སྒྱུར་དང་། ཕྱི་གསལ་ནང་གསལ། འགན་ཁུར་དང་རྩིས་རྒྱག་དགོས་པའི་གུ་ཡངས་མང་གཙོའི་ལམ་ལུགས་ཚང་ལ་མ་ནོར་བ་ཞིག་ ལག་ལེན་བསྟར་ནས་ད་ཆ་ལོ་ངོ་ཉི་ཤུར་ཉེ་བ་འགྲོ་བཞིན་པ་འདི་ལ་ཕྱི་ནང་གང་ནས་ཞན་ ཆ་ཡོད་པ་དང་། ཆ་མ་ཚང་བའི་སྐོར་རྒྱུ་མཚན་ལྡན་པའི་མཛུབ་སྟོན་གནང་མཁན་བྱུང་མེད། ༸གོང་ས་མཆོག་གི་བླ་ན་མེད་པའི་དབུ་ཁྲིད་འོག་བཀའ་ཤག་སྐབས་བཅུ་གཉིས་པ་དང་བཅུ་གསུམ་པའི་ལས་རྒྱུན་རིང་ཆབ་སྲིད་དང་། འཛིན་སྐྱོང་། དཔལ་འབྱོར་སོགས་ཀྱི་ལས་དོན་གང་ཡང་མང་ཚོགས་ཀྱི་མངོན་འདོད་དང་མ་མཐུན་པ་དང་། གྲོས་ཚོགས་ཀྱི་ཁྲིམས་སྒྲིག་དང་འགལ་བ། མང་གཙོའི་ལྟ་གྲུབ་དང་བཟང་སྤྱོད་ལས་འདས་པ་གང་ཡང་བྱུང་མེད་ཅིང་། དེ་འདྲ་ཡོད་པའི་ཀླན་ཀ་བྱུང་ན་ཁྲིམས་དང་མང་ཚོགས་གང་གི་མདུན་སར་ཡང་དག་ཕུད་ཐུབ་ངེས་ཀྱི་གདེང་སྤོབས་ཡོད། ལྷག་བསམ་བཟང་པོས་སྒྲུབ་ཕྱོགས་ཀྱིས་སྐྱོན་འདོན་དང་དགོངས་འཆར་གྲོས་ཚོགས་དང་། མང་ཚོགས་གང་ནས་ཕེབས་ཀྱང་དགའ་གུས་དྭང་ལེན་གྱིས་ལག་བསྟར་ཐུབ་རིགས་ལག་བསྟར་དང་། དེ་མིན་འགྲེལ་བརྗོད་ཞུ་བཞིན་པ་ཡིན།གོང་སྨོས་མང་གཙོའི་བསྒྲུབ་བྱའི་སྙིང་དོན་ རྣམས་སྲིད་དོན་གྱི་ཚོགས་པ་གཉིས་སམ་མང་པོ་མེད་ན་གཏན་ནས་སྒྲུབ་མི་ཐུབ་པ་མིན་པ་མ་ཟད། སྲིད་དོན་ཚན་རིག་གི་རིག་པའི་གཞུང་ལུགས་རྣམས་སུའང་དེ་འདྲའི་རྣམ་གཞག་མེད། ད་བར་སྲིད་དོན་གྱི་ཚོགས་པ་མང་པོ་མ་བྱུང་བ་བཙན་བྱོལ་གཞུང་ངམ་༸གོང་ས་མཆོག་གིས་བཀག་པ་མིན་པ་ནི་འཇིག་རྟེན་ཀུན་གསལ་དང་། ད་ལྟ་སྲིད་དོན་གྱི་ཚོགས་པ་གཅིག་ཡོད་པ་དེ་རང་གིས་ཁུངས་སྐྱེལ་ཐུབ་ངེས་ཡིན། བོད་མིའི་སྤྱི་ཚོགས་ནང་སྲིད་དོན་གྱི་ཚོགས་པ་གང་མང་ཡོང་ཐབས་སུ་༸གོང་ས་མཆོག་ནས་ཀྱང་མཐུན་འགྱུར་དང་སྐུལ་འདེབས་རྒྱུན་མཐུད་གནང་ཡོད་ཀྱང་ཐུགས་བཞེད་འགྲུབ་པ་མ་བྱུང་། བཙན་བྱོལ་བོད་མིའི་བཅའ་ཁྲིམས་གཏན་འབེབས་སྐབས་སྲིད་དོན་གྱི་ཚོགས་པ་མང་པོ་ མེད་པའི་དབང་གིས་སྲིད་དོན་ཚོགས་པའི་སྐོར་ཆ་རྐྱེན་གསལ་གཏོད་མེད་ཀྱང་། བཅའ་ཁྲིམས་འདིས་དངོས་ཤུགས་བརྒྱུད་གསུམ་ནས་སྲིད་དོན་ཚོགས་པ་མང་པོ་ཡོང་རྒྱུར་འགོག་རྐྱེན་གང་ཡང་མི་བྱེད་ཅིང་། སྲིད་དོན་ཚོགས་པ་ངོས་ལེན་བྱེད་ཕྱོགས་ཀྱི་ཁྲིམས་འཆར་གྲོས་ཚོགས་སུ་སླེབས་མ་ མྱོང་བའང་མིན། སྲིད་དོན་ཚོགས་པ་ནི་མང་ཚོགས་ནས་རང་འགུལ་གྱིས་ཡོང་དགོས་པ་ཞིག་ལས། ༸གོང་ས་མཆོག་དང་བཙན་བྱོལ་གཞུང་གིས་བཙན་སྐུལ་གྱིས་འཛུགས་ཐབས་མེད། སྤྱི་ཚོགས་ག་འདྲ་ཞིག་གི་ནང་དུའང་མང་གཙོ་ཚད་ལྡན་ཡོང་བར་ཡུལ་མི་སུ་ཞིག་ཡིན་རུང་མང་ཚོགས་ཀྱི་མངོན་འདོད་དང་བཀའ་ལུང་ལ་གུས་བརྩི་ཐུབ་པ་ཞིག་དང་། དེ་ལྟར་མ་བྱུང་ཡང་བཟོད་བསྲན་ཐུབ་པ་ཞིག་ངེས་པར་དུ་དགོས་པ་ལས་རང་འདོད་ལ་མང་མོས་མ་ཐོབ་ན་མང་ཚོགས་ལྐུགས་པ་དང་རྨོངས་དད་ཅན་ཡིན་པ། འགན་ཁུར་མེད་པ་སོགས་ཀྱི་སྐྱོན་བརྗོད་བྱེད་ན་རང་ཉིད་ལ་མང་གཙོའི་ལེགས་བྱང་གི་ དྲི་མ་ཙམ་ཡང་མེད་པའི་དངོས་རྟགས་ཡིན། མང་ཚོགས་ཀྱིས་རང་དབང་གིས་བཏོན་པའི་མངོན་འདོད་ལ་བརྩི་བཀུར་མི་ཐུབ་ཅིང་། མང་ཚོགས་ཀྱི་བློ་སྣའང་ཁྲིད་མི་ཐུབ་པའི་སྐྱེ་བོ་ཞིག་གིས་མང་གཙོའི་འདྲེན་པ་བྱ་རྒྱུ་ཕར་བཞག དོན་གཉེར་བ་ཞིག་ཀྱང་ཡོང་དཀའ། སྐབས་རེ་བཀའ་ཁྲིས་༸གོང་ས་མཆོག་གི་བཀའ་ལ་བསྟུན་རྐྱང་གིས་རང་གིས་མང་གཙོའི་ འགན་དབང་སྤྱོད་ཀྱི་མེད་ཚུལ་དང་། ཡང་སྐབས་རེ་༸གོང་ས་མཆོག་དང་བཀའ་ཁྲིའི་དབར་དབང་ཆའི་འཐབ་རྩོད་ཡོད་ཚུལ་ལྟ་བུ་གཏད་སོ་བྲལ་བའི་བཅོས་སྒྲུང་ཇི་སྙེད་ཅིག་སྤྲོས་འདུག་པ་དེ་དག་གཞི་མེད་ཡིན་པ་ སུས་ཀྱང་རྟོགས་ཐུབ། དངོས་བྱུང་དང་དངོས་ཡོད་ཀྱི་གནས་ཚུལ་ཆ་ཚང་མ་ཤེས་པའམ། བདེན་པ་མིན་པའི་འཁྱོག་བཤད་ཁག་ལ་བརྟེན་ནས་བསམ་ཚུལ་བཟོས་པ་དང་ཐག་གཅོད་བྱེད་པ་ ནི་གཟུ་བོར་གནས་པ་དང་། ཤེས་མྱོང་ཡོད་པའི་བྱེད་སྟངས་ཤིག་མིན།
ད་ལྟ་མང་ཚོགས་ཀྱིས་སྤྱོད་བཞིན་པའི་མང་གཙོའི་འགན་དབང་ལ་མཉམ་སྤྱོད་མ་གནང་བར་དེ་ལས་གཞན་ཞིག་ཡོང་རྒྱུར་ངང་སྒུག་གནང་རུང་། རང་གིས་དཀའ་སྤྱད་འབད་རྩོལ་གང་ཡང་མ་དགོས་པར་དེང་རབས་ཀྱི་མཁོ་རྒུར་སྤྱད་དེ་ལྷོད་བཞུགས་ངང་ཐུགས་འདོད་དང་མཐུན་པའི་མང་གཙོ་ཞིག་ནམ་མཁའ་ནས་འབབ་རེ་བྲལ།
གོང་སྨོས་ལྟར་བཙན་བྱོལ་བོད་མིའི་སྤྱི་ཚོགས་ནང་མང་གཙོའི་འཕེལ་རིམ་ཚད་མཐོར་སླེབས་ཡོད་པ་མ་ཟད། འདིའི་འཕེལ་རིམ་མཐའ་དག་༸གོང་ས་༸སྐྱབས་མགོན་ཆེན་པོ་སྐུ་རྐྱང་གི་དགོངས་འཆར་ དང་སྐུལ་འདེབས་ལས་གྲུབ་པ་ཤ་སྟག་མ་གཏོགས། དེང་སྐབས་མང་གཙོ་དོན་གཉེར་བར་སྒྲོགས་པ་རྣམས་ཀྱི་འབད་རྩོལ་ལས་བྱུང་བ་གཅིག་ཀྱང་མེད། འདས་ལོ་ལྔ་བཅུ་ང་གཅིག་གི་བྱུང་རིམ་ལ་བསྐྱར་ཞིབ་ཅིག་གནང་ན། བཙན་བྱོལ་དུ་ཕེབས་མ་ཐག་གཞུང་གི་ལས་ཁུངས་ཁག་གི་སྒྲིག་འཛུགས་བསྐྱར་བཅོས་༸གོང་ ས་མཆོག་ཉིད་ཀྱིས་བཀས་བཀོད་གནང་བ་དང་། ཕྱི་ལོ་ ༡༩༦༠ ལོ་འགོར་མང་ཚོགས་ཀྱིས་འོས་འདེམས་བྱས་པའི་སྤྱི་འཐུས་ལྷན་ཚོགས་གསར་འཛུགས་དགོས་པ་༸གོང་ས་མཆོག་ཉིད་ཀྱིས་ལམ་སྟོན་མཛད་པ་ལ། སྐབས་དེར་གྲོས་ལ་དབང་བ་མང་པོས་ཡོང་ཐབས་དཀའ་བའི་བསམ་ཚུལ་ཞུ་མཁན་བྱུང་རུང་། ཨུ་ནན་གྱིས་གོ་བསྐོན་གནང་སྟེ་ལོ་དེའི་ཕྱི་ཟླ་ ༩ ཚེས་ ༢ ཉིན་སྤྱི་ལྷན་གསར་འཛུགས་ཐུབ་པ་བྱུང་། དེ་ནས་བཟུང་༸གོང་ས་མཆོག་གིས་ཕ་མས་ཕྲུ་གུ་གསོ་སྐྱོང་ལྟར་མང་གཙོའི་ལམ་སྲོལ་ དང་། གོམས་གཤིས་ཡར་རྒྱས་གཏོང་ཐབས་རྒྱུན་ལྡན་དུ་མཛད་ནའང་མང་ཚོགས་ཀྱི་ངོས་ནས་ཕྱིར་འཐེན་དང་རྗེས་ལུས་ཤོར་བ་ཇི་སྙེད་ཅིག་བྱུང་ཡོད། ཕྱི་ལོ་ ༡༩༩༡ ལོར་སྐབས་དེའི་སྤྱི་འཐུས་དང་བཀའ་ཤག་ཕྱིར་བསྡུས་ཀྱིས་བར་བརྒལ་བཀའ་ཤག་འོས་འདེམས་དང་། བཙན་བྱོལ་བོད་མིའི་བཅའ་ཁྲིམས་ཟིན་བྲིས་ཚོགས་ཆུང་བསྐོ་འཛུགས། སྤྱི་ལྷན་རྒྱ་བསྐྱེད་གནང་རྒྱུ་བཅས་ཀྱི་དགོངས་འཆར་ཡང་༸གོང་ས་མཆོག་རང་གིས་གནང་བ་ལས་མང་ཚོགས་ཀྱི་ངོས་ནས་སུས་ཀྱང་ཞུ་མཁན་བྱུང་མེད། དེ་དུས་མང་ཚོགས་ཀྱིས་ཚོར་སྣང་ཆེན་པོས་འོས་འདེམས་བྱས་པའི་སྐབས་བཅུ་གཅིག་པའི་སྤྱི་འཐུས་ལྷན་ཚོགས་སྤྱི་འཐུས་ ༤༦ ཡོད་པ་དེ་ལ་ད་ལྟ་ལག་བསྟར་བྱེད་བཞིན་པའི་བཙན་བྱོལ་བོད་མིའི་བཅའ་ཁྲིམས་ཀྱི་ཟིན་བྲིས་ཀྱང་༸གོང་ས་མཆོག་གིས་གསོལ་བསྩལ་གནང་ཡོད། ཟིན་བྲིས་དེའི་ནང་ཆོས་ལུགས་རིས་མེད་ལས་ཆོས་སྲིད་ཟུང་འབྲེལ་གྱི་ཚིག་བརྗོད་ མེད་ཀྱང་གྲོས་ཚོགས་སུ་མང་མོས་མ་ཐོབ། མཐའ་མ་བཅའ་ཁྲིམས་ཟིན་བྲིས་དོན་ཚན་ ༡༡ པའི་ ཁ སྤྱི་འཐུས་ལྷན་ཚོགས་ཀྱི་སྤྱི་འཐུས་རྩ་འབོར་གསུམ་ཆ་གཉིས་ཀྱི་མོས་མཐུན་བྱུང་ ན་༸གོང་ས་མཆོག་གི་འགན་འཛིན་མཛད་ཁུར་ཕྱིར་བསྡུ་ཆོག་པའི་ཆ་རྐྱེན་གསལ་བ་དེ་དག་ གྲོས་ཚོགས་ཀྱིས་ཕྱིར་འཐེན་བྱས་ཏེ་གཏན་འབེབས་བྱས་ཀྱང་༸གོང་ས་མཆོག་ནས་ཆོག་ མཆན་མ་བསྩལ་བར་ལམ་སྟོན་དང་སྦྲགས་ཕྱིར་སློག་མཛད་པར་བརྟེན་སྤྱི་འཐུས་ཀྱི་རྩ་འབོར་གྱི་བཞི་ཆ་གསུམ་གྱི་མོས་མཐུན་བྱུང་ན་༸གོང་ས་མཆོག་གི་འགན་འཛིན་མཛད་ཁུར་ཕྱིར་བསྡུ་ཆོག་པའི་ད་ཡོད་ཆ་རྐྱེན་དང་། ས་གནས་འཐུས་ཚོགས། ས་འགོ་ས་གནས་མི་མང་གིས་འོས་འདེམས་བྱ་རྒྱུའི་ཆ་རྐྱེན་བཅས་བསྐྱར་འཇུག་ཞུ་དགོས་བྱུང་ཡོད། ཕྱི་ལོ་ ༢༠༠༡ ལོར་༸གོང་ས་མཆོག་གིས་སྤྱི་འཐུས་གྲོས་ཚོགས་ལ་བཅའ་ཁྲིམས་དོན་ཚན་ ༢༡ པ་བསྐྱར་བཅོས་དགོས་པའི་ལམ་སྟོན་བསྩལ་ཏེ་བཀའ་བློན་ཁྲི་པ་མང་ཚོགས་ཀྱིས་ཐད་ཀར་ འོས་འདེམས་བྱ་རྒྱུའི་ཆ་རྐྱེན་གསར་གཏོད་གནང་ནས་དེང་སྐབས་བོད་མི་མང་ཚོགས་སུ་ བཀའ་ཁྲིའི་འོས་འདེམས་སྐོར་ཚ་ཚ་འུར་འུར་གྱིས་བགྲོ་གླེང་བྱ་ས་ཡོད་པའི་གཞི་རྩ་ དེའང་༸གོང་ས་མཆོག་རང་ཉིད་ཀྱིས་བསྐྲུན་པ་མ་གཏོགས་སྤྱི་འཐུས་སམ་མང་གཙོ་དོན་ གཉེར་བ་སུ་ཞིག་གི་བློ་ཡུལ་དུ་ཤར་མེད།
གཞན་ཡང་ཕྱི་ལོ་ ༡༩༨༨ ལོར་ཆབ་སྲིད་ཚོགས་ཆེན་དང་། ཕྱི་ལོ་ ༡༩༩༧ ལོར་མང་མོས་ཐག་གཅོད་འོས་བསྡུའི་སྔོན་འགྲོའི་ལས་རིམ། ཕྱི་ལོ་ ༢༠༠༨ ལོར་དམིགས་བསལ་ཚོགས་ཆེན་སོགས་དགོས་གལ་ནམ་བྱུང་མང་ཚོགས་ལ་བསམ་ཚུལ་འདོན་པའི་ གོ་སྐབས་བསྐྲུན་སླད་ལས་གཞི་སྣ་ཚོགས་བརྩམས་པ་དེ་དག་ཀྱང་༸གོང་ས་མཆོག་རང་གིས་ལམ་སྟོན་སྐུལ་འདེད་གནང་བ་ཤ་སྟག་ཡིན། དངོས་བྱུང་གི་གནས་ཚུལ་འདི་དག་ལ་གཟུ་བོའི་བློས་དཔགས་ན་ང་ཚོས་ད་ལྟ་ལོངས་སུ་ སྤྱོད་བཞིན་པའི་མང་གཙོའི་ཁེ་དབང་ཡོངས་རྫོགས་༸གོང་ས་མཆོག་རང་ཉིད་ཀྱིས་བཙན་ ཐབས་སུ་གསོལ་བསྩལ་གནང་བ་ཡིན་པས་༸གོང་ས་མཆོག་ནི་བོད་མིའི་མང་གཙོའི་འབྱུང་ཁུངས་དང་འགན་སྲུང་གཉིས་ཀ་ཡིན་པ་མ་ཟད། འཇིག་རྟེན་ཡོངས་ཀྱི་མང་གཙོའི་དབུ་ཁྲིད་རྩོད་མེད་དང་། གུ་ཡངས་མང་གཙོའི་རིང་ལུགས་ཀྱི་མཚོན་རྟགས་ཤིག་ཡིན་པར་ཡར་ཐོན་ཅན་གྱི་སྟོབས་ ཆེན་རྒྱལ་ཁབ་མང་པོས་ངོས་འཛིན་དང་གུས་བཀུར་སླད་ཆེ་བསྟོད་གཟེངས་རྟགས་སོགས་ འབུལ་བཞིན་ཡོད། ༸གོང་ས་མཆོག་གིས་དུས་ནས་དུས་སུ་གསར་གཏོད་དང་སྐུལ་འདེབས་ཀྱི་ལམ་ནས་མང་གཙོའི་གསར་བརྗེ་རླབས་ཆེན་གནང་བ་དེ་དག་རང་རེའི་མིག་སྔར་རང་དུ་བྱུང་བ་ཡིན་པས་སུས་ ཀྱང་མངོན་སུམ་ལ་བསྙོན་ཐབས་མེད། ༸གོང་ས་མཆོག་གིས་རླབས་ཆེན་གྱི་མཛད་འཕྲིན་དེ་དག་མ་བསྐྱངས་པར་བཙན་བྱོལ་མང་ ཚོགས་ཀྱི་བྱེད་བབ་སོར་བཞག་མཛད་ཡོད་ན་ད་ལྟ་མང་གཙོ་ལྟ་ཞོག སྤྱིའི་སྒྲིག་འཛུགས་གོ་འཕེར་ཞིག་ཀྱང་གནས་ཐུབ་མེད་པ་ནི་ལོང་བས་བལྟས་ཀྱང་ལ་ཁམས་ཀྱི་དཔེ་ལྟར་རེད། དངོས་དོན་འདི་དག་ལ་གཞིགས་ན་བསམ་མེད་རེ་འགས་༸གོང་ས་མཆོག་དང་མང་གཙོ་གཉིས་གང་ གཙོ་བོ་རེད་དམ་ཞེས་པ་དང་། བོད་དོན་འཐབ་རྩོད་ལ་ཧུར་བརྩོན་ཆེ་ཤོས་སུ་རེད་དམ་ཞེས་པ་སོགས་འདེམས་སྒྲུག་ བྱས་པའི་མི་སྣ་ལས་བསམ་ཚུལ་བསྡུས་པ་དང་། ཡང་སེང་གེ་གཉིད་ལོག་དང་ཁྱི་རྒན་ཟུག་ལུའི་དཔེ་དོན་སབྱར་བ། སྤྱི་འཐུས་གྲོས་ཚོགས་ཀྱིས་༸གོང་ས་མཆོག་ལ་ལམ་སྟོན་གྱི་རེ་འདུན་ཞུས་པ་མང་གཙོའི་ལམ་སྲོལ་དང་མི་མཐུན་ལུགས་སོགས་འགན་ཁུར་མེད་པའི་གང་དྲན་གྱི་གཏམ་བཤད་དེ་དག་གིས་༸གོང་ས་མཆོག་དང་བཙན་བྱོལ་གཞུང་ལ་ཕན་གནོད་གང་ཡང་མི་འབྲེལ་མོད། རང་ཉིད་ཀྱིས་ “དམངས་” དང་ “དམངས་” ཞེས་གཙིགས་ཆེར་འཛིན་པའི་མང་ཚོགས་ཀྱི་བསམ་སྤྱོད་ལ་བརྙས་སྨོད་དང་། མང་གཙོའི་གཞི་རིམ་གྱི་ལྟ་གྲུབ་ལ་གོ་རྟོགས་དང་མོས་པ་གཉིས་ཀ་མེད་པའི་རང་མཚང་ གསལ་སྟོན་ཐོག ཕ་རོལ་པོར་ལུང་འདྲེན་བྱ་རྒྱུའི་རྒྱུ་ཆ་མཁོ་སྤྲོད་བྱས་པ་ཙམ་དུ་ཟད།
སྤྱི་འཐུས་གྲོས་ཚོགས་ཀྱིས་བོད་ཀྱི་རྩ་དོན་སྐོར་༸གོང་ས་༸སྐྱབས་མགོན་ཆེན་ པོར་ལམ་སྟོན་ཡོང་བའི་གྲོས་ཆོད་སྔ་རྗེས་བཞག་པ་ནི་མང་མོས་ཐག་གཅོད་འོས་བསྡུའི་ སྔོན་འགྲོའི་ལས་རིམ་དང་། དམིགས་བསལ་ཚོགས་ཆེན་སོགས་སྐབས་སོ་སོའི་གཞི་རིམ་མང་ཚོགས་ཀྱི་མངོན་འདོད་ལ་གུས་བརྩི་ཞུས་ཏེ་བཞག་པ་ལས་༸གོང་ས་མཆོག་ལ་ངོ་སྲུང་ངམ། གྲོས་ཚོགས་ཀྱིས་རང་འདོད་ལྟར་བཞག་པ་མིན་པ་ཀུན་གྱིས་མཁྱེན་གསལ་ཡིན།
བཀའ་ཤག་གིས་༸གོང་ས་མཆོག་གི་ལམ་སྟོན་ལ་གལ་གནད་ཆེ་ཤོས་སུ་བརྩི་བའི་རྒྱུ་མཚན་ཡང་མང་གཙོའི་ལྟ་གྲུབ་ཉིད་ལ་བརྟེན་པ་སྟེ། གཞིས་བཞུགས་རྒྱ་ཆེ་མང་ཚོགས་ཀྱིས་བཀའ་ཁྲི་དང་། སྤྱི་འཐུས་འོས་བསྡུའི་ནང་ཞུགས་ཐབས་བྲལ་བས་ཁོང་ཚོའི་ངོ་ཚབ་དང་མགྲིན་ཚབ་མཚོན་ཐུབ་མཁན་ནི་༸གོང་ས་མཆོག་ཉག་གཅིག་ཡིན་པ་གཞིས་བཞུགས་བོད་མི་ཡོངས་ཀྱི་དགོངས་ཚུལ་ཡིན་པས། ༸གོང་ས་མཆོག་གི་བཀའ་ལུང་ནི་བོད་མི་ས་ཡ་དྲུག་གི་བཀའ་ལུང་ཡིན་པར་ངོས་འཛིན་ཞུས་ཀྱི་ཡོད། དེ་ནི་དེང་རབས་སྲིད་དོན་ཚན་རིག་པས་བཤད་པའི་ཐོུང་བའི་མངོན་འདོད་ཟེར་བ་དེ་རང་ ཡིན།
བོད་མི་རིགས་རྒྱལ་བསྟན་ཆབ་སྲིད་དང་བཅས་པ་ཆགས་འཇིག་གི་སོ་མཚམས་སུ་སླེབས་པའི་ཛ་དྲག་གཉན་འཕྲང་ཅན་གྱི་དུས་སྐབས་འདིར་༸གོང་ས་༸སྐྱབས་མགོན་སྐུ་ཕྲེང་བཅུ་ བཞི་པ་ཆེན་པོ་ལྟ་བུའི་མགོན་དཔུང་དང་དབུ་ཁྲིད་ཅིག་མ་བྱུང་ན་བོད་རིགས་ཡོངས་ཀྱི་འཕྲལ་ཕུགས་ཀྱི་མངོན་འདོད་གང་ཡང་སྒྲུབ་ཐབས་མེད་པའི་བདེན་དོན་གྱི་གནས་ཚུལ་འདི་རིས་མེད་བོད་རིགས་བསམ་ཤེས་ཡོངས་ལ་མངོན་སུམ་དུ་གྲུབ་པ་ཡིན་སྟབས། ཕྱི་ལོ་ ༡༩༦༠ ལོར་ཆོལ་གསུམ་བོད་རིགས་ཡོངས་ཀྱིས་མནའ་གན་ཐུ་མོ་ཆེ་ཕུལ་བ་ནས་བཟུང་ད་ལྟའི་བར་ཆོས་ལུགས་ཆོས་བརྒྱུད་དང་བཅས་པའི་དབུ་ཁྲིད་བླ་ཆེན་རྣམ་པའི་ཆོས་ཚོགས་སྔ་རྗེས་དང་། གཞིས་བྱེས་བོད་གཞུང་མང་ལྷ་མི་ཡོངས་ཀྱི་བརྟན་བཞུགས་རིམ་པའི་ནང་གསོལ་འདེབས་དང་། གཏན་ཚིགས། ཞུ་སྐུལ་སོགས་བསྐྱར་ལྡབ་ཡང་ལྡབ་ཏུ་ནན་ཏན་ཆེན་པོ་དང་གདུང་ཤུགས་དྲག་པོས་༸གོང་ ས་མཆོག་གིས་བོད་རིགས་རྣམས་ཐུགས་རྗེའི་སྐྱབས་འོག་ནས་མི་འདོར་བར་ཆོས་སྲིད་གཉིས་ཀྱི་དབུ་ཁྲིད་རྒྱུན་སྐྱོང་ཡོང་བའི་ཨུ་ནན་ཞུས་དང་ཞུ་བཞིན་ཡང་། ༸གོང་ས་མཆོག་ནས་ཡང་ཡང་ད་ལྟ་ཕྱེད་བགྲེས་ཡོལ་དང་ནམ་ཞིག་ཆ་ཚང་བགྲེས་ཡོལ་གནང་བཞེད་ཡོད་ཚུལ་སོགས་ཀྱི་གསུང་ངག་ཕེབས་བཞིན་པ་འདི་འདྲའི་གཉན་འཕྲང་ཅན་གྱི་དུས་སྐབས་འདིར། ལེགས་ཉེས་འབྱེད་པའི་རྣམ་དཔྱོད་ཀྱིས་ཕོངས་པའི་བློ་ཆུང་ཆེས་ཉུང་ཤས་ཀྱིས་༸གོང་ས་མཆོག་གི་དབུ་ཁྲིད་ལ་ལྟོས་མི་དགོས་པའི་བོད་མིའི་མང་གཙོའི་ལམ་སྲོལ་ཞིག་ དགོས་རྒྱུའི་སྐད་ཅོར་འབྱིན་འགོ་ཚུགས་པ་འདི་ནི་བོད་རིགས་ཡོངས་ཀྱི་འཕྲལ་ཡུན་གྱི་འདུན་མ་གཏན་ཕུང་འགྲོ་གཞིའི་ཉེན་ཚབས་ཅན་གྱི་གནས་ཚུལ་ཞིག་ཡིན་པས། བོད་མི་བསམ་ཡོད་ཡོངས་ནས་ཚོར་སྣང་རྐྱེན་པོས་བླང་དོར་མ་ནོར་བ་དགོས་པའི་རེ་བསྐུལ་ནན་པོ་བྱ་གཏོང་སྙན་སྒྲོན་གྱི་ཚུལ་དུ་ཞུ་རྒྱུ་ཡིན།
བཙན་བྱོལ་སྤྱི་ཚོགས་ཀྱི་ནང་གཏམ་བཤད་ཀྱི་སྡིངས་ཆ་དང་གསར་འགྱུར་བརྒྱུད་ལམ་སོགས་ཀྱི་ནང་དངོས་གསལ་མེད་པའི་མི་དཀྱུས། ལེགས་ཉེས་འབྱེད་པའི་རྣམ་དཔྱོད་དང་ལྡན་ཞིང་། ཡིན་ལུགས་ཚུལ་མཐུན་གྱིས་རང་གི་འཚོ་བའི་འདུ་འགོད་དང་སྐབས་བབ་སྤྱི་སྒེར་གྱི་བྱ་བར་བརྩོན་པ་ལས། དོན་མེད་སྲིད་དོན་གྱི་འཁྲབ་སྟེགས་ཐོག་འཁྲུགས་ཆ་དོད་པོ་མི་གནང་མཁན་གྱི་སེར་ སྐྱ་རྒན་གཞོན་བཙན་བྱོལ་བོད་མིའི་ཁྱོན་འབོར་གྱི་བརྒྱ་ཆ་བརྒྱད་ཅུ་བརྒལ་བ་ཞིག་ ཡོད་པ་དེ་དག་ནི་ང་ཚོའི་ཡིད་ཆེས་བྱ་ཡུལ་དང་། བཙན་བྱོལ་བོད་མིའི་ནུས་ཤུགས་ཡིན། ཁོང་ཚོའི་བཀའ་དྲིན་ལ་བརྟེན་ནས་བོད་མིའི་གོང་བུའི་ནུས་པ་མ་ཉམས་ཤིང་། མང་གཙོའི་འཕེལ་རིམ་ཐོག་མདུན་བསྐྱོད་གང་ལེགས་བྱུང་ཡོད་པ་དང་། འབྱུང་འགྱུར་ཡང་ཁོང་ཚོའི་དྲང་ཚུགས་དང་བརྟན་ལྷིང་ལ་བརྟེན་ནས་བོད་མིའི་ཆབ་སྲིད་ཀྱི་གཞུང་ལམ་སྲོང་པོར་གནས་པའི་ཡིད་ཆེས་ཡོད་ཅིང་། འབྱུང་ཉེའི་འོས་བསྡུའི་ལས་རིམ་གྱི་ནང་དུའང་འོལ་ཚོད་དང་གཡམ་རྒྱུགས་མིན་པར་ རང་དབང་གིས་ཐག་གཅོད་བརྟན་པོ་ཞིག་གནང་རྒྱུར་ཐེ་ཚོམ་མེད།
༸གོང་ས་མཆོག་ནི་རྣམ་ཀུན་གཞི་རིམ་མང་ཚོགས་ཀྱི་མངོན་འདོད་ལ་ཐུགས་ཚོར་ཧ་ཅང་རྐྱེན་པས་དུས་ནས་དུས་སུ་རྩ་དོན་ཐོག་མང་ཚོགས་ཀྱི་བསམ་ཚུལ་བསྡུ་བཞེས་ཡང་ཡང་ མཛད་བཞིན་པ་ལྟར། འབྱུང་འགྱུར་ཡང་དགོས་གལ་ནམ་བྱུང་སྐབས་མང་ཚོགས་དང་ཐད་འབྲེལ་གནང་ངེས་ཡིན་པ་བཅས་ལ་བརྟེན་བཀའ་ཤག་གིས་ཆབ་སྲིད་དང་འཛིན་སྐྱོང་གཉིས་ཀའི་ཐོག་མང་ཚོགས་ཀྱི་ བཀའ་ལུང་གཙང་མ་ཡོད་པའི་གདེང་སྤོབས་ཆེན་པོས་སྐབས་འཁྲིའི་ཞུ་སྒོ་རྣམས་འཐུས་ཤོར་མེད་ཙམ་ཞུས་ཐུབ་པ་བྱུང་བས་སླར་ཡང་གཞི་རིམ་མང་ཚོགས་ལ་བཀྲིན་རྗེས་དྲན་གྱིས་སྙིང་ནས་ཐུགས་རྗེ་ཆེ་ཞུ་རྒྱུ་དང་། འབྱུང་འགྱུར་ཡང་ལོ་ལྔ་རེའི་མཚམས་འོས་བསྡུའི་ལས་རིམ་དུ་ཐེངས་རེ་ཆ་ཤས་བླངས་ཐུབ་པ་ཙམ་གྱིས་མ་ཚིམས་པར་རྒྱུན་དུ་འོས་ཐོན་གྱི་མི་ཚོས་མང་ཚོགས་ཀྱི་མངོན་ འདོད་དང་མཐུན་པའི་ལས་དོན་ཕྱག་བསྟར་གནང་མིན་ལ་གཟིགས་རྟོག་དང་བཏང་འཛིན་ལྷོད་མེད་གནང་བའི་རེ་སྐུལ་ཞུ་རྒྱུ་ཡིན།
མཐའ་དོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སྐུ་ཚེ་བསྐལ་བརྒྱར་བརྟན་ཅིང་། ཐུགས་ཀྱི་བཞེད་དོན་མཐའ་དག་འབད་མེད་ལྷུན་གྱིས་འགྲུབ་པ་དང་། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་བཅས་བཙན་བྱོལ་བོད་གཞུང་བཀའ་ཤག་གིས་ཕྱི་ལོ་ ༢༠༡༠ ཟླ་ ༩ ཚེས་ ༢ ལ།། །།

robotstxt: allowed

filter: keep


text:
༄༅། །ཕྱི་ལོ་ ༢༠༡༨ ཟླ་ ༤ ཚེས་ ༢༦ ཉིན་ཨ་རིའི་རོགས་ཚོགས་ (PRM) ཀྱི་ཚོགས་མི་ལྕམ་སྐུ་ (Ms. Jennifer Cole, PRM Program Officer, U.S. State Department (Washington, DC)) མཆོག་དང་། སྐུ་ཞབས་ (Mr. Alex Ave-Lallemant, Regional Refugee Coordinator, U.S. Embassy, Kathmandu, Nepal) མཆོག། པདྨ་བསྟན་འཛིན་ལགས་ (Mr. Pema Tenzin la, Refugee Program Assistant, U.S. Embassy, Kathmandu, Nepal) བཅས་རྣམ་པ་གསུམ་དང་། དེ་བཞིན་བོད་མིའི་སྒྲིག་འཛུགས་དཔལ་འབྱོར་ལས་ཁུངས་ཀྱི་སྤྱི་ཚོགས་ཡར་རྒྱས་ཐེབས་རྩའི་འགན་འཛིན་དབུ་དཀར་ཚང་སྐལ་རྡོར་ལགས་བོད་མི་མང་སྤྱི་འཐུས་ལྷན་ཁང་དུ་ཕེབས་སྐབས་དཔལ་ལྡན་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་གིས་མཇལ་འཕྲད་གནང་ཡོད།
སྐབས་དེར་དཔལ་ལྡན་ཚོགས་གཙོ་མཆོག་གིས་ཨ་རིའི་རོགས་ཚོགས་ (PRM) ཀྱིས་བོད་མི་རྣམས་ལ་དཔལ་འབྱོར་གྱི་མཐུན་འགྱུར་རོགས་རམ་མུ་མཐུད་གནང་བར་ཐུགས་རྗེ་ཆེ་ཞུས་གནང་བ་དང་སྦྲགས། ད་ལྟའི་བོད་ནང་གི་ཆབ་སྲིད་གནས་སྟངས་སྤྱི་དང་། ལྷག་པར་དུ་བོད་མདོ་དབུས་ཁམས་གསུམ་ནང་ཆགས་པའི་བོད་ཀྱི་དགོན་སྡེ་ཁག་ནང་རྒྱ་ནག་གཞུང་གི་སྲིད་བྱུས་འོག་གྲྭ་བཙུན་གྱི་གྲངས་འབོར་ཉུང་དུ་ཕྱིན་ཡོད་སྐོར་གསུངས་གནང་སོང།
དེ་བཞིན་ཁོང་རྣམས་ཀྱིས་བཙན་བྱོལ་བོད་མིའི་གྲོས་ཚོགས་ཀྱི་ཕྱག་ལས་གནང་ཕྱོགས་ཐོག་དྲི་བར་བཏང་བར། དཔལ་ལྡན་ཚོགས་གཙོ་མཆོག་གིས་གསུང་དོན། བཙན་བྱོལ་བོད་མིའི་གྲོས་ཚོགས་དེ་ཕྱོགས་གཅིག་ནས་འཛིན་སྐྱོང་བཀའ་ཤག་གི་ཕྱག་ལས་གནང་ཕྱོགས་ལ་སྐབས་རེ་རྒྱབ་སྐྱོར་བྱེད་དགོས་པ་དང་ཡང་སྐབས་རེ་དྲི་བ་དང་སྟངས་འཛིན་གནང་དགོས་པ་དེ་འདྲའི་ལས་འགན་ཞིག་དང་། ཕྱོགས་གཞན་ཞིག་ནས་བཙན་བྱོལ་བོད་མིའི་སྒྲིག་འཛུགས་ཀྱི་ཁྲིམས་དང་སྒྲིག་གཞི་བཟོ་རྒྱུ་དང་། བསྐྱར་བཅོས་གནང་རྒྱུ། དེ་མཚུངས་བོད་དོན་དང་འབྲེལ་བའི་ཆབ་སྲིད་ཀྱི་ལས་འགུལ་སྤེལ་རྒྱུ། བཙན་བྱོལ་བོད་མིའི་གྲོས་ཚོགས་དང་འཛམ་གླིང་གཞན་གྱི་གྲོས་ཚོགས་དབར་འབྲེལ་བ་འཇོག་རྒྱུ། དཔེར་ན་བཙན་བྱོལ་བོད་མིའི་གྲོས་ཚོགས་ཀྱི་སྐུ་ཚབ་འཐུས་མི་རྣམས་འཛམ་གླིང་རྒྱལ་ཁབ་གཞན་གྱི་གྲོས་ཚོགས་འཐུས་མི་རྣམས་དང་མཇལ་འཕྲད་ཀྱིས་བོད་དོན་ངོ་སྤྲོད་གནང་རྒྱུ་དང་། དེ་བཞིན་སྤྱི་འཐུས་རྣམ་པ་ལོ་རེར་ས་བགོས་གནང་ནས་རྒྱ་བལ་འབྲུག་གསུམ་ནང་ཡོད་པའི་བོད་པའི་གཞིས་ཆགས་ཁག་ལ་ཕེབས་ཏེ་བཙན་བྱོལ་བོད་མིའི་སྒྲིག་འཛུགས་ཀྱི་ཆབ་སྲིད་ལངས་ཕྱོགས་དང་། བོད་ནང་གི་གནས་སྟངས། གཞིས་ཆགས་ནང་ཡོད་པའི་བོད་མིའི་ཚོའི་ཤེས་ཡོན་དང་། འཕྲོད་བསྟེན། འཚོ་བའི་གནས་སྟངས་སྤྱི་ཡོངས་ཐོག་གཟིགས་ཞིབ་གནང་རྗེས་སྙན་ཐོ་བཀོད་ནས་འབྲེལ་ཆགས་འཛིན་སྐྱོང་ལྷན་ཁང་ཁག་ལ་ཞུ་སྐུལ་བྱེད་རྒྱུ་སོགས་ཡིན་སྐོར་གསུངས་གནང་ཡོད།
ཕྱོགས་མཚུངས་བཙན་བྱོལ་བོད་མིའི་གཞིས་ཆགས་ཁག་ནང་གི་གནས་སྟངས་ཐོག་དྲི་བ་གནང་བར། དཔལ་ལྡན་ཚོགས་གཙོ་མཆོག་གིས་གཞིས་ཆགས་ནང་གཞོན་སྐྱེས་སྡོད་མཁན་ཉུང་དུ་འགྲོ་བཞིན་ཡོད་པ་དང་། རྒྱ་གར་གཞུང་ནས་གནང་བའི་ས་ཞིང་ཁག་ལ་བོད་པ་རང་གིས་ཞིང་ལས་བྱེད་མཁན་ཧ་ཅང་ཉུང་དུ་འགྲོ་བཞིན་ཡོད། འོན་ཀྱང་ཤེས་ཡོན་དང་འཕྲོད་བསྟེན་ཐོག་ཡར་རྒྱས་ཕྱིན་ཡོད། བོད་ནང་སྔོན་མ་ཤེས་ཡོན་ཅན་མང་ཆེ་བ་སེར་མོ་བ་ཡིན་ཀྱང་། དེང་སང་བོད་རིགས་ན་གཞོན་བོད་ཀྱི་སྐད་ཡིག་དང་། དེང་དུས་ཀྱི་ཤེས་ཡོན་ཚད་དང་ལྡན་པ་མང་པོ་ཡོང་གི་ཡོད། ཆབས་ཅིག་གཞིས་ཆགས་ནང་བོད་མི་རྣམས་ཡུན་རིང་སྡོད་ཐབས་ལ་གང་བྱས་ན་ལེགས་པའི་སྐོར་གྱི་དྲི་བར། དཔལ་ལྡན་ཚོགས་གཙོ་མཆོག་གིས་གཞིས་ཆགས་ནང་གཞོན་སྐྱེས་ཡུན་རིང་སྡོད་ཐུབ་རྒྱུའི་འཆར་གཞི་སྒྲིག་ཐུབ་ན་ཡག་པོ་ཡོད་པ་དང་། གཞོན་སྐྱེས་རྣམས་ལ་ལས་ཀ་ལས་སའམ་སེམས་པའི་ཆགས་ས་ལྟ་བུའི་ཚོང་འབྲེལ་ལས་གཞི་རིགས་གཞིས་ཆགས་ནང་བཙུགས་ཐུབ་པ་ཡིན་ན། བོད་པ་གཞོས་སྐྱེས་མང་པོ་རང་བཞིན་གྱི་འཁོར་ཐུབ་རྒྱུ་ཡིན་པ་དང་། གཙོ་བོ་མཐོ་སློབ་ཐོན་མཁན་བོད་པའི་གཞོན་སྐྱེས་རྣམས་ཀྱིས་སློབ་སྦྱོང་གང་བྱས་པ། དེ་དང་མཐུན་པའི་གཞིས་ཆགས་ནང་ལས་ཀའི་གོ་སྐབས་བསྐྲུན་རྒྱུའི་འཆར་གཞི་གཏིང་ཐུབ་པ་ཡིན་ན། དེས་གཞིས་ཆགས་ནང་བོད་མི་རྣམས་ཡུན་རིང་སྡོད་རྒྱུའི་ནུས་པ་ཆེ་བ་ཡོད་ཅེས་སོགས་གསུངས་གནང་ཡོད། དེ་བཞིན་སྐུ་ཚབ་རྣམ་པ་གྲོས་ཚོགས་ཀྱི་ཚོགས་ཁང་ནང་གཟིགས་བསྐོར་གནང་ཡོད་པ་བཅས།


text:
ཆུང་ཚེ་རིང་།
ཀོ་རི་ཡའི་ས་ཁྱོན་ལ་ཁྱོན་བསྡོམས་མལ་ལེ་གྲུ་བཞི་མ་བརྒྱད་ཁྲི་ལྔ་སྟོང་ཙམ་ཡོད་ཅིང་། དེ་ཡང་བྱང་ཤར་དུ་ཁྱིམ་མཚེས་རྒྱལ་ཁབ་རྒྱ་ནག་དང་། ལྷོ་ཤར་དུ་ཁྱིམ་མཚེས་རྒྱལ་ཁབ་ཉི་ཧོང་བཅས་ཡུལ་གཉིས་ཀྱི་དབར་དུ་ཆགས་ཡོད། ས་ཁྱོན་ཆེན་པོ་འདི་ལོ་ངོ་ཆིག་སྟོང་གསུམ་བརྒྱ་ལྷག་གི་རིང་དུ་གཅིག་གྱུར་གྱི་རྒྱལ་ཁབ་ཅིག་ཡིན། འོན་ཀྱང་འདས་མ་ཐག་གི་ལོ་ངོ་དྲུག་ཅུ་ལྷག་གི་གོང་ནས་ཡུལ་དེ་ལྷོ་བྱང་གཉིས་སུ་གྱེས།
ཀོ་རི་ཡ་ལྷོ་བྱང་གཉིས་སུ་གྱེས་དོན་ནི། ནང་འཁྲུག་སྡེ་གཟར་བྱུང་བས་མ་རེད་ལ། ནང་ཁུལ་ཤོག་ཁག་མ་འཆམ་པར་བྱུང་བ་ཞིག་ཀྱང་མ་རེད། འོ་ན་ཇི་ལྟར་ཁ་གྱེས་པ་རེད་ཟེར་ན། དེ་ནི་ཨ་རི་དང་ཨུ་རུ་སུས་རང་གི་སྟོབས་ཤུགས་རྒྱ་སྐྱེད་བྱེད་པའི་འགྲན་རྩོད་ནང་ཁ་བྲལ་དུ་བཏང་བ་ཞིག་རེད།
དེ་ཡང་གནས་ཚུལ་ཞིབ་ཙམ་བཤད་ན། ཉི་ཧོང་གིས་ ༡༩༡༠ ལོ་ནས་ཀོ་རི་ཡར་བཙན་འཛུལ་བྱས་ཏེ་བཟུང་། འཛམ་གླིང་དམག་ཆེན་གཉིས་པའི་སྐབས་སུ་ཨ་རི་དང་ཨུ་རུ་སུ་གཉིས་མཐུན་ཕྱོགས་རྒྱལ་ཁབ་ཡིན་པས། རྒྱལ་ཁབ་དེ་གཉིས་ཀྱི་དམག་དཔུང་ཀོ་རི་ཡར་བཏང་སྟེ་ཉི་ཧོང་བཙན་འཛུལ་བའི་འོག་ནས་བཅིངས་འགྲོལ་ཟེར་བ་བཏང་། བཅིངས་འགྲོལ་བཏང་རྗེས་ཨ་རིའི་དམག་གིས་ཀོ་རི་ཡའི་ལྷོ་ཁུལ་རྣམས་བཟུང་བ་དང་། ཨུ་རུ་སུའི་དམག་གིས་ཀོ་རི་ཡའི་བྱང་ཁུལ་རྣམས་བཟུང་། ཐ་མ་ཨ་རི་དང་ཨུ་རུ་སུ་གཉིས་ཀོ་རི་ཡ་རང་གི་སྲིད་གཞུང་སླར་གསོ་བྱེད་ཕྱོགས་ལ་མ་མཐུན་པ་ཆེན་པོ་བྱུང་སྟེ། རང་རང་གིས་བཟུང་བའི་ཀོ་རི་ཡའི་ལྷོ་བྱང་གི་ས་མཚམས་ལ་དམ་དྲག་བྱེད་འགོ་བཙུགས། གསར་དུ་བཙུགས་པའི་མཉམ་སྦྲེལ་རྒྱལ་ཚོགས་ཀྱིས་ ༡༩༤༧ ལོར་ཀོ་རི་ཡའི་ནང་སྲིད་གཞུང་གཅིག་རང་འཛུགས་རྒྱུའི་གྲོས་ཆོད་བཞག་ཀྱང་དེ་ལ་ཨུ་རུ་སུས་ངོས་ལེན་མ་བྱས། དེར་བརྟེན་ ༡༩༤༨ ལོར་ཀོ་རི་ཡའི་ནང་བྱང་དུ་ཨུ་རུ་སུས་རྒྱབ་སྐྱོར་བྱས་པའི་ཀོ་རི་ཡ་དམངས་གཙོ་སྤྱི་མཐུན་རྒྱལ་ཁབ་ཟེར་བ་ཞིག་དང་། ལྷོ་རུ་ཨ་རིས་རྒྱབ་སྐྱོར་བྱས་པའི་ཀོ་རི་ཡ་སྤྱི་མཐུན་རྒྱལ་ཁབ་ཟེར་བ་བཅས་སྲིད་གཞུང་གཉིས་དངོས་སུ་བཙུགས། སྲིད་གཞུང་གཉིས་ཀས་རང་ཉིད་ཀོ་རི་ཡའི་ཁྲིམས་མཐུན་གྱི་གཞུང་ངོ་མ་དེ་ཡིན་པར་ནན་བཤད་བྱེད།
དེ་ནས་ཡུན་རིང་མ་སོང་བར་ལྷོ་བྱང་གཉིས་ཀྱི་འགལ་བ་ཛ་དྲག་ཏུ་སོང་སྟེ་མཐར་ ༡༩༥༠ ནས་ ༡༩༥༣ བར་ལྷོ་བྱང་གི་ཀོ་རི་ཡའི་བར་དུ་དམག་འཁྲུག་ལངས། དམག་འཁྲུག་དེ་ནི་ནང་ཁུལ་གྱི་སྡེ་གཟར་དང་རྒྱལ་སྤྱིའི་དམག་འཁྲུག་གཉིས་ཀ་རེད། དེ་ཡང་དང་པོ་ ༡༩༥༠ ལོར་ཀོ་རི་ཡ་ཡོངས་གཅིག་གྱུར་གྱི་རྒྱལ་ཁབ་ཅིག་བཟོ་ཆེད་ཨུ་རུ་སུའི་རྒྱབ་སྐྱོར་ལ་བརྟེན་ཏེ་བྱང་ཀོ་རི་ཡས་ལྷོ་ཀོ་རི་ཡར་བཙན་འཛུལ་བྱས། དེ་ལ་ཡ་ལན་སློག་ཆེད། ཨ་རིས་མཉམ་སྦྲེལ་རྒྱལ་ཚོགས་ནང་ནུས་པ་བཏོན་ཏེ་ལྷོ་ཀོ་རི་ཡ་སྲུང་སྐྱོབས་ཀྱི་གྲོས་ཆོད་ཅིག་བཞག་ཐུབ་པ་བྱུང་བ་ལྟར། མཉམ་སྦྲེལ་རྒྱལ་ཚོགས་ཀྱི་སྲུང་སྐྱོབས་དམག་མི་ལྷོ་ཀོ་རི་ཡར་བཏང་། སྲུང་སྐྱོབས་དམག་མིའི་འགོ་བྱེད་དང་དམག་མི་མང་ཆེ་བ་ཨ་རིའི་མི་ཡིན་པ་རེད། མཉམ་སྦྲེལ་རྒྱལ་ཚོགས་ཀྱི་སྲུང་སྐྱོབས་དམག་མིས་བྱང་ཀོ་རི་ཡར་རྒོལ་ལན་སྤྲད་དེ་མཐའ་མ་ཧ་ལམ་ཀོ་རི་ཡ་ཡོངས་རྫོགས་དབང་དུ་བསྡུས། འོན་ཀྱང་སྐབས་དེ་འདྲ་ཞིག་ལ་རྒྱ་ནག་གིས་དམག་དཔུང་བཏང་སྟེ་བྱང་ཀོ་རི་ཡར་རོགས་པ་བྱས་པས་གནས་ཚུལ་དེ་བས་ཛ་དྲག་ཏུ་སོང་། དེ་ལྟར་ལོ་གསུམ་དམག་འཁྲུག་བརྒྱབ་རྗེས། ཕྱོགས་གཉིས་གྲོས་མོལ་བྱས་ཏེ་མེ་འཕེན་མཚམས་འཇོག་(Cease-fire)གི་ཞི་ཆིངས་དང་། གནས་སྐབས་ཀྱི་ས་མཚམས་བཟོས། འོན་ཀྱང་དེའི་རྗེས་ཀྱི་ལྷོ་བྱང་ཀོ་རི་ཡའི་གྲོས་མོལ་ལམ་ལྷོང་མ་བྱུང་བས། ད་ལྟའང་ལྟ་སྟངས་གཞན་ཞིག་གིས་བལྟས་ན། ཡུལ་དེ་གཉིས་དམག་འཁྲུག་གི་གནས་བབས་རང་དུ་གནས་ཡོད།
ལྷོ་བྱང་ཀོ་རི་ཡའི་དམག་འཁྲུག་དེའི་ནང་ཀོ་རི་ཡ་རང་གི་མི་ས་ཡ་གཉིས་ནས་བཞི་བར་གྱི་སྲོག་ཤོར་བར་ཚོད་དཔག་བྱེད་ཅིང་། དེ་ནི་ཀོ་རི་ཡའི་མི་འབོར་ས་ཡ་ ༣༠ ལ་རྩིས་བསྐོར་ན་ཧ་ཅང་མང་པོ་རེད། དེ་བཞིན་དུ་མེ་སྒྱོགས་ཀྱི་མདེལ་དང་ས་འོག་འབར་རྫས་ཀྱིས་ཀོ་རི་ཡའི་རི་ཀླུང་ཁོར་ཡུག་དང་། བཟོ་ཞིང་གི་ཐོན་སྐྱེད་ལ་གནོད་སྐྱོན་ཧ་ཅང་ཆེན་པོ་བཟོས། ཕྱིའི་ཡུལ་དང་བཟོ་གྲྭ་སོགས་གཏོར་བརླག་ཏུ་བཏང་བ་སླར་གསོ་ཐུབ་རུང་། དེ་སྔོན་ཤ་འཁོན་མེད་པའི་ཡུལ་གཉིས་ཕན་ཚུན་ཁ་གཏད་དུ་ལངས་ཏེ་ས་ཡ་མང་པོ་བསད་རྨས་གཏོང་རེས་བྱས་པའི་ཕན་ཚུན་བར་གྱི་ཤ་འཁོན་དེ་དུས་ནམ་ཡང་གསོ་དཀའ་བའི་ཚད་དུ་སླེབས། ཕན་ཚུན་དགྲར་ལྟ་བའི་འདུ་ཤེས་ངོ་མ་དེ་འདྲ་ཞིག་ནས་བྱུང་བར་སྣང་།
ཡུལ་གཉིས་བར་གྱི་གནས་སྟངས་ཛ་དྲག་ཅིང་དོགས་པ་ཆེ་བར་བརྟེན། ད་བར་རྒྱལ་ཁབ་སོ་སོས་ངེས་གཏན་བྱས་པའི་ས་ཁུལ་རེ་ཟུང་ལ་མི་འགའ་ཞིག་ཕན་ཚུན་ཐུག་འཕྲད་བྱེད་བཅུག་པ་ཕུད་དེ་མིན་འགྲོ་འོང་གི་འབྲེལ་བ་ཧ་ལམ་མེད། ལྷོ་ལ་ཡོད་པའི་ཕ་མས་བྱང་དུ་ཡོད་པའི་བུ་ཕྲུག་ཐུག་མི་ཐུབ་པ་དང་། བྱང་དུ་ཡོད་པའི་སྤུན་ཉེ་དག་གིས་ལྷོ་རུ་ཡོད་པའི་ཤ་ཉེ་ཐུག་མི་ཐུབ་པར་གྱུར། ཀོ་རི་ཡ་ལྷོ་བྱང་གཉིས་དབར་ཡིག་ཟམ་དང་ཁ་པར་གྱི་འབྲེལ་བ་མེད་ཅིང་། དུས་ཡུན་རིང་པོར་ཡུལ་ཕན་ཚུན་གྱི་རླུང་འཕྲིན་ལ་ཉན་ན་ཁྲིམས་འགལ་ཡིན་པས་མ་ཤི་གསོན་འཕྲལ་ཟེར་བ་དེ་ཀོ་རི་ཡའི་མི་འབུམ་ཕྲག་མང་པོར་བྱུང་།
དུས་ཚོད་རིམ་སོང་དང་མཉམ་དུ་ཡུལ་གཉིས་ཀྱི་ལམ་ལུགས་མི་འདྲ་བས། ལམ་ལུགས་སོ་སོ་ལས་བྱུང་བའི་འབྲས་བུས་ཀྱང་ཡུལ་གཉིས་ཀྱི་བར་ཐག་ཇེ་རིང་དུ་བཏང་། ལྷོ་ཀོ་རི་ཡ་ནི་ཨ་རིའི་ལམ་ལུགས་ཀྱི་རྗེས་སུ་འབྲངས་ཏེ་ཆབ་སྲིད་མང་གཙོ་དང་། དཔལ་འབྱོར་ནི་འཁྲིད་སྟོན་ཅན་གྱི་མ་རྩ་རིང་ལུགས་ཞེས་རྒྱལ་ཁབ་ཀྱི་འཁྲིད་སྟོན་འོག་སྒེར་པ་ཚོས་ཐོན་སྐྱེད་ཕྱིར་གཏོང་ལ་ཤུགས་བརྒྱབ། ཀོ་རི་ཡ་བྱང་མ་ནི་དབང་ཆ་སྒེར་སྤྱོད་པ་ཀིམ་གྱི་འོག་དམར་ཤོག་རིང་ལུགས་ཀྱི་རྗེས་སུ་འབྲངས་ཏེ། ས་ཞིང་བསྐྱར་དུ་བགྲོ་འགྲེམས་དང་། ལྕི་བའི་བཟོ་ལས་ཐོན་སྐྱེད། རྒྱལ་ཁབ་ཁོ་ནས་གཉེར་བའི་ཚོང་ལས་བཅས་ལ་ཤུགས་བརྒྱབ། རྒྱལ་ཁབ་ཀྱི་འབོད་ཚིག་ཡོད་ན་མེད་ན་གཅིག་ནི་རང་ཁ་རང་གསོ་ཞེས་པ་དེ་རེད།
བྱང་ཀོ་རི་ཡ་ནི་རྒྱལ་སྤྱིའི་འབྲེལ་ལམ་གྱི་ཆ་ནས་ཁེར་རྐྱང་ཡིན་པ་དང་། ཆབ་སྲིད་ཚོགས་པ་གཅིག་གིས་ཡུལ་ལུང་དབང་བསྒྱུར་བྱེད། དཔལ་འབྱོར་གྱི་གནས་སྟངས་ཕྱི་མིས་གསལ་པོ་མི་ཤེས་རུང་། མང་ཆེ་བས་ཧ་ཅང་སྐྱོ་བོ་ཡིན་པའི་ངོས་འཛིན་བྱེད། ལྷོ་ཀོ་རི་ཡ་ལ་མཚོན་ན། འཛམ་གླིང་གི་དཔལ་འབྱོར་ལེགས་ཤོས་ཨང་བཅུ་གཅིག་པར་སླེབས་ཡོད་པ་དང་། མི་རེའི་ལོ་རེའི་ཡོང་འབབས་ཆ་སྙོམ་ཨ་སྒོར་ ༡༣༠༠༠ བརྒལ། དེ་སྔོན་དུས་སྐབས་ཁ་ཤས་རིང་དམག་དཔུང་གིས་སྲིད་བཟུང་བ་སོགས་བྱུང་རུང་ད་ཆ་རང་དབང་མང་གཙོའི་ལམ་ནས་འགོ་འཁྲིད་འདེམས་བསྐོ་བྱེད། ལྷོ་ཀོ་རི་ཡའི་ནང་ལྐོག་ཟ་རུལ་སུངས་དང་དེ་མིན་གྱི་དཀའ་ངལ་མང་པོ་ཡོད་རུང་། དཔྱད་ཞིབ་པ་ཕལ་མོ་ཆེས་བྱང་ཀོ་རི་ཡ་ལས་ལྡབ་མང་པོས་ཡར་རྒྱས་ཆེ་བར་ངོས་འཛིན་བྱེད།
ཡུལ་དེ་གཉིས་ཁ་བྲལ་ཏེ་དུས་ཡུན་གང་ཙམ་སོང་བ་མ་ཟད། ད་ཆ་ཆབ་སྲིད་དང་དཔལ་འབྱོར། ཤེས་རིག་སོགས་གང་ཐད་ནས་བར་ཐག་ཧ་ཅང་ཆེ་རུང་ཡུལ་དེ་གཉིས་ཀྱི་མི་མང་པོས་ད་དུང་ཡང་ཡུལ་དེ་གཉིས་རྒྱལ་ཁབ་ཅིག་ཆགས་རྒྱུའི་རེ་བ་བྱེད་བཞིན་ཡོད། ཕྱི་ལོ་ ༢༠༠༠ ལོར་ཡུལ་དེ་གཉིས་ཀྱི་དབུ་ཁྲིད་ཐེངས་དང་པོར་མཇལ་མོལ་གནང་། དེས་མང་ཚོགས་ལ་རེ་དོགས་ཆེན་པོ་ཞིག་བསྐྲུན་ཡང་། དེའི་རྗེས་སུ་ཕྱོགས་གཉིས་ཀྱི་འབྲེལ་བར་ཡར་རྒྱས་གང་ཡང་མ་སོང་། ཀོ་རི་ཡའི་ཁྱིམ་མཚེས་རྒྱལ་ཁབ་ཁག་དང་། ཨ་རིས་ཀོ་རི་ཡའི་འགྱུར་འགྲོས་ལ་དོ་སྣང་ཧ་ཅང་ཆེན་པོ་བྱེད་བཞིན་ཡོད། ༡༩༥༣ ནས་བཟུང་ཨ་རིས་ལྷོ་ཀོ་རི་ཡ་འབྲེལ་ལམ་དམ་ཟབ་བཟུང་སྟེ། ཡུལ་དེ་སྲུང་སྐྱོབས་ཆེད་ཨ་རིའི་དམག་དཔུང་གཏན་འཛུགས་བྱས། བྱང་ཀོ་རི་ཡར་འཛིན་པའི་ཨ་རིའི་སྲིད་བྱུས་ནི་ཏག་ཏག་ལྡོག་ཕྱོགས་རེད། ཨ་རིས་བྱང་ཀོ་རི་ཡས་རྡུལ་ཕྲན་མཚོན་ཆ་དང་རྫས་འགྱུར་མཚོན་ཆ་བཟོས་དང་བཟོ་བཞིན་པ་དང་། འཇིགས་སྐུལ་དྲག་སྤྱོད་པར་རོགས་རམ་བྱས་ལུགས་ཀྱི་སྐྱོན་བརྗོད་བྱེད་བཞིན་ཡོད།། །།


text:
------བརྩམས་སྒྲུང་འདི་གྲུབ་པར་ཨིན་ཊི་ཨན་གྱི་རྩོམ་པ་པོSherman Alexieལ་བཀའ་དྲིན་ཞུ་དགོས་ཡོད།
1
ཁོས་ཁོ་ཨོ་སྀ་ཁྲ་ལི་ཡཱ(Australia)ནས་ཡིན་ཞེས་བཤད་མ་ཐག མི་ཉག་སྒྲོལ་མས་བྱམས་པ་ཡིད་ལ་དྲན། “ཨོ་སྀ་ཁྲ་ལི་ཡཱ། ཀངྒ་རུ(Kangaroo)ཡོད་ས་དེ”ཁོས་མི་ཉག་སྒྲོལ་མས་ཤེས་ཀྱིན་མི་འདུག་སྙམ་ནས་གསལ་བཤད་ཀྱི་ཚུལ་དུ་དེ་ལྟར་སྨྲས་པ་ན། མི་ཉག་སྒྲོལ་མས་ལྷག་པར་བྱམས་པ་དང་ཁོའི་ལག་པ། ཁོ་དང་ལྷན་དུ་རྒྱ་ཁོག་ཟོས་པའི་ནུབ་མོ་དེ་ཡིད་ལ་ཤར། མིག་གིས་ཁོ་ལ་ལྟ་ཞོར“ཤེས་དང་ཤེས”ཞེས་ལན་བཏབ།
བྱམས་པར་ཕྲད་པའི་ཉི་མ་དེར། མི་ཉག་སྒྲོལ་མ་མོའི་མཚོ་སྔོན་སོག་རྫོང་གི་གྲོགས་མོ་ཟོན་ཐར་སྐྱིད་ཚང་ན་བསྡད་ཡོད་ལ། ཕྱི་ཉིན་ཟི་ལིང་དུ་ཡོད་པའི་ཐེབས་རྩ་ཚོགས་པའི་ཚོགས་འདུ་ལ་ཞུགས་དགོས་པར་གྱུར་པས། མོ་གྲོགས་མོ་ཚང་ནས་ཁ་གྱེས་ཏེ་རླངས་འཁོར་བསྐོར་ཏེ་ཟི་ལིང་དུ་སོང་། ལམ་བར་དུ་འབྲོག་པ་ཞིག་གིས་ལག་པ་ཡར་བཀྱགས་ནས་རླངས་འཁོར་འགོག་གིན་ཡོད་པར། མོས་གང་ལྟར་རང་གཅིག་པུ་ཡིན་པས་རོགས་ཤིག་བྱེད་འཇོག་བསམས་ནས་རླངས་འཁོར་ཁ་འགོག་ཞོར་སྒེའུ་གཡས་པ་མར་དེད།
མི་དེས“ང་ཟི་ལིང་ལ་འགྲོ་རྒྱུ་ཡིན། ཁྱེད་གང་དུ་འགྲོ ཅུང་ཟད་ཁྱེར་ན་ཆོག་གམ”ཟེར། ཁོའི་སྐད་མགོ་ནི་འབྲོག་ཁུལ་གྱི་མི་ཞིག་དང་ལྷག་པར་དུ་གཞུང་ལམ་འགྲམ་ནས་ཕྲད་པའི་འབྲོག་པ་ཞིག་ལ་མཚོན་ན་ཆེས་དམའ་ཞིང་ལྷོད། དེས་མི་ཉག་སྒྲོལ་མ་ཅུང་ཟད་མཚར་བར་བྱས། མོས“ནང་ལ་བུད་དང་འགྲོ”ཞེས་བཤད།
མི་དེ་ནི་སྐྱེས་པ་དར་མ་ཞིག་སྟེ། མི་ཉག་སྒྲོལ་མ་ལས་ལོ་ལྔ་དྲུག་ཙམ་གྱིས་ཆེ་བར་སྣང་།
ཁོས་རླངས་འཁོར་གྱི་སྒོ་ཕྱི་མ་ཕྱེས་ཏེ་འདུག་སྟེགས་ཕྱི་མར་བསྡད། ཁོའི་རྗེས་སུ་ཞོགས་འོངས་པའི་གྲང་རླུང་གིས་མི་ཉག་སྒྲོལ་མའི་གཉའ་བར་འཁྱགས་ཤད་ཅིག་བརྒྱུགས་པས་མོས་གོང་བ་ཡར་འཐེན་ཙམ་བྱས། སྣ་ལམ་དུ་ལྡར་ལ་འཕངས་པའི་ཚ་རུའི་དྲི་མ་ལྟ་བུ་ཞིག་འཐུལ། ཁོས་སྒོ་རྒྱག་ཞོར“བཀའ་དྲིན་ཆེ། དྲིན་ཆེན་པོ”ཟེར། ཅུང་ཙམ་ནས་ཅི་ཞིག་དྲན་པ་ལྟར“ཁྱེད་གང་དུ་འགྲོ་གི་ཡོད”དྲིས། མོས་འུ་གཉིས་ལམ་གཅིག་རེད་ཅེས་ལན་བཏབ།
མོས་ཕྱིར་ལྟའི་མེ་ལོང་དུ་ལྟ་ཞོར་ཁྱོད་ས་འདིའི་ཡིན་ནམ་དྲིས་པར། ཁོས“ཡིན། ཨ་རིག་གི་ཡིན། ཨ་རིག་གླེན་པ་གོ་མྱོང་ངམ”ཟེར། མོས“ཨ་རིག་ཟེར་བ་གོ་མྱོང་། ཨ་རིག་གླེན་པ་གོ་མ་མྱོང་། དེ་ཅི་ཞིག་རེད”ཅེས་དྲིས་པར། ཁོ་དགོད་ཙམ་བྱས་ནས། “ཀུ་རེ་ཡིན། ཅང་མ་རེད། ཁྱོད་གང་གི་ཡིན”ཞེས་ཕྱིར་དྲིས། མི་ཉག་སྒྲོལ་མས“ང་མི་ཉག་གི་ཡིན”ཞེས་བཤད་པར། ཁོས“མི་ཉག? རྩ་མྱི་ཤིང་མྱི་རུའོ་ཡིན?”ཞེས་ཡ་མཚར་བའི་ངང་མོ་ལ་བལྟས། མོས་ཁོས་ཅི་ཟེར་ཧ་མ་གོ་བར་ཕྱིར་ལྟའི་མེ་ལོང་ནང་དུ་ཁོ་ལ་ལྟ་ཙམ་བྱས་ཤིང་། “རྩ་མྱི་ཤིང་མྱི?དེ་ཅི་རེད” ཅེས་དྲིས་པར། ཁོས“ཁྱོད་ཚོར་ཤར་གྱི་རྩྭ་མྱི་ཤིང་མྱི་ཟེར་བ་མ་རེད་དམ”ཟེར། “མ་རེད། མ་རེད” མོས་འཕྲལ་དུ་ཁས་མ་བླངས། གལ་ཏེ་ཁོའི་ཚིག་ཟུར་ན་སྨད་པའི་གདངས་ཤིག་ཡོད་ན་མོས་ཁ་ལན་ཞིག་ངེས་པར་བསློག་སྲིད་མོད། ཁོའི་སྐད་གདངས་ལ་སྨད་པའི་ཉམས་ཅུང་ཟད་ཀྱང་མེད་པས། མོས་ཀྱང་སྤྱིར་བཏང་གི་དགག་སྒྲ་ཞིག་གིས་མཚམས་བཅད།
ཅུང་ཙམ་ལ་ཁོ་གཉིས་ལ་སྨྲ་བ་ཅི་ཡང་མེད་པར་སོང་། མོས་ཕྱིར་ལྟའི་མེ་ལོང་དུ་ལྟ་དུས། ཁོས་ནི་སྒེའུ་ཕྱི་རོལ་དུ་མི་རིང་བར་རྒྱབ་ཕྱོགས་སུ་སྐྱུར་གྱིན་པའི་ལམ་འགྲམ་གྱི་ལྕགས་སྡོང་དང་ཐག་རིང་གི་རི་ཚོགས་ལ་བལྟས་འདུག
མི་ཉག་སྒྲོལ་མས་རླངས་འཁོར་ནང་གི་ཕྱིར་ལྟའི་མེ་ལོང་ལ་སླར་ཡང་ལྟ་ཙམ་བྱས། ཁོའི་ཤ་རྩ་སྨུག་ཅིང་ཤ་བཀྲག་དྭངས། ཅུང་ཟད་བགད་དུས་དཀར་ལ་གྲལ་འགྲིག་ཅིང་ཚགས་དམ་པའི་མདུན་སོ་ཅུང་ཟད་མཐོང་ནུས་ཤིང་། གཟེངས་མཐོ་བའི་སྣ་གོང་དུ་ཐད་ཀར་ཙག་རླུང་བསུས་མྱོང་བའི་མིག་གཉིས་སྒོར་ལ་ཆ་ག་ཉིས་བརྩེགས་ལྟ་བུ་འདུག་ཅིང་། མིག་རྩ་ཅུང་ཟད་དམར་བོར་གྱུར་འདུག ཅུང་ཟད་རེ་ནས་རྩུབ་ལ་རགས་པའི་ལག་པ་ཆེན་པོ་དེས་ངོ་ལ་ཕུར་ཕུར་རེ་བྱེད།
“ཁྱོད་ཀྱིས་འདི་ཕྱོགས་སུ་ཅི་བྱེད་ཀྱིན་ཡོད”མཚམས་ཤིག་ཁོས་དེ་ལྟར་དྲིས་པར་མི་ཉག་སྒྲོལ་མས“ངས་ཟི་ལིང་དུ་ལས་ཀ་གཉེར་གྱིན་ཡོད། ཁྱོད་ཟི་ལིང་དུ་འགྲོ་དོན་ཅི་ཡིན”ཞེས་དྲིས། ཁོས“ནང་མི་འགའ་ལྷ་སར་གནས་མཇལ་ལ་སོང་ནས་སང་ཉིན་ཟི་ལིང་དུ་ཡོང་གིན་ཡོད་པས་ང་ཁོ་ཚོའི་སྔོན་ལ་འགྲོ་གི་ཡོད”ཟེར།
སླར་ཡང་ཇ་ཡུན་ཕྱེད་ཙམ་གྱི་རིང་ལ་ཁོ་གཉིས་སྨྲ་བ་ཅི་ཡང་མེད་པར་སོང་། མོས་ཡང་བསྐྱར་ཕྱིར་ལྟའི་མེ་ལོང་དུ་བལྟས། ཁོས་རྐུབ་སྟེགས་ལ་རྒྱབ་བསྙེས་ཤིང་ལག་པ་གཡས་པའི་གྲུ་མོ་རླངས་འཁོར་གྱི་སྒེའུའི་མ་ཐེམ་ལ་བཞག་ཏེ་ལག་པས་འགྲམ་པ་བསྐྱོར་འདུག་ཅིང་མིག་གཉིས་ཀྱིས་དམིགས་ཡུལ་མེད་པར་སྒེའུའི་ཕྱི་ཕྱོགས་སུ་བལྟས་འདུག ཁོའི་མགྲིན་པའི་མདུན་ངོས་སུ་འབུར་བའི་ཨོལ་མདུད་ལ་མི་ཉག་སྒྲོལ་མས་སླར་ཡང་འཁྱུག་ཙམ་བལྟས།
རླངས་འཁོར་མང་པོས་ཁོ་གཉིས་རྗེས་སུ་བསྐྱུར་ཅིང་། ཁོ་གཉིས་ཀྱིས་ལམ་འགྲམ་གྱི་ལྕགས་སྡོང་དང་ཐག་མི་རིང་བའི་ཁང་པ་དག་རྗེས་སུ་བསྐྱུར།
མོས་སླར་ཡང་ཕྱིར་ལྟའི་མེ་ལོང་དུ་ལྟ་དུས། ཁོས་མགོ་ཕྱི་ཕྱོགས་སུ་བསྙེས་ཤིང་ཨོལ་མདུད་འབུར་བོ་དེ་ཕྱི་ལ་བསྟན་ནས་གཉིད་འདུག ཁོའི་ཉལ་སའི་ནང་གི་རྩལ་ཇི་འདྲ་ཡིན་ནམ། དབྱར་ཁའི་ལྷས་འདབས་སུ་ཕུབ་པའི་གུར་ནང་གི་འབྲོག་མོ་ག་ཚོད་ཅིག་གི་འོ་འཛིན་ལ་ཁོས་ཆེ་ལ་ནག་པའི་ལག་པ་དེས་ཕུར་མྱོང་ངམ། མོའི་གར་ཡོང་མ་ཤེས་པའི་དྲན་འགྱུ་དེས། མོ་རང་ཉིད་ཀྱང་ངོ་ཚ་རུ་བཅུག་པས་གཡོན་ཕྱོགས་ཀྱི་གཞུག་ལྟའི་མེ་ལོང་ནང་ལྟ་ཁུལ་གྱིས་མགོ་ཕར་དཀྱོགས།
ཁོ་གཉིས་ཟི་ལིང་དུ་སླེབས་དུས། ཕྱི་དྲོའི་ཆུ་ཚོད་དྲུག་པར་སླེབས། ཁོས་གླ་ཆ་སྟེར་རྩིས་བྱས་པར་མི་ཉག་སྒྲོལ་མས་མ་བླངས། ཁོས་སླར་ཡང་ཨུ་ཚུགས་བྱེད་སྐབས་མོས་འོ་ན་ནུབ་ཇ་ཁྱོད་ཀྱིས་མགྲོན་བྱོས། འུ་གཉིས་རྒྱ་ཁོག་བཟའ་རུ་འགྲོ་ཞེས་བཤད་པར། ཁོས“འོ་དེ་རེད། ང་ལའང་དེ་རིང་དོན་དག་ཅི་ཡང་མེད”ཅེས་ཁོ་གཉིས་རྒྱ་ཁོག་བཟའ་ས་ཞིག་ལ་ཕྱིན།
2
ཁོ་གཉིས་ཀྱི་ཁ་བརྡ་ངོ་མ་ནི་རྒྱ་ཁོག་ཏུ་འཕེན་རྒྱུའི་ཤ་ཁྱེར་ཡོང་རྗེས་ད་གཟོད་མགོ་བརྩམས་པ་ཡིན་ཏེ། རང་རང་གི་མིང་ཕན་ཚུན་ལ་བཤད་རྗེས་བྱམས་པས་ཤ་སྡེར་མ་གང་ཁྱེར་ཡོང་བ་དེ་མཐོང་མ་ཐག“ཨུན་་་ཨོ་ཏ་ལི་ཡཱའི་ཤ་རེད”ཟེར། མི་ཉག་སྒྲོལ་མས“ཁྱོད་ཀྱིས་ཇི་ལྟར་ཤེས”ཞེས་བཤད་པར། བྱམས་པས་སྨན་པ་རྒན་པ་ཞིག་གིས་རི་སྐྱེས་རྩྭ་སྨན་ངོས་འཛིན་གྱིན་པ་དང་འདྲ་བར“ཤའི་མདོག་ལས་ཤེས”ཟེར་བ་དང་། ཡང་ཅུང་ཟད་བླངས་ནས་ཁ་ནང་ལ་བཞག་རྗེས“མ་བཙོས་གོང་གི་བྲོ་བ་ལས་ཀྱང་ཤེས”ཟེར།
“གཞེས་ནང་ལོ་ནས་བཟུང་མི་མང་གིས་རྩྭ་ཐང་སྟེང་ནས་འཚོས་པའི་ལུག་ཤ་མི་ཉོ་བར་ཨོ་ཏ་ལི་ཡཱའི་ལུག་ཤ་ཉོ། གསོས་ལུག་གི་ཤ་འདི་འདི་འདྲ་བྲིན་དོན་ཅི་ཡིན་ནམ”ཁོས་འདྲི་གདངས་དེས་ཡུན་རིང་པོ་ལ་དྲི་བ་དེར་མནོ་བསམ་བྱས་པ་ཚོར་འོངས།
“འུ་ཚོའི་ཕ་ཡུལ་ནའང་ཨོ་ཏ་ལི་ཡཱའི་ཤ་ཡོད་དམ”མི་ཉག་སྒྲོལ་མ་ཡིད་མ་ཆེས་པར་དྲིས།
“ལོས་ཡོད། དེང་སང་བོད་ཀྱི་ལུག་རྫི་ཚོས་ཀྱང་ཨོ་ཏ་ལི་ཡཱའི་ཤ་བཟས་ཏེ་བསྡད་ཡོད་རེད་དཱ”
“ཨོ་ཏ་ལི་ཡཱའི་ཤ་དེ་འདྲ་ཞིམ་མམ”
“ཞིམ་ནས་བཟའ་གི་ཡོད་པ་མ་རེད། གོང་སླ་ནས་བཟའ་གི་ཡོད་པ་རེད། ཞིམ་མིན་བཤད་ན་རང་གི་ལུག་ཤའི་ཞིམ་ཞིག་གང་ན་ཡོད་མོད། ཁ་རྒྱབ་ཀྱི་ཆེད་དུ་རང་གི་ཤ་ཞིམ་པོ་ཕྱིར་བཙོང་ཨེ་ཐུབ་བལྟས་ཏེ། ཕྱིར་གོང་སླ་བའི་གསོ་ལུག་གི་ཤ་ཉོ་བཞིན་པ་རེད། འོན་ཀྱང་ད་ལྟ་རང་གི་ཤ་ཡང་གོང་མར་མ་བཅག་ན་བཙོང་ཐུབ་ཀྱིན་མེད།”
བྱམས་པས་མི་ཉག་སྒྲོལ་མའི་དྲི་བ་གཉིས་ཀར་ལན་བཏབ་རྗེས་མཐར“འདི་ཚང་གིས་བསམ་གཟས་ནས་བོད་པ་ཚོའི་ཚོང་རྒྱུགས་སུ་འཇུག་གིན་མེད་པ་དེ་རེད”ཞེས་སྤྱི་སྡོམ་ལྟ་བུ་ཞིག་བྱས། མི་ཉག་སྒྲོལ་མས་ཁོས་འདི་ཚང་ཟེར་བ་གང་ལ་གོ་བ་ཤེས་པས། མོས“ཨོ་ཏ་ལི་ཡཱའི་ཤ་བཙོང་བ་དེ་སྲིད་གཞུང་དང་འབྲེལ་བ་ཆེར་ཡོད་རྒྱུ་མ་རེད། དེ་ནི་ཕྱི་རྒྱལ་གྱི་འབྲོག་པ་དེ་ཚོ་འཇོན་སོང་བའི་རྟགས་རེད”ཟེར། ཅུང་ཙམ་ནས་མོས་ཚིག་རྐང་ཕྱི་མ་དེ་ཡང་བསྐྱར་ཐེངས་གཅིག་བཟླས་རྗེས། “ཕྱི་རྒྱལ་གྱི་འབྲོག་པ་དག་གིས་ཚན་རྩལ་ལ་བརྟེན་ནས་ཕྱུགས་ཁང་བཟོས་ཤིང་སྒོ་ཕྱུགས་འཚོས་པས་ཕྱུགས་རྒྱུད་འཕེལ་སླ་ལ། ཤ་དགོས་ན་ཤ་དང་ཚིལ་དགོས་ན་ཚིལ་འཕེལ་བའི་རྫས་གསར་པ་ལ་བརྟེན་པ་དང་། ཞོར་ལ་སྒོ་ཕྱུགས་ཀྱི་འཕྲོད་བརྟེན་དང་བདེ་ཐང་ལའང་ཁག་ཐེག་ཡོང་དུ་བཅུག་སྟེ། རྒྱལ་སྤྱིའི་བདེ་ཐང་གི་ཚད་གཞིར་ལོངས་སུ་བཅུག་པས་ཕྱོགས་སོ་སོའི་ཚོང་རྭས་ནང་འདྲེན་བྱས་པ་རེད” མི་ཉག་སྒྲོལ་མས་མིག་ཤེལ་གདོང་བའི་སྟེང་སྣུར་ཙམ་བྱེད་ཞོར་དེ་ལྟར་བཤད་པ་ལ། ཁོས་འདང་ཅུང་ཟད་བརྒྱབ་ནས། “ལུག་ཤ་འདི་དག་གནམ་གྲུའི་ནང་ནས་དབོར་ཡོང་བ་རེད་དམ། ཨོ་ཏ་ལི་ཡཱ་དང་ཀྲུང་གོ་ཐག་རིང་ངམ”ཟེར། མི་ཉག་སྒྲོལ་མས“ཧ་ལམ་མཚོ་ཐོག་བརྒྱུད་དེ་དབོར་འོངས་པ་ཡིན་རྒྱུ་རེད། ཐག་ཤིན་ཏུ་རིང”ཞེས་བཤད།
“ནང་འདྲེན་མ་བྱས་ན་མི་ཆོག་གམ། འདི་ཚང་གིས་འབྲོག་པ་ཚོ་སྤྲང་དུ་འཇུག་རྩིས་ཡིན་པ་འདྲ། དམྱལ་བ་ཚང་རེད་ཡ”ཁོས་རྒྱ་ཁོག་ནང་ལྷོག་ལྷོག་གདུ་བཞིན་པའི་ཨོ་སི་ཁྲུ་ལི་ཡའི་ལུག་ཤ་ལྷེབ་མོ་དེ་དག་ལ་ལྟ་ཞོར་དེ་སྐད་ཟེར། ཁོའི་རྩུབ་ལ་ཆེ་བའི་ལག་པ་གཡས་པ་དེས་ད་དུང་འཐུང་ཚར་མེད་པའི་ཁོ་ཁོ་ཁུ་ནག་གི་ལྕགས་ཀྲིན་དེ་བལྟེབས་ནས་ཁེབས་ཀྱང་ཤོར་འདུག མོས་མདུན་གྱི་སྡེར་མ་ལས་ཚལ་སྣ་འགའ་རྒྱ་ཁོག་ཏུ་འཕེན་ཞོར་ཁོ་ལ“ནང་འདྲེན་དང་ཕྱིར་གཏོང་བྱེད་མིན་ནི་གཙོ་བོ་ཚོང་རྭའི་དགོས་མཁོ་ལ་ཐུག་ཡོད་པ་རེད། ལོ་འདི་དག་ལ་རང་རྒྱལ་གྱི་མི་མང་གི་འཚོ་བའི་ཆུ་ཚད་ཇེ་མཐོར་སོང་བས། ཤ་ཉོ་མཁན་ཇེ་མང་དུ་སོང་བ་ཡིན་རྒྱུ་རེད”ཞེས་བཤད་པ་དང་། ཚོང་རྭའི་འཁོར་རྒྱུགས་ཀྱི་གནས་ལུགས་འགའ་ཤས་འཆད་རྩིས་ཤིག་བྱས་རྗེས་ཁོས་དེ་དག་གོ་མི་སྲིད་སྙམ་ནས་དེའི་མུར་མདུན་གྱི་ཇ་ཕོར་ལས་ཇ་ཁམ་གང་བཏུང་ནས་མགྲིན་པའི་ཁར་སླེབས་པ་ཆ་ཚང་ཕྱིར་མིད།
“སྨན་རྩྭའི་གོང་ཡང་གློ་བུར་དུ་ལྷུང་སོང་། དེ་ཡང་འདི་བ་ཚང་གིས་བོད་པ་ཚོ་སྨན་རྩྭ་ལ་བརྟེན་ཡོད་པ་ཤེས་པས་བསམ་བཞིན་དུ་གོང་ལྷུང་དུ་བཅུག་པ་རེད། དམྱལ་བ་ཚང་ཁོག་བཙོག་ནི་རེད་ཡ”ཁོས་མུ་མཐུད་དུ་ལེ་བདའ་དང་བཅས་དེ་ལྟར་ཟེར། མི་ཉག་སྒྲོལ་མ་ནི་ཁོའི་འདོད་ཚུལ་དེ་དག་གིས་ཧ་ལས་སུ་བཅུག མི་ཉག་སྒྲོལ་མས་སླར་ཡང་གཏམ་གྱི་མགོ་ནས་བཟུང་སྟེ། འདི་དག་ནི་སྲིད་གཞུང་གིས་བསམ་གཟས་ནས་བྱས་པ་ཞིག་མིན་ལུགས་སོགས་བཤད་རྒྱུར་སྒྱིད་ལུག་ནས་སེམས་ངལ་དང་དགོད་རྒྱུ་གཉིས་དུས་མཉམ་པོར་ཐོན་པས། དགོད་ཙམ་བྱས་ནས་ཁོ་ལ"ཡ་་་ད་བཟའ"ཞེས་བཤད།
ཁོས“ཡ་ཡ”ཟེར་ཞོར་མདུན་ཅོག་གཡས་ཟུར་ན་བཞག་ཡོད་པའི་ལུག་ཤ་ལྷེབ་མོ་སྡེར་མ་གང་བོ་དེར་བལྟས་ནས་མ་ཎི་འདོན་མགོ་བརྩམས་པས། མི་ཉག་སྒྲོལ་མས་སྔ་ས་ནས་ལག་ཏུ་བཟུང་བའི་ཐུར་མ་ཕྱིར་མདུན་ཅོག་སྟེང་བཞག་པ་དང་མདུན་ན་ལྷོག་ལྷོག་གདུ་བཞིན་པའི་ལུག་ཤ་ལྷེབ་མོ་དེ་དག་ལ་ལྟ་བཞིན་ཁོས་འདོན་ཚར་རག་བར་བསྒུགས། ཁོས་མ་ཎི་ཚར་འགའ་བཏོན་རྗེས། སླར་ཡང་གོ་ཡང་མ་མྱོང་བའི་སྔགས་ཡིག་ཅིག་བཏོན་པ་དང་ཚར་རེ་བཏོན་རྗེས་མཛུབ་མོ་རེ་ནང་ལ་བཀུགས། དེ་ལྟར་ཁོས་མཛུབ་མོ་བདུན་ནང་ལ་བཀུགས་རྗེས། ཡ། ད་བཟའ་འོ་ཟེར། སྐབས་དེར་མི་ཉག་སྒྲོལ་མས་ཀྱང་ཚོད་ཚོད་ལ་ཟ་རྐྱང་བྱེད་ག་ལ་རུང་སྙམ་ནས་སེམས་སུ་མ་ཎི་ཚར་འགའ་བཏོན།
ཁོས་གདུ་བཞིན་པའི་རྒྱ་ཁོག་ལས་ཤ་ལྷེབ་མོ་འགའ་བླངས་ནས། “ཡ། ཡང་བོད་ཀྱི་ལུག་རྫིས་ཨོ་ཏ་ལི་ཡཱའི་ལུག་ཤ་བཟའ”ཟེར། ཏག་ཏག་སྐད་ཆ་འདིས་མི་ཉག་སྒྲོལ་མ་ཡང་སྐྱོ་བར་བྱས།
ཡུན་ཙམ་ལ་ཁོ་གཉིས་ཁ་རོག་གེར་རང་རང་སར་རྒྱ་ཁོག་ལས་ཤ་དང་ཚོད་མ་བླངས་ནས་ཟོས། མི་ཉག་སྒྲོལ་མས་རྒྱ་ཁོག་ནང་གི་ཤ་ལེན་ཐེངས་རེར་དེ་ནི་ནམ་རྒྱུན་ལྟར“ཤ”བཟའ་བཞིན་པ་མིན་པར། ཨོ་སི་ཁྲུ་ལི་ཡའི་ཤ་བཟའ་བཞིན་པར་སྙམ་པས་དོགས་མི་བདེ་བ་དང་། དེའི་བྲོ་བ་ཡང“ཤ”ཡི་བྲོ་བ་མིན་སྙམ་ཤར། མོས་ཁོ་ལ་བལྟས་དུས། ཁོས་ནི་སྐད་ཆ་དེ་འདྲ་ཞིག་ཁ་ནས་བཤད་པ་ཙམ་ལས། ཕོག་ཐུག་གམ་སྐྱོ་སྣང་ཅུང་ཙམ་ཡང་མེད་པར་བཟའ་བཞིན་འདུག
མཚམས་ཤིག་ཁོས“ཐོག་དང་པོར་བཟའ་དུས་ཨོ་ཏ་ལི་ཡཱའི་ཤ་འདིར་ཤའི་བྲོ་བ་མེད་པར་རྒྱའི་ཏུག་ཧྥུ་བཟས་པ་དང་འདྲ། དེ་འདྲ་མ་རེད་དམ”ཟེར། མི་ཉག་སྒྲོལ་མས་མོས་ནི་བོད་ལུག་གི་ཤའི་བྲོ་བའང་མི་ཤེས་བར་འདུག ཅེས་བཤད་པར་ཁོས“ཁྱོད་ཚོས་ཨོ་ཏ་ལི་ཡཱའི་ཤ་ཟོས་ནས་ལོབས་སོང་བ་རེད། གོམས་ལོབས་ཞེས་པ་དེ་ལས་འཇིགས་སྤྱད་ཅིག་མེད”ཟེར།
ཁོ་གཉིས་ཀྱིས་རྒྱ་ཁོག་བཟའ་ཞོར་མི་གླེང་དགུ་གླེང་བྱས། མོས་ཁོ་ལ་ཨ་རིག་གླེན་པ་ཟེར་བ་ཅི་ཡིན་སྐོར་དྲིས་པས་ཁོས་ཨ་རིག་གླེན་པའི་གཏམ་རྒྱུད་བཤད་དེ་ཨ་རིག་གླེན་པ་ཐོགས་དོན་སྨྲས། ཁོས་ད་དུང་རང་གི་ཨ་མྱེའི་ཁ་ནས་མི་ཉག་ལ་ཤར་རྩྭ་མྱི་ཤིང་མྱི་ཞེས་འབོད་ཚུལ་དང་དེ་ནི་མི་ཉག་གི་ཡུལ་ན་མི་ཤིན་ཏུ་མང་པོ་ཡོད་པས་རྩྭ་རྩི་ཤིང་ཐམས་ཅད་མི་ཡིན་ཞེས་པའི་དོན་རེད་སོགས་མི་ཉག་སྐོར་གྱི་སྒྲུང་ཡང་སྣ་ཚོགས་བཤད། མོས་སྐབས་དེ་དག་ལ་ཕྱི་ཉིན་གྱི་ཐེབས་རྩ་ཚོགས་པའི་ཚོགས་འདུ་དང་། གཞུང་ཞབས་པའི་རྒྱུགས་མ་འཕྲོད་པའི་ནུ་བོར་ལས་ཀ་འཚོལ་རྒྱུ། ཨ་མས་ནམ་རྒྱུན་ཁ་པར་བཏང་ནས་མྱུར་དུ་ཆང་ས་རྒྱག་དགོས་སྐོར་རྒྱུ་གོ་སྐོན་སློབ་གསོ་སོགས་མགོ་ན་བའི་སེམས་ཁྲལ་དེ་དག་ཁྱོན་ནས་བརྗེད་དེ་བདེ་སྐྱིད་དང་དགའ་སྤྲོས་སེམས་ཁ་གང་།
ཁོས་ཤ་སྡེར་མ་གཉིས་པ་དེ་བླངས་ནས་རྒྱ་ཁོག་ཏུ་འཕེན་སྐབས། “ཨོ་ཏ་ལི་ཡཱའི་ཤ་འདིས་གཞེས་ནིང་ལོ་ནས་བཟུང་འབྲོག་པ་ཚོའི་ཉལ་ས་མི་བདེ་བར་བྱས་པ་རེད། ཕྱུགས་དང་སྨན་རྩྭའི་ཕན་ཆད་ན་འབྲོག་པ་ཚོ་ལ་བརྟེན་ས་ཅི་ཡོད་དམ”ཟེར།
ཁོས་ལག་གི་ཐུར་མ་གཉིས་ཐང་ལ་བཞག་ནས་གཅིག་བྱས་ན་ཁྱོས་ཤེས་ན་ཐང་ཟེར་ཞོར་མདུན་གྱི་གཙང་ཤོག་ཅིག་བླངས་ཏེ། ཁྱོད་ལ་སྙུ་གུ་འདྲ་ཡོད་དམ་ཞེས་དྲིས་པར། མི་ཉག་སྒྲོལ་མས་གམ་གྱི་ཁུག་མ་ལས་སྣུམ་སྙུག་ཅིག་བླངས་ནས་ཁོ་ལ་ཕྱིན། ཁོས་གཙང་ཤོག་དེའི་སྟེང་ལT A Y L O R P R E S T O Nཞེས་བྲིས་ཏེ། “ལུག་ཤ་ནང་དུ་བཅུག་ཡོད་པའི་ཤོག་སྒམ་དཀར་པོ་གྲུ་བཞི་དེ་ཚོའི་སྟེང་ལ་ཡི་གེ་འདི་ཚོ་བྲིས་འདུག”ཞེས་མི་ཉག་སྒྲོལ་མར་ཤོག་བུ་དེ་བསྟན། མི་ཉག་སྒྲོལ་མ་ཧ་ལས། “ཁྱོད་ཀྱིས་དབྱིན་ཡིག་སྦྱངས་མྱོང་ངམ”ཞེས་ཧ་ལས་པའི་ངག་གིས་དྲིས། ཁོས“སྦྱངས་མ་མྱོང་། ང་ལོ་གཅིག་ལ་མ་གཏོགས་སློབ་གྲྭར་འགྲོ་མ་མྱོང”ཞེས་བཤད། མི་ཉག་སྒྲོལ་མས་སྔར་བས་སྐད་ཆེ་རུ་བཏང་ནས། “ཤོབ་མ་ལབ!” ཟེར། ཁོས“འདི་དག་འབྲི་མི་ཤེས་རྒྱུ་ཅི་ཡོད། ངེད་ཚོས་ནམ་རྒྱུན་ཡི་གེ་འདི་དག་མཐོང་ཐུབ། མི་ཤེས་རྒྱུ་ནི་དེའི་ནང་དོན་རེད་”ཟེར། མོས་ཁོས་བྲིས་པ་དེར་ཅུང་ཟད་བལྟས་རྗེས། Tylor Prestonཞེས་བཏོན་ཏེ། འདི་མི་ཞིག་གི་མིང་དང་འདྲ་བོ་འདུག་ཟེར་ཞོར། གམ་གྱི་ཁུག་མ་ལས་ལག་འཁྱེར་བླངས་ནས་དྲ་ཐོག་ཏུ་བཙལ། མོས་ཅུང་ཙམ་ནས་འདི་མི་ཞིག་གི་མིང་ཡང་རེད་ལ་ཀུང་སིའི་མིང་ཡང་རེད་ཅེས་བཤད།
མི་ཉག་སྒྲོལ་མས“འོ། འདི་ཨོ་ཏ་ལི་ཡཱ་མ་རེད། ཞིན་ཞི་ལན་རེད། འོན་ཀྱང་། དེ་གཉིས་ཁྱིམ་མཚེས་རྒྱལ་ཁབ་ཡིན་པས། ཐག་ཧ་ཅང་ཉེ་བོ་ཡོད། སྤྱི་གཉེར་ཁང་འདི་ནི་ཐེ་ལོར(Taylor གྷི་རཱ་སེ(Grace) ཕྀ་རེ་སི་ཏོན(Preston) ཟེར་བའི་ཁྱིམ་རྒྱུད་གསུམ་ལ་དབང་བ་དང་། ཁྱིམ་རྒྱུད་སྔ་མ་གཉིས་ནི་ལོ150ལྷག་གི་རིང་ལ་འབྲོག་ལས་གཉེར་མྱོང་བའི་ཞིན་ཞི་ལན་གྱི་འབྲོག་པའི་ཁྱིམ་རྒྱུད་ཆེན་པོ་གཉིས་རེད། མཐའ་མ་ནི་ལོ100ལྷག་གི་རིང་ལ་ཤན་པ་བྱས་པའི་ཤན་པའི་ཁྱིམ་རྒྱུད་ཅིག་རེད་འདུག” ཅེས་བཤད་པར། བྱམས་པས“ང་ཚོ་ཡང་ཕ་མེས་ཡང་མེས་རིང་ནས་འབྲོག་པ་བྱས་པ་རེད”ཟེར་བ་དང་། ཡང“འབྲོག་པ་དང་ཤན་པ་མཉམ་འབྲེལ་བྱེད་ཐུབ་དུས་ད་ལམ་འགྲོ་རྒྱུགས་སོང་བ་མ་རེད་དམ། འོན་ཀྱང་། བོད་པ་ཚོས་རང་ཉིད་འཆི་དགོས་ན་ཡང་ཤན་པ་ཞིག་ལ་མཉམ་འབྲེལ་བྱེད་རྒྱུ་ནི་མི་སྲིད་པ་ཞིག་རེད”ཟེར།
མི་ཉག་སྒྲོལ་མས“ཀུང་སི་འདིས་ཚོང་རྭའི་དགོས་དབང་ལྟར། ལ་ལ་འཁྱགས་སུ་བཅུག་པ་དང་ལ་ལ་ཤ་གསར་རློན་པ་སྐྱེལ་གྱིན་ཡོད་འདུག རྒྱལ་ཁབ་དྲུག་ཅུ་ལྷག་ལ་མཚོ་ཐོག་དང་གནམ་གྲུ་བརྒྱུད་ནས་ཕྱིར་གཏོང་བྱེད་ཀྱིན་འདུག་ལ། དེ་དག་ས་གནས་དེའི་ཤན་ཁང་དང་ཚོང་རྭའི་ནང་བཙོང་གིན་འདུག”ཅེས་བཤད།
ཡང་ཁོས་ཤོག་བུ་གཞན་ཞིག་བླངས་ནས་སྟེང་ལ་ཅི་ཞིག་བྲིས་ཏེ་མོ་ལ་སྟོན་རྩིས་ཤིག་བྱས་རྗེས་ཕྱིར་མདུན་ཅོག་སྟེང་ལ་ཤོག་བུ་བཞག་ནས་ད་དུང་ཤོག་སྒམ་སྔོ་ཁྲ་སྟེང་ན་འདི་མོ་ཅན་ཞིག་ཡོད་ཟེར་ཞོར་སྟེང་དུ་མུ་མཐུད་དུ་ཡི་གེ་བྲིས། མི་ཉག་སྒྲོལ་མ་ལ་ཡ་མཚར་དང་དགོད་རྒྱུ་གཉིས་ཀ་མཉམ་དུ་སྐྱེས། མོས་འཛུམ་ཞོར་དུ་ཁོའི་བྲིས་ཚར་བར་བསྒུགས།
ཤོག་བུའི་སྟེང་ལ U R U G U A Y ཞེས་བྲིས་ཤིང་འོག་ཏུF L E T C H E R ཞེས་བྲིས་འདུག མི་ཉག་སྒྲོལ་མས་དེ་གཉིས་ཀྱི་ཀློག་སྟངས་ལ་འདང་རྒྱག་སྐབས། ཁོས“སྔོན་མ་དེ་ཤོག་སྒམ་གྲུ་བཞི་སྟེང་ན་བེའུ་ཅན་ཞིག་ཡིན། ཕྱི་མ་དེའི་སྟེང་ན་ལ་ཧྭ་རྔ་ལེབ་འགའི་རི་མོ་ཡོད”ཟེར། མི་ཉག་སྒྲོལ་མས་དེ་གཉིས་ཀྱང་ལག་འཁྱེར་དུ་གཏགས་ནས་བཙལ།
“ཨ་ཨ། འདི་ནི་དཔེ་མི་སྲིད་པ་ཞིག་རེད།”མི་ཉག་སྒྲོལ་མས་ལག་འཁྱེར་འཆར་ཤེལ་ངོས་སུ་ལྟ་ཞོར་ཧ་ལས་པར་གྱུར། མོས“Uruguayཟེར་བ་འདི་མེ་གླིང་ལྷོ་མའི་རྒྱལ་ཁབ་ཅིག་རེད། རྒྱ་སྐད་དུ་ཝུ་ལཱ་ཀེ་ཟེར། འདི་འུ་ཚོ་དང་ཐག་ཤིན་ཏུ་རིང་བོ་ཡོད་རེད། མ་གཞི་ཡུལ་ཕྱོགས་འདིའི་ཤ་ཡང་བོད་ཡུལ་དུ་སླེབས་འདུག ཝུ་ལ་ཀེ་རྒྱལ་ཁབ་ཀྱི་ཕྱུགས་ལས་ནི་འཛམ་གླིང་སྟེང་གི་ཆེས་དར་ཡོད་པའི་ལས་རིགས་དེ་རེད། Traceability systemབཀོལ་འདུག་པས། ཉོ་མཁན་གྱིས་རང་གིས་ཉོས་པའི་སྐམ་ཤ་དེ་ས་ཆ་གང་ནས་ཐོན་པ་དང་། སྐམ་དེ་ཇི་ལྟར་གསོས་པ་སོགས་ཤེས་ཐུབ་ཟེར་གྱིན་འདུག”ཅེས་བཤད་པར། བྱམས་པས“གནའ་ཤི་བོ། ད་དེ་ཤེས་ནས་ཅི་བྱེད་དགོས་རེད”ཟེར་བ་དང་། ཐག་ཅི་ཙམ་རིང་ངམ་ཞེས་དྲིས་པས། མི་ཉག་སྒྲོལ་མས་མེ་གླིང་ལྷོ་མར་གནམ་གྲུའི་ནང་ནས་སོང་ན་ཡང་ཧ་ལམ་ཆུ་ཚོད་སུམ་ཅུ་ཙམ་དགོས་ཟེར། ཁོས་དེ་སྐད་ཐོས་མ་ཐག ཡུན་རིང་བཙལ་བཙལ་བ་ཞིག་གསར་དུ་རྙེད་པ་ལྟར“ལྟོས་དང་། དེ་ཚོས་རུལ་འགོག་སྨན་བརྒྱབ་ཡོད་པ་ཐག་གིས་ཆོད། ཐག་དེ་འདྲ་རིང་པ་ལ”ཟེར། དེ་ལ་མི་ཉག་སྒྲོལ་མས་ཅི་ཡང་མི་སྙམ་པར“དེར་ངེས་པ་མེད། འཁྱགས་སུ་བཅུག་ནས་ཁྱེར་ཡོང་ཆོག”ཞེས་བཤད། ཁོས“རུལ་འགོག་སྨན་མེད་ན་ཡང་སྨན་གཞན་ཞིག་ཡོད་པ་ཐག་གིས་ཆོད། དེ་མང་པོ་བཟས་དུས་བལྟས་བལྟས་རིག་རིག་ལ་ལུས་པོ་རྒྱགས་པ་ཆགས་འགྲོ”ཟེར་ཞོར་སྟོད་ལྭ་ཕྱི་མ་དེའི་སྔོན་འདབས་རང་གི་ཕོ་བའི་སྟེང་ལ་འཐེན་ཙམ་བྱས།
3
ཁོ་གཉིས་ཀྱིས་ནུབ་ཟས་བཟས་རྗེས། མོས་ཁོ་རང་དེ་སྔ་འདུག་མྱོང་ཟེར་བའི་མགྲོན་ཁང་དེར་སྐྱེལ་རྒྱུ་བྱས། མགྲོན་ཁང་དེ་ནི་ཟི་ལིང་གི་མེ་འཁོར་འབབ་ཚུགས་ཀྱི་གཡས་འགྲམ་ཞིག་རེད་ལ། གསལ་བོར་མ་བལྟས་ཚེ་མགྲོན་ཁང་ཞིག་དེར་ཡོད་པའང་མི་ཤེས། ཁོས་དེ་རིང་ངོ་མ་བཀའ་དྲིན་ཆེ། ད་བདེ་མོ་ཟེར་ཞོར་རླངས་འཁོར་སྒོ་བརྒྱབ་ནས་མགྲོན་ཁང་ཡོད་སའི་ལམ་འགྲམ་ལ་བུད་དེ་མོ་ལ་མིག་སྐྱེལ་བྱེད་བསམ། མོས“སྐྱོན་མེད་སྐྱོན་མེད། བདེ་མོ་བྱོས”ཞེས་བཤད་པ་དང། རླངས་འཁོར་སྔོན་ལ་སྣུར་འདོད་སྐབས། སྔོན་ནས་མི་འགའ་འགྲོ་བཞིན་པས། མོས“ད་ཁྱོད་སོང་། ང་དལ་མོར་བུད་འགྲོ”ཞེས་བཤད། ཁོས་ཡ་ཡ་ཟེར་ཞོར་མགྲོན་ཁང་གི་ཕྱོགས་སུ་ཆས། ཁོའི་རྒྱབ་གཟུགས་མོ་དང་ཡུན་གྱིས་རིང་དུ་གྱེས། སྐབས་དེར་གློ་བུར་དུ་མོས་ད་དུང་ཅུང་ཙམ་ལ་ཁོ་དང་ལྷན་དུ་སྡོད་ཐུབ་ན་སྙམ་པའི་སྣང་བ་ཡད་ཡུད་ཅིག་སྐྱེས་ཤིང་། མགྲོན་ཁང་གི་ཕྱོགས་སུ་བལྟས་པར། དེའི་གཡས་གཡོན་དུ་མི་རེ་འགའ་ཡན་ནས་སྡོད་ཅིང་། མགྲོན་ཁང་སྒོར་ཡོད་པའི་རྒྱ་མོ་གཅིག་གཉིས་རེས་ཡར་མར་ལ་འགྲོ་བཞིན་པའི་སྐྱེས་པ་འགོག་གིན་འདུག མོས་ཅུང་ཟད་བལྟས་བསྡད་རྗེས་གློ་བུར་དུ་རྒྱང་མི་མཐོང་བའི་མིས་མིག་ཤེལ་གྱོན་པ་ལྟར་དེ་ཚོ་ཅི་ཡིན་པ་ཤེས། མོ་རླངས་འཁོར་ལས་ཕྱིར་བུད་དེ“ཇོ་བྱམས་པ། ཇོ་བྱམས་པ”ཞེས་བོས། འབོད་ཐེངས་གཉིས་པ་དེས་ཁོ་ལ་ཕྱིར་ལྟ་བྱེད་དུ་བཅུག མོས་ཁོའི་ཕྱོགས་སུ་ལག་གཡུག་བྱས་ནས་ཕྱིར་ཡོང་དུ་བཅུག
མོས་མོ་འདུག་སའི་མགྲོན་ཁང་དུ་ཉལ་ཁྲི་ལྷག་མ་གཅིག་ཡོད། འདིར་འདུག་པ་ལས་ངའི་སར་འགྲོ་ཞེས་ཨུ་ཚུགས་བྱས་ནས་ཁོ་ཁྲིད།
“ཨ་ཨ། ཇི་འདྲའི་སྐྱིད་པོ། ནང་དྲོན་པོ་འདུག”ཁོ་གཉིས་མི་ཉག་སྒྲོལ་མའི་ཁང་བར་འཛུལ་མ་ཐག བྱམས་པས་དགའ་དྲགས་པ་ལྟར་དེ་སྐད་ཟེར་བ་དང་ཅུང་ཙམ་ནས་འདི་ལ་གོང་ག་ཚོད་ཡིན་ནམ་ཞེས་དྲིས། མོས་འདི་ལས་ཁུངས་ཀྱིས་ཉོས་པ་རེད། ཧ་ལམ་སུམ་བརྒྱ་བཞི་བརྒྱ་ཞིག་ཡིན་རྒྱུ་རེད་ཅེས་བཤད། ཁོས་ཅི་ཞིག་བཤད་རྩིས་བྱས་རྗེས་ཉལ་ཁྲི་གཡས་པ་དེའི་སྟེང་ལ་ཙོག་ཅིང་། ཐང་གི་ས་གདན་ལ་གཡས་ལྟ་གཡོན་ལྟ་བྱས།
མི་ཉག་སྒྲོལ་མས་ཆུ་ཁོལ་ཅིག་བསྐོལ་རྗེས་གློག་ཀླད་ཀྱི་ཁ་ཕྱེས་ནས་འཆར་ཤེལ་ངོས་སུ་ལྟ་བཞིན་འདུག་ཅིང་། ཅུང་ཙམ་ནས“དེ་སྔོན་གྱི་ཁྱིམ་རྒྱུད་དེ་གསུམ་ནི་ཞིན་ཞི་ལན་གྱི་ས་ཆ་ཝེལ་ལིང་ཐོན(Wellington)ཟེར་བ་ནས་རེད། ཨོ་ཏ་ལི་ཡཱ་དང་ཞིན་ཞི་ལན་གཉིས་ཐག་ཉེ་བོ་ཡོད་པས། ཁྱོད་ཚོས་དེ་གཉིས་ནོར་བ་ཡིན་སྲིད། མ་འོངས་པར་ཞིན་ཞི་ལན་ལ་འགྲོ་ཐུབ་ན་ས་ཆ་འདིར་ངེས་པར་དུ་འགྲོ་དགོས་འདུག”ཞེས་བཤད།
བྱམས་པས“མིན་མིན། ངས་གཞན་དག་ཡིད་ལ་ཡོང་གི་མི་འདུག ཨོ་ཏ་ལི་ཡཱིའི་ཤ་ཡོད་པ་ཁོ་ཐག་ཡིན”ཟེར་ཞོར་དུ་བ་ཞིག་ལ་མེ་བསྒོས་པ་དང་ཉལ་ཁྲིའི་ཁ་གཏད་ཀྱི་རྐུབ་སྟེགས་སྟེང་དུ་ཙོག་སྟེ། ཁང་བའི་ནང་གི་བརྙན་འཕྲིན་དང་མདུན་ཅོག ཉལ་ཁྲི། གནམ་ཡོལ་དུ་བཏགས་ཡོད་པའི་གློག་སོགས་ལ་ཉེས་དོན་ཞིབ་དཔྱད་པ་ཞིག་གིས་ཉེས་ཡུལ་ལ་ཞིབ་ལྟ་བྱེད་པ་དང་འདྲ་བར་བལྟས།
མི་ཉག་སྒྲོལ་མས་ཁྱོད་མ་འོངས་པར་ཕྱི་རྒྱལ་ལ་འགྲོ་ཐུབ་ན་གང་ལ་འགྲོ་ཞེས་དྲིས། ཁོས“ཧ་ཧ། ང་ནི་ཅང་ལའང་མི་འགྲོ ཕ་ཡུལ་ནས་ལུག་འཚོས་ནས་བསྡད་ན་སྐྱིད་པོ་བདེ་མོ་བོ་དེ་རེད”ཟེར། མོས“ངས་གལ་ཏེ་ཞེས་ཆ་འཇོག་གིན་ཡོད། དངོས་གནས་འགྲོ་དགོས་མ་རེད་དཱ”ཞེས་བཤད་པར། ཁོས“རེད་རེད”ཅེས་ཅུང་ཟད་འདང་བརྒྱབ། “ཁྱོད་ད་ཧ་ལམ་ཨོ་ཏ་ལི་ཡཱ་ལ་འགྲོ་འདོད་ཡོད་རྒྱུ་རེད”མོའི་ཀུ་རེ་དང་བཅས་དེ་ལྟར་སྨྲས་པར། ཁོས“ཧ་ཧ་ཧ། མེད་མེད། ང་རྒྱ་གར་ལ་འགྲོ་འདོད་འདུག”ཟེར།
མོས་ཀུ་རེའི་དྲི་བ་དེ་ལ་ཁོས་གཟབ་ནན་གྱིས་ལན་དེ་འདྲ་ཞིག་བཏབ་པས། མོས་སུན་སྣང་དང་བཅས་ཀུ་རེ་རྩེ་མཚམས་བཞག་ཏེ་མུ་མཐུད་གློག་ཀླད་འཆར་ཤེལ་ངོས་སུ་བལྟས།
“ཨ་ཨ། འདི་ཚང་གི་ཤ་ལའང་རིགས་མང་པོ་འདུག ལུག་ཆེན་པོའི་ཤ་དང་ལུ་གུའི་ཤ། ར་ཤ། སྐམ་ཤ། བེའུ་ཤ་རིགས་ཚང་མ་འདུག འདི་ཚང་ལ་ཡོ་རོབ་དང་ཨ་རི་གཉིས་ཀའི་ཞིང་ལས་སྡེ་ཁག་གི་ཕྱིར་གཏོང་ཆོག་མཆན་ཐོབ་འདུག ལས་ཀ་བ850ཙམ་འདུག་ལ། ལོ་རེ་རེར་ནོར་ལུག་ཁྲི150བཤས་རྭར་འདེད་ཀྱིན་འདུག” ཅེས་བཤད། ཁོས་ཁོག་སྟོད་རྐུབ་སྟེགས་ལས་སྔོན་ལ་ཕྱོགས་པ་དང་མིག་གཉིས་ཆེར་ཕྱེས་ཏེ“ས་ཡ་གཅིག་དང་འབུམ་ལྔ?!ཨེ་བདེན་ནམ”ཟེར། མོས“ས་ཡ་མ་ཡ་མ་ཤེས་མོད། ཁྲི་བརྒྱ་དང་ལྔ་བཅུ་ཞེས་བྲིས་འདུག”ཅེས་བཤད་པར། ཁོས“ཨ་ཨ་ཨ། སྡིག་རྒན་རེད་ཡ། ད་ཡིན་རྒྱུ་རེད། ཡིན་རྒྱུ་རེད”ཟེར་ཞོར་སླར་ཡང་རྒྱབ་རྐུབ་སྟེགས་ལ་བསྙེས་པ་དང“དེ་དག་ཚང་མ་དེར་བྲིས་འདུག་གམ”ཁོས་ཅུང་ཐེ་ཚོམ་པའི་ངང་དེ་ལྟར་དྲིས། “དྲ་རྒྱའི་སྟེང་ན་མེད་པ་ཞིག་ཧ་ལམ་ཡོད་རྒྱུ་མ་རེད”མོས་དེ་ལྟ་བུའི་ཅི་ཡང་ཡོད་པ་ཞིག་བཀོལ་ཤེས་པར་གློ་བུར་བའི་ང་རྒྱལ་ལྟ་བུ་ཞིག་སྐྱེས།
མཚན་མོའི་ཆུ་ཚོད་བཅུ་གཅིག་ལ་སླེབས། མི་ཉག་སྒྲོལ་མས་ཡང་ཡང་ཨུ་ཚུགས་བྱས་རྗེས་ཁོ་ད་གཟོད་ཁྲུས་ཁང་དུ་སོང་ནས་ཁྲུས་བྱས།
མོས་ཐེབས་རྩ་ཚོགས་པའི་ཚོགས་འདུའི་སྟེང་ནམ་རྒྱུན་ལྟར་བརྟག་དཔྱད་ཅི་ཡང་མེད་པའི་སློབ་གསོའི་སྐོར་གྱི་བསམ་ཚུལ་དེ་དག་བཤད་པ་དོར་ནས། ད་རེས་འབྲོག་པའི་ལུག་ཤ་འཚོང་ཐུབ་ཀྱིན་མེད་པ་དང་། ཨོ་སི་ཁྲུ་ལི་ཡ་དང་ཞིན་ཞི་ལན་གྱི་ཤས་བོད་ཀྱི་འབྲོག་པའི་ཡོང་སྒོ་ལ་ཤུགས་རྐྱེན་ཅི་ཙམ་ཐེབས་པ་དང་། འབྲོག་པ་ཚོ་ལ་ཕྱུགས་གཉེར་དང་ཚོང་རྭའི་གནས་སྟངས། ཚོང་བྱེད་ཕྱོགས་ཐད་ཀྱི་ཟབ་སྦྱོང་སྤྲོད་དགོས་རབས་སྐོར་ནས་གྲ་སྒྲིག་བྱས།
བྱམས་པ་ཁྲུས་ཁང་ལས་སྒོར་བུད་དེ་སྐྲ་འབྱིད་ཞོར་སླར་ཡང་རྐུབ་སྟེགས་སྟེང་ཙོག ཁོས“ཨ་ཨ། ཇེ་ཡང་ལ་སོང་བའི་སྣང་བ་ཞིག་སྐྱེ”ཟེར་ནས་ལག་པ་དང་ལུས་པོ་སྤྲུག་སྤྲུག་བྱས། མི་ཉག་སྒྲོལ་མས་དེ་མཐོང་ནས་ཧབ་ཆ་ཤོར། མོས་ཁྱོད་ཀྱིས་ཉིན་དུ་ལ་ཁྲུས་མ་བྱས་ཞེས་འདྲི་སྙམ་མུར། དེ་ལྟར་དྲིས་ན་ཡག་པོ་མི་འདུག་སྙམ་ནས་མུ་མཐུད་ཧབ་ཆ་ཙམ་བྱས།
4
མོས་ལས་ཀ་ཆ་ཚང་གྲུབ་ཏེ་གཟུགས་པོ་ཞིག་བཀྲུས་ནས་ཉལ་ཁྲིའི་འགྲམ་དུ་སླེབས་དུས། བྱམས་པ་གཡས་ཀྱི་ཉལ་ཁྲིའི་སྟེང་ཁ་སྦུབས་སུ་ཉལ་ནས་གཉིད་ཟིན་འདུག ཁོས་སྔུར་བ་ཕྲ་མོ་ཞིག་འཐེན་ཀྱིན་འདུག ཕོ་རྐྱང་མོ་རྐྱང་ཞིག་འདི་ལྟར་བསྡད་དུས་ཁོ་འདི་ལྟར་ཨ་མའི་གམ་དུ་ཉལ་བ་ལྟར་བག་ཕེབས་པར་འདུག་ཐུབ་པར་ཁོ་མོ་ཅུང་ཟད་ངོ་མཚར་བར་གྱུར། མོས་དེ་ལྟར་བསམ་པའི་མོད་ལ། ས་འབུ་ནག་རིང་གི་ལུས་ལ་རྩྭ་རྩེས་རེག་པ་ལྟར། མོའི་དང་ཁོང་གི་གཏིང་ནས་ཅི་ཞིག་གཡོས་ཤིང་འདར་ཤ་ཕྲུ་ལི་ལི་བྱས། མོ་རང་གཡོན་གྱི་ཉལ་ཁྲིའི་སྟེང་ཉལ། འོན་ཀྱང་། སྔར་བཞིན་ཤ་གསེང་དུ་ཅི་ཞིག་གཡོས་ཤིང་འཕྱོ་བར་བྱས་ཏེ་ལུས་པོ་ཉལ་ཟིན་ཡང་ཤེས་པ་གཉིད་མ་ཐུབ།
བྱམས་པའི་སྔུར་བ་ཕྲ་མོ་དེས་ནམ་གུང་གི་ཁང་མིག་དེ་སྔར་བས་ལྷིང་ཞིང་འཇགས་པར་བྱས། མོས་རང་གི་སྙིང་ལྡིང་བའི་སྒྲ་ཡང་ཚོར། ཡུན་གྱིས་མོའི་སྙིང་གི་ལྡིང་ཚད་དང་དབུགས་ལེན་ཚད་གཉིས་ཇེ་མགྱོགས་སུ་སོང་།
མཚམས་ཤིག་ལ་གར་ཡོང་མ་ཤེས་པའི་ཤུགས་ཤིག་གིས་དེད་ནས་མོ་རང་ཡར་ལངས་ཤིང་སྟབས་སྟབས་པོར་བྱམས་པའི་རུམ་དུ་འཛུལ།
བྱམས་པ་གཉིད་ལས་ཧར་གྱིས་སད་དེ། ཅི་རེད། ཅི་བྱུང་སོང་། ཞེས་མགོ་ཡར་ལ་བཀྱགས། མི་ཉག་སྒྲོལ་མས་རང་གི་ཧོལ་རྒྱུགས་དེས་ངོ་གདོང་དང་ལུས་པོ་ཚ་ལམ་ལམ་བྱས་ཏེ་ཁ་རོག་གེར་ལུས་པོ་བསྐུམ་ནས་བསྡད། བྱམས་པས་མི་ཉག་སྒྲོལ་མ་རང་གི་རུམ་ལ་འཛུལ་འདུག་པ་ཤེས་རྗེས་ཧ་ལས་པ་ལྟ་བུར་གྱུར་མོད། དེ་མ་ཐག་མོ་རང་གཅིག་པུར་ཉལ་བར་སྐྲག་པ་ཡིན་ཤས་ཆེ་སྙམ་པ་ཞིག་དྲན་པར་ཤར་ནས་ཡ་མ་བྱས་པར་མ་མཐུད་དུ་ཕྱིར་གཉིད་རྩིས་བྱས།
མིའི་ཤེས་པའི་ནང་ལ་མངོན་པར་འདུ་མི་བྱེད་པའི་སེམས་ཤིག་ཡོད་དེ། དེ་ལ་རིགས་རྟོགས་ཀྱིས་གང་མཚམས་ཤིག་མ་གཏོགས་ཚོད་འཛིན་བྱེད་མི་ཐུབ། ཏག་ཏག་བག་ལ་ཉལ་བའི་སེམས་བྱུང་དེས་བྱམས་པ་ཕྱིར་གཉིད་བསམ་ནས་མིག་བཙུམ་ཡང་ལུས་ཀྱི་ཆ་ཤས་གཞན་དག་སད་དུ་བཅུག་པ་མ་ཟད་ལྷོག་ལྷོག་འགུལ་བར་བྱས། དེ་སྔོན་མི་ཉག་སྒྲོལ་མ་བྱམས་པའི་རུམ་ལ་འཛུལ་དུ་འཇུག་མཁན་གཙོ་བོ་ཡང་དོན་དམ་པར་བག་ལ་ཉལ་བའི་ཤེས་པ་དབྱར་གྱི་ན་རྩྭའི་གསེང་གི་སྦྲུལ་ཁྲ་ལྟ་བུ་དེ་རེད།
ཅུང་ཙམ་ནས། ངོ་ཤེས་ནས་ཉིན་ཕྱེད་ལས་མ་འགོར་བའི་ཕོ་གཞོན་མོ་གཞོན་དེ་གཉིས་ཕན་ཚུན་ལ་འཁྱུད་མགོ་བརྩམས། མོའི་རྟོག་བཟོ་བྱས་པ་ནང་བཞིན་བྱམས་པའི་ལག་པ་ཆེན་པོ་དེས་མོའི་ལུས་ཀྱི་སྟོད་སྨད་གཉིས་ཀ་ཡོངས་སུ་དབང་དུ་བསྡུས།
ནུབ་མོ་དེར་མི་ཉག་སྒྲོལ་མའི་ཚོར་བ་ཞིག་ལ་རང་གི་ཁོག་སྨད་ཀྱི་གཟུགས་པོའི་ཆ་ཤས་དེ་ཐོག་དང་པོར་ལུས་ཀྱི་དཀྱིལ་དང་། དབུས་དང་། གཙོ་བོར་གྱུར་ཅིང་། སྙིང་དང་མགོ་ནི་ལུས་ཀྱི་མཐའ་དང་ཡན་ལག་ཏུ་གྱུར། མོས་ཐོག་དང་པོར་ལུས་ཡོངས་ཀྱི་བ་སྤུ་རེ་རེ་གཡོ་བ་ཚོར། མོས་དེ་སྔོན་མོ་དང་ལུས་འབྲེལ་བྱུང་མྱོང་བའི་ཧྥ་རན་སིའི་དགའ་རོགས་དེ་ལ་ལེ་བདའི་མཆིལ་ཞགས་འཕངས། སྐད་ཅིག་མ་དེར་མོས་ད་གཟོད་ཧྥ་རན་སིའི་དགའ་རོགས་དེ་དང་རོགས་འཐོར་བྱས་པའི་རྒྱུ་རྐྱེན་རྣལ་མ་དེ་སེམས་ཀྱི་ཟབ་ས་དེ་ནས་རྙེད།
ཕྱི་ཉིན་ཞོགས་པར་མོ་རང་ཚོགས་འདུ་ལ་འགྲོ་ཁར། བྱམས་པ་ད་དུང་གཉིད་འདུག མོས་ཤོག་བུ་ཞིག་གི་སྟེང་ལ“ནངས་ཇ་འཐུང་ས་བཞི་ཐོག་རེད། དེར་རིན་སྟེར་མི་དགོས”ཞེས་བྲིས་རྗེས་སྔས་འགྲམ་གྱི་ཅོག་ཙེའི་སྟེང་ལ་བཞག་པ་དང་། སླར་ཡང་ཅི་ཞིག་དྲན་པ་ལྟར་ཤོག་བུའི་གཤམ་འོག་ཏུ་རི་མོ་ཞིག་བྲིས། དེ་ནི་སེམས་ཀྱི་དབྱིབས་ཤིག་རེད་འདུག
འདི་ནི་སྟེས་དབང་གི་ཐུག་འཕྲད་ཅིག་ཡིན་ནམ་ལས་དབང་གི་བཀོག་སྒྲིག་ཅིག་ཡིན། མོས་གཉིད་འདུག་པའི་བྱམས་པའི་གདོང་ལ་ལྟ་ཞོར་དེ་ལྟར་བསམ་པ་དང་སྒོར་བུད།
མོ་ཕྱིར་མགྲོན་ཁང་ལ་སླེབས་དུས། བྱམས་པ་ཕྱིན་སོང་འདུག ཉལ་ཁྲི་གཉིས་ཀའི་སྟེང་གི་ཉལ་ཐུལ་ཤིན་ཏུ་གྲལ་དག་མོས་བལྟབས་འདུག་ལ། མོའི་ཉལ་ཐུལ་སྒང་གི་སྔས་སྟེང་དུ་ཁོའི་ཙན་དན་གསེར་མིག་མའི་ཕྲེང་བ་དེ་སུམ་སྐོར་བྱས་ནས་བཞག་འདུག
5
“ངས་བསམ་ན་ཁྱོད་ནོར་གྱིན་འདུག ཨོ་སྀ་ཁྲི་ཡཱ(Austria)མ་རེད་དཱ། ཨོ་སྀ་ཁྲ་ལི་ཡཱ(Australia)རེད། དེ་གཉིས་ནོར་སླ་པོ་ཡོད་རེད”Jassརོལ་དབྱངས་ལྷོད་པོ་ཞིག་གིས་ཇ་ཕོར་དང་ཆང་ཕོར། ཐ་ན་འཐག་བཞིན་པའི་ཁོ་ཧྥེའི་སྲན་མ་རེ་རེ་ལའང་འཐིམས་ཡོད་པའི་པེ་ཅིང་གི་ཆང་ཁང་འདིའི་ནང་མི་ཉག་སྒྲོལ་མ་ནམ་རྒྱུན་ལྟར་སྐྱོ་བསང་ལ་ཡོང་བ་ཡིན་མོད། རྩིས་གཉེར་མདུན་ཅོག(bar counter)གི་གྲུ་སྣེ་ན་ཡོད་པའི་ཕྱི་གླིང་བ་དེས་ངོ་ཤེས་ཤིག་སྒྲིག་ཟེར་ནས་རང་ཉིད་ངོ་སྤྲོད་བྱས་པ་དེས་མི་ཉག་སྒྲོལ་མའི་སྐྱོ་བ་བསང་བ་ཕར་ཞོག་སྐྱོ་བའི་རྒྱུ་རྣལ་མ་དེ་མགོ་ནས་མཇུག་བར་ཐེངས་གཅིག་དྲན་དུ་བཅུག
མོས་མིག་མདུན་གྱི་ལུས་ཡོངས་ལ་སྤོས་ཆུDiorརྟགས་ཅན་བསྐུས་ཤིང་ནུབ་ལྭ་སྔོན་པོའི་འོག་ལ་རྔུལ་ལེན་དཀར་པོ་གྱོན་ཅིང་། སྐྲ་སེར་པོ་འཇིལ་ལིར་ཆགས་པ། མིག་སྔོན་པོ་ཆུ་ཤེལ་ལྟར་ཡོད་པའི་ཨོ་སྀ་ཁྲ་ལི་ཡཱའི་མི་དར་མ་དེར་བལྟས་ནས“དགོངས་དག ངས་མི་ཞིག་ལ་བསྒུག་བསྡད་ཡོད”ཅེས་དགའ་བསུ་མེད་པའི་རྣམ་འགྱུར་བསྟན། མི་ཞིག་ལ་བསྒུག་ཡོད་ཅེས་པའི་སྐད་ཆ་འདིར་མི་སུ་ཞིག་རློམ་མི་སྲིད་དམ། ལོ་སུམ་ཅུ་སོ་གཅིག་ལ་བུད་པའི་མི་ཉག་སྒྲོལ་མ་ནི་ནམ་རྒྱུན་རང་གི་གྲིབ་གཟུགས་ལ་འགྲོགས་ནས་འོངས་ཤིང་། སླར་ཡང་རང་གི་གྲིབ་གཟུགས་ལ་འགྲོགས་ནས་ཕྱིར་མགྲོན་ཁང་དུ་འགྲོ་དགོས་པ་གྲོང་ཁྱེར་འདིར་མི་སུ་གཅིག་གིས་ཀྱང་མི་ཤེས།
མོས་ལག་གཡོན་པས་སྐེར་གོན་ཡོད་པའི་ཙན་དན་གྱི་ཕྲེང་བ་དེ་ལ་རེག་ཙམ་བྱས་ཤིང་མིག་གིས་མདུན་གྱི་ཅོག་ཙེའི་སྒང་ལ་བཞག་འདུག་པའི་ཝེ་སི་ཀི་དམར་སེར་དེ་ལ་ལྟ་ཞོར་སེམས་སུ“བྱམས་པ། ཁྱོད་གང་དུ་ཡོད་དམ”དྲན།


text:
༠༨།༧།༢
འཛིན་བཟུང་བྱས་པ་ཞིག་བཙོན་ཁང་ནང་འདས་གྲོངས་སོང་བ། སྐྱེས་ཡུལ་ལྷ་ས་གྲོང་ཁྱེར་སྟག་རྩེ་རྫོང་ཁོངས་ནས་ཡིན་པའི་ངག་དབང་དཔལ་བཟང་(ལོ་དགོན་པའི་བླ་མའང་)ཟེར་འདི་ལོའི་ཕྱི་ཟླ་༣ པའི་ནང་ལྷ་ས་གྲོང་ཁྱེར་སྤྱི་བདེ་ཚན་པས་འཛིན་བཟུང་བྱས་ཡོད། ཁོང་དེ་སྔ་སྟག་རྩེ་ལོ་དགོན་པའི་གྲྭ་པ་ཞིག་ཡིན། ཕྱི་ལོ་ ༡༩༩༣ ལོར་ཆབ་སྲིད་གནད་དོན་རྐྱེན་པས་གྲྭ་བཞི་བཙོན་ཁང་དུ་ལོ་ ༦ རིང་སྡུག་སྦྱོང་མྱངས་ཡོད། སྐབས་དེར་གློད་གྲོལ་ཐོབ་ནས་བཟུང་ལྷ་སར་སྨན་རྩིས་ཀྱི་སློབ་གཉེར་བྱེད་མུས་ཡིན་འདུག ཉེ་ཆར་ཁོང་འཛིན་བཟུང་གིས་བཙོན་དུ་ཉེས་རྡུང་ཚད་མེད་བཏང་རྐྱེན་ཕྱི་ཟླ་ ༥ ནང་སྙིང་གས་ཏེ་འདས་གྲོངས་ཕྱིན་རྗེས་ནང་མིར་ཕུང་པོ་རྩིས་སྤྲོད་བྱས་འདུག འདས་གྲོངས་སོང་ཡུལ་གྱི་བཙོན་ཁང་དང་ཚེས་གྲངས་ཁ་གསལ་མི་འདུག (མཆན༔ འདས་གྲོངས་སོང་བའི་གྲངས་ཐོ་ཨང་ ༢༡༡ སླེབས།)
བཙོན་པ་ཞིག་གཅོང་ཅན་བཟོས་ཏེ་ནང་མིར་རྩིས་སྤྲད་པ། སྟག་རྩེ་ཕག་མོ་དགོན་པའི་གྲྭ་པ་སངས་(བསྟན་འཛིན་རྣམ་རྒྱལ་) ཟེར་བ་ཞིག་འདི་ལོའི་ཕྱི་ཟླ་ ༣ པའི་ནང་ལྷ་ས་གྲོང་ཁྱེར་གྱི་འབྲེལ་ཡོད་སྤྱི་བདེ་ཚན་པས་འཛིན་བཟུང་བྱས་རྗེས་བཙོན་ཁང་དུ་ཉེས་རྡུང་ཚད་མེད་བཏང་སྟེ་གཅོང་ཅན་བཟོས་མཚམས་གློད་གྲོལ་གྱིས་ནང་མིར་རྩིས་སྤྲོད་བྱས་ཡོད་པ་མ་ཟད། ཉེས་རྡུང་ཕོག་པའི་འདྲ་པར་དང་གནས་ཚུལ་ཕྱི་གྱར་བྱུང་ཚེ་ནང་མི་སྤུན་མཆེད་དང་བཅས་པར་ཉེས་པ་ལྗིད་པོ་གཅོད་རྒྱུ་ཡིན་སྐོར་འབྲེལ་ཡོད་ཚན་པས་འཇིགས་སྐུལ་བྱས་ཡོད་འདུག ཁོང་ཕྱི་ལོ་༡༩༩༣ ཟླ་ ༨ པའི་ནང་ཆབ་སྲིད་གནད་དོན་རྐྱེན་པས་ལོ་ ༦ རིང་གྲྭ་བཞི་བཙོན་ཁང་དུ་སྡུག་སྦྱོང་མྱངས་ཡོད།
འབྲས་སྤུངས་གྲྭ་བ་ཞིག་ལ་འཛིན་བཟུང་གིས་འདྲི་རྩད་བྱེད་སྐབས་ཉེས་རྡུང་ཚད་མེད་བཏང་བ། འབྲས་སྤུངས་དགོན་པའི་གྲྭ་པ་ཞིག་ལ་ད་རེས་ཕྱི་ཟླ་༣ པའི་ནང་ལྷ་ས་གྲོང་ཁྱེར་སྤྱི་བདེ་འབྲེལ་ཡོད་ཚན་པས་འཛིན་བཟུང་གིས་བཀག་ཉར་འདྲི་རྩད་བྱེད་རིང་ཉེས་རྡུང་ཚད་མེད་བཏང་སྟེ་ད་ཆ་གློད་གྲོལ་བཏང་ཡོད་འདུག ཁོང་ཆབ་སྲིད་གནད་དོན་རྐྱེན་པས་གྲྭ་བཞི་བཙོན་ཁང་དུ་ཕྱི་ལོ་ ༡༩༩༡ ནས་ཕྱི་ལོ་༢༠༠༤ བར་ལོ་ ༡༣ ལྷག་བཙོན་བཅུག་བྱས་ཡོད། བཙོན་དུ་ཡོད་པའི་སྐབས་ཕྱི་ལོ་ ༡༩༩༨ ལོར་བཙོན་པ་ཚོས་ཞི་བའི་ངོ་རྒོལ་བྱས་པར་མེ་མདའ་ཕོག་སྟེ་རྨས་སྐྱོན་ཚབས་ཆེ་བྱུང་བའི་གྲས་ཀྱང་ཡིན། འདི་ལོའི་ཕྱི་ཟླ་༣ ནང་ལྷ་སར་ཞི་རྒོལ་བྱུང་རྗེས་ཆབ་སྲིད་བཙོན་ཟུར་མང་ཆེ་བ་འཛིན་བཟུང་བྱས་ཡོད་པ་དང་། དེའི་ཁོངས་ཁག་ཅིག་གློད་གྲོལ་བཏང་ཡོད་ཀྱང་། ད་དུང་མི་ཉུང་བ་ཞིག་ས་གནས་གང་ཞིག་ཏུ་བཀག་ཉར་བྱེད་བཞིན་ཡོད་མེད་ཤེས་རྟོགས་མེད་པ་རེད་འདུག


text:
༢༠༡༢ ཟླ་ ༨ ཚེས་ ༢༠ རེས་གཟའ་ཟླ་བ།
༄༅། །ཕྱི་ལོ་ ༢༠༡༢ ཟླ་ ༨ ཚེས་ ༡༩ ཉིན་བཀའ་ཁྲི་བློ་བཟང་སེང་གེ་མཆོག་གིས་རྒྱ་གར་བྷི་ཧར་མངའ་སྡེའི་རྒྱལ་ས་པ་ཊ་ནར་ (Patna) འབྱུང་འགྱུར་བོད་ཀྱི་ས་བབ་དང་འབྲེལ་བའི་ཆབ་སྲིད་ཀྱི་གནད་དོན། (Role of Tibet in Future Geo-Politics) ཞེས་པའི་བརྗོད་གཞིའི་ཐོག་བགྲོ་གླེང་ཚོགས་འདུར་གསུང་བཤད་གནང་དོན། བོད་མིའི་བདེན་པའི་འཐབ་རྩོད་དེ་བཞིན་རྒྱ་གར་གྱི་འཚེ་བ་མེད་པ་དང་མང་གཙོའི་རིག་གཞུང་ལ་གཞི་བཅོལ་བ་ཞིག་ཡིན་པ་མ་ཟད། བཙན་བྱོལ་ནང་དུའང་བོད་མིའི་སྒྲིག་འཛུགས་ཀྱི་དབུ་ཁྲིད་འདེམས་རྒྱུའི་ལམ་སྲོལ་དེ་ཡང་རྒྱ་གར་རང་བཙན་འཐབ་རྩོད་པ་ཆེས་སྙན་གྲགས་ཆེ་བ་སྐུ་ཞབས་བྷིམ་རཱོ་ཨེམ་བྷེ་ཌི་ཀར་ (B.R. Ambedkar) མཆོག་གིས་གཏན་འབེབས་གནང་བའི་རྒྱ་གར་མང་གཙོའི་ཡུལ་གྱི་རྩ་ཁྲིམས་ནས་ལེགས་ཆ་མང་པོ་བླངས་ཏེ་ལག་བསྟར་བྱས་པ་ཞིག་ཆགས་ཡོད། དེར་བརྟེན་བོད་མི་ཚོའི་རང་དབང་འཐབ་རྩོད་ཀྱི་ལས་འགུལ་དེ་ཡང་འདྲ་མཉམ་གྱི་མང་གཙོའི་ལམ་ལུགས་ལ་བརྟེན་ཡོད། ཉེ་ལམ་འཛམ་གླིང་རྒྱལ་ཁབ་འགའ་ཤས་ནང་གི་ཆབ་སྲིད་ལངས་ཕྱོགས་དེ་བཞིན་བོད་མིར་རྒྱབ་སྐྱོར་ཡོད་པའི་བཟང་ཕྱོགས་ཀྱི་རྣམ་པ་ཞིག་ཏུ་འགྱུར་བཞིན་ཡོད་པར་བརྟེན། བོད་མི་ཚོར་བདེན་མཐའ་མྱུར་དུ་གསལ་རྒྱུའི་རེ་བ་དང་སྙིང་སྟོབས་གསར་པ་ཞིག་བསླེབས་ཡོད། ཕྱོགས་མཚུངས་རྒྱལ་སྤྱིའི་ནང་དུ་མཚོན་ནའང་ཨ་རབ་ཡུལ་གྲུ་མང་པོའི་ནང་དུ་གྱེན་ལངས་བྱུང་ཡོད་པ་མ་ཟད། བྷར་མའི་ནང་མང་གཙོ་དོན་གཉེར་བ་ལྕམ་སྐུ་ཨང་སང་སུ་ཀི་མཆོག་ཀྱང་ཉེ་ལམ་བཙོན་གྲོལ་ཐོབ་པ་དེ་དག་ནི་ཡུལ་དེས་ཡང་དག་པའི་མང་གཙོའི་ལམ་ལུགས་ཀྱི་གོམ་སྟབས་གསར་པ་ཞིག་ཆགས་ཡོད།
དེ་སྔ་ལྷོ་ཨ་ཕི་རི་ཀའི་ནང་སྐུ་ཞབས་ནེལ་སོན་མན་ཌེ་ལ་མཆོག་གིས་ཨིན་ཇིའི་བཙོན་ཁང་ནང་ནས་ཀྱང་མི་རིགས་དབྱེ་འབྱེད་ཀྱི་ལམ་སྲོལ་ལ་གདོང་ལེན་གནང་རྗེས་རྒྱལ་ཁ་ཐོབ་ཡོད། བོད་ནང་མྱུར་དུ་རང་དབང་བར་གསོའི་འོག་༸གོང་ས་༸སྐྱབས་མགོན་ཆེན་པོ་མཆོག་སྐུ་འཚོ་བཞུགས་རིང་བོད་དུ་གདན་འདྲེན་ཞུ་ཐུབ་པའི་རེ་བ་ཡོད། བོད་ལ་རང་དབང་བྱུང་མཚམས་རྒྱ་གར་ཡུལ་མི་སྤྱི་དང་ལྷག་པར་གངས་ཏི་སི་དང་མཚོ་མ་ཕམ་ལྟ་བུར་གནས་མཇལ་ཕེབས་མཁན་ཚོར་བོད་མི་ཚོས་དགའ་བསུའི་འཚམས་འདྲི་ཞུ་རྒྱུ་ཡིན། ཞེས་གསུངས། ཡང་བཀའ་ཁྲི་མཆོག་གིས་རྒྱ་ནག་རྒྱ་སྐྱེད་ཀྱི་བསམ་བློར་སྐྱོན་བརྗོད་གནང་དོན། པེ་ཅིང་གཞུང་གིས་བོད་ནང་དུ་དམག་མི་འབོར་ཆེ་གྲ་སྒྲིག་བྱས་ཡོད་པ་མ་ཟད། བོད་མཐོ་སྒང་དུ་མེ་འཁོར་ལྕགས་ལམ་དང་དམག་གི་གནམ་གྲུའི་འབབ་ཐང་སོགས་བཙུགས་ནས་རྒྱ་གར་ལ་དམག་རྒོལ་བྱེད་ཆོག་ཆོག་བྱས་ནས་བསྡད་ཡོད། རྒྱ་ནག་གཞུང་གིས་བོད་དང་བལ་ཡུལ་ནང་ཙམ་དུ་མ་ཟད། རྒྱ་གར་གྱི་ཁྱིམ་མཚེས་རྒྱལ་ཁབ་ཤི་རི་ལང་ཀའི་ནང་དུའང་གྲུ་གཟིངས་ཀྱི་འབབ་ཚུགས་གསར་རྒྱག་བྱས་ཏེ་རྒྱ་གར་གྱི་བྱེད་ཕྱོགས་ལ་རྟོགས་ཞིབ་བྱེད་བཞིན་ཡོད། རྒྱ་ནག་གི་དཔལ་འབྱོར་ཡར་རྒྱས་དེ་རྒྱ་གར་བཞིན་མང་གཙོའི་ལམ་ལུགས་ལ་གཞི་བཅོལ་བ་ཞིག་མིན། ཞེས་སོགས་ཀྱི་གསུང་བཤད་གནང་མཐར་བཀའ་ཁྲི་མཆོག་གིས་བྷི་ཧཱར་མི་མང་གིས་བོད་མིའི་བདེན་པའི་འཐབ་རྩོད་ལ་རྒྱབ་སྐྱོར་གནང་བར་སྙིང་ཐག་པ་ནས་བཀའ་དྲིན་རྗེས་དྲན་ཞུས་པ་དང་སྦྲགས། དེ་སྔ་སྐུ་ཞབས་ཇེ་པར་ཀཱ་ཤི་ནཱ་རཱ་ཡན་མཆོག་གིས་བོད་མི་ཚོར་གདུང་སེམས་མཉམ་སྐྱེའི་རྒྱབ་སྐྱོར་ཤུགས་ཆེན་པོ་གནང་བ་བཞིན་དམ་པ་ཁོང་དང་མཚུངས་པར་བྷི་ཧཱར་ཡུལ་མི་ཚོས་བོད་མི་ཚོར་རྒྱབ་སྐྱོར་མུ་མཐུད་གནང་རོགས་ཞེས་འབོད་སྐུལ་ཡང་ཞུས་ཡོད་པ་བཅས།།


text:
དུང་དཀར་ཚིག་མཛོད་ཆེན་མོ། 2021-05-20
ད་ལྟ་ཉར་ཚགས་བྱས་པའི་བོད་ཡིག་གི་ལོ་རྒྱུས་ཡིག་ཆ་གཞིར་བཟུང་ན་མིང་རྒྱལ་རབས་ཀྱི་གོང་མ་ཡུང་ལོས་ཀྱི་སྔོན་ལ་བོད་ཡིག་དཔར་སྐྲུན་གྱི་ལས་རིགས་དར་སྲོལ་མི་འདུག་ཅིང་། ཡོན་རྒྱལ་རབས་ཀྱི་གོང་མ་ཨུ་ཙུང་ཧའི་ཧྲན(武宗海山)གྱི་སྐབས་དབུས་ལ་བློ་གསལ་བྱང་ཆུབ་ཡེ་ཤེས་དང་། བཅོམ་ལྡན་རིག་པའི་རལ་གྲི་གཉིས་ཀྱིས་བོད་དུ་ཡོད་པའི་བཀའ་འགྱུར་དང་བསྟན་འགྱུར་ཡོངས་རྫོགས་གཅིག་བསྡུས་བྱས་ནས་ཆ་ཚང་གཅིག་ཐོག་མར་བཟོས་པ་བོད་དུ་ཡོད་པའི་བཀའ་འགྱུར་དང་བསྟན་འགྱུར་ཕྱོགས་བསྒྲིགས་བྱེད་ཐེངས་བཞི་པ་ཡིན་ཅིང་། དེ་ནས་བཟུང་བཀའ་འགྱུར་དང་བསྟན་འགྱུར་གྱི་མ་དཔེ་ཆ་ཚང་ཐོག་མར་བྱུང་བ་དང་། མཚུར་ཕུ་དགོན་པ། ས་སྐྱ། མངའ་རིས། ཁམས། སོག་ཁུལ། མེས་རྒྱལ་ནང་ཁུལ་བཅས་ལ་དར་ཁྱབ་བྱུང་བ་དེ་ཚོ་ཚང་མ་བྲིས་མ་ཤ་སྟག་ཡིན། བོད་རབ་བྱུང་འདུན་པའི་ས་བྱི(༡༤༠༨)ལོར་མིང་རྒྱལ་རབས་ཀྱི་གོང་མ་ཡང་ལོས་ཀྱིས་ནང་བློན་ཐའི་ཀྱེན(ཉུག་རུམ)བཞི་བོད་དུ་མངགས་ནས་རྗེ་ཙོང་ཁ་པར་འཚམས་འདྲི་ཞུས་ཤིང་། ཙོང་ཁ་པས་རང་ཉིད་ཀྱི་སྐུ་ཚབ་ཏུ་རང་ཉིད་ཀྱི་སློབ་མ་བྱམས་ཆེན་ཆོས་རྗེ་ཤཱཀྱ་ཡེ་ཤེས་བཏང་ནས་མེས་རྒྱལ་ནང་ཁུལ་དུ་དགེ་ལུགས་པའི་ཆོས་ཐོག་མར་སྤེལ། གོང་མ་ཡུང་ལོས་ཀྱིས་ནན་ཅན་དུ་བོད་ཡིག་བཀའ་འགྱུར་ཟངས་དཔར་དེ་ཐོག་མར་དཔར་བརྐོས་བྱས་ཐོག ས་སྐྱ་པ་དང་། ཀརྨ་པ། ཙོང་ཁ་པ་བཅས་ལ་བོད་ཡིག་ཟངས་དཔར་གྱི་བཀའ་འགྱུར་ཆ་ཚང་རེ་ཕུལ་རྒྱུ་བསྐུར་བ་རྣམས་བོད་དུ་འབྱོར་རྗེས། བོད་དུ་ཡོད་པའི་མཁས་པ་མང་པོ་དགའ་ཚོར་ཆེན་པོ་བྱུང་བ་མ་ཟད། མཐོང་རྒྱ་ཆེ་རུ་ཕྱིན་པ་རེད། དེ་སྔོན་མ་གཞི་བོད་དུ་རྒྱལ་པོ་སྲོང་བཙན་སྒམ་པོའི་དུས་ནས་བཟུང་ཤིང་ལྡེབས་དང་། རྡོ་ངོས་ལ་ཤིང་ལོ་དང་མེ་ཏོག་སྲོག་ཆགས་ཀྱི་གཟུགས་རིས་བཅས་བརྐོ་ཤེས་ཀྱི་ཡོད་ཀྱང་། དེ་ཚོའི་གྲས་བརྐོས་རིས་མཁས་པ་ཚོས་རང་ཉིད་ཀྱི་ལག་རྩལ་ཆུ་ཚད་མཐོ་དམན་ལ་གཞིགས་པའི་གང་འདོད་ལྟར་བརྐོས་ཆོག་པ་ལས་གཅིག་གྱུར་གྱི་ཚད་གཞི་ངེས་ཅན་མེད་པས་ཅུང་ཟད་སྟབས་བདེ་ཡང་། ཤིང་ལེབ་ཐོག་ཏུ་ཡི་གེ་བརྐོ་རྒྱུ་ནི་དཔེ་བྲིས་པ་ལྟར་ཚད་གཞི་ངེས་ཅན་གཞིགས་ནས་བརྐོ་དགོས་པས་ལག་རྩལ་གྱི་ཆུ་ཚད་མཐོ་པོ་དགོས་ཀྱི་ཡོད། ཟངས་དཔར་དང་ཁྲོ་དཔར་ལུགས་བརྒྱབ་ནས་བརྐོ་རྒྱུ་དེ་ཤིང་དཔར་ལས་སྟབས་བདེ་ཡང་། སྐབས་དེར་བོད་དུ་ཟངས་དང་། ཁྲོ་ཡི་གཏེར་ཁ་དཀོན་པོ་ཡིན་པས་དཔེ་ཆ་ཕོན་ཆེན་དཔར་སྐྲུན་བྱེད་རྒྱུར་རྒྱུ་ཆའི་ཐད་དཀའ་ལས་ཆེན་པོ་ཡོད་པ་དང་། བོད་རང་གི་དཔར་སྐྲུན་རྒྱུ་ཆའི་ཐད་ཤིང་ཆ་འབོལ་པོ་ཡོད་པའི་ཐོག བོད་ཀྱི་བརྐོས་རིས་ཐད་ཤིང་བརྐོས་དང་། རྡོ་བརྐོས་ཀྱི་ལག་རྩལ་མཐོ་པོ་ཡོད་པ་བཅས་ཀྱི་གནས་ཚུལ་དངོས་ཡོད་དང་བསྟུན་ནས་ཕག་གྲུ་སྡེ་སྲིད་ཁྲི་རབས་ལྔ་པ་དབང་གྲགས་པ་རྒྱལ་མཚན་གྱིས་ཐོག་མར་ས་སྐྱ་གོང་མ་ལྔའི་གསུང་འབུམ་ཐོག་མར་དཔར་བརྐོས་གནང་ཤིང་། ཙོང་ཁ་པ་འདས་རྗེས་སྣེའུ་རྫོང་དཔོན་ནམ་མཁའ་བཟང་པོས་སྦྱིན་བདག་བྱས་ནས་ཙོང་ཁ་པའི་གསུང་འབུམ་ཆ་ཚང་དཔར་བརྐོས་བྱས་པའི་དཔར་ཤིང་དེར་ཡོངས་གྲགས་སུ་དགའ་ལྡན་དཔར་རྙིང་ཟེར་གི་ཡོད་པ་དང་། དཔར་ཤིང་དེའི་ཐོག་དཔར་འདེབས་བྱས་པའི་དཔེ་ཆ་ཁག་མང་དེང་སང་སེ་ར་འབྲས་སྤུངས། པོ་ཏ་ལ་བཅས་སུ་མང་པོ་མཐོང་རྒྱུ་ཡོད་པ། དེ་ཚོའི་ཁྱད་ཆོས་ནི། དཔར་ཤིང་གི་འགོར་ཡོད་པའི་ལྷ་སྐུ་རྣམས་དབུ་ཆེ་ཞིང་། སྐེད་པ་དང་རྐང་པ་ཕྲ་བ། སྟོད་ཞེང་ཆེ་བ་བཅས་བརྐོས་རིས་དེ་ཙམ་ལེགས་པོ་མེད་རུང་། དཔར་ཡིག་གི་གཟུགས་ནི་ཟངས་དཔར་དང་ཁྲོ་དཔར་ཐོག་བཀོད་པའི་ཡིག་གཟུགས་ལྟར་ཧ་ལས་དགོས་པའི་ལག་རྩལ་ཡོད། བོད་ཡིག་གི་དཔར་སྐྲུན་ལག་རྩལ་བོད་དུ་དར་བ་ནས་བཟུང་བོད་ཀྱི་རིག་གཞུང་སྔར་ལས་ལྷག་པའི་དར་རྒྱས་བྱུང་བ་མ་ཟད། ཡིག་གཟུགས་དང་དག་ཆའི་ཐད་སྔར་ལས་ཅུང་ཟད་ཁྱབ་ཆེ་བའི་གཅིག་གྱུར་བྱུང་སྟེ། བོད་ཀྱི་ས་གནས་ཁག་གི་ཡུལ་སྐད་ཕན་ཚུན་གོ་བརྡ་མི་འཕྲོད་པ་ཁག་ཅིག་ཡོད་པ་ཕུད། དེ་མིན་གྱི་སྐད་རྣམས་བོད་ཀྱི་ས་གནས་ཁག་མང་ཆེ་བས་གོ་ཐུབ་ཀྱི་ཡོད་པ་དེའི་ཐོག་ནས། དཔར་སྐྲུན་ལག་རྩལ་དར་བ་དེས་བོད་ཀྱི་སྐད་ཡིག་སྔར་ལས་ལྷག་པར་གཅིག་གྱུར་ཡོང་བར་སྐུལ་འདེད་གཏོང་ཐུབ་པའི་ར་སྤྲོད་གསལ་པོ་བྱུང་ཡོད། གོང་དུ་བཤད་པ་ལྟར་མིང་རྒྱལ་རབས་གྱི་གོང་མ་ཡུང་ལོས་བོད་ཡིག་གི་བཀའ་འགྱུར་ཆ་ཚང་ནན་ཅིན་དུ་དཔར་སྐྲུན་བྱས་ཏེ། སྐབས་དེར་བོད་དུ་སྐད་གྲགས་ཡོད་པའི་ཆོས་ལུགས་མི་སྣ་ས་སྐྱ་བ་དང། ཀརྨ་པ། ཙོང་ཁ་པ་བཅས་ལ་དཔར་ཕུད་དུ་ཆ་ཚང་རེ་ཕུལ་བ་དེས་བོད་དུ་དཔར་བརྐོའི་ལག་རྩལ་གསར་གཏོད་བྱེད་པའི་སྒོ་གསར་པ་ཕྱེ་བ་མ་ཟད། དེ་ནས་བཟུང་དབུས་གཙང་། མངའ་རིས། མདོ་ཁམས། སྡེ་དགེ ཡུན་ནན། སི་ཁྲོན། ཀན་སུའུ། མཚོ་སྔོན། ནང་སོག ཕྱི་སོག་བཅས་སུའང་བོད་ཡིག་གི་ཤིང་དཔར་དང་ཁྲོ་དཔར་བཅས་མང་པོ་འཕེལ་རྒྱས་བྱུང་བ་དེ་ཚོའི་ནང་ནས་དཔར་ཁང་ཆེ་ཤོས་ནི་བཞི་ཡོད་པ་སྟེ། ༡.བོད་རབ་བྱུང་བཅུ་གཉིས་པའི་ལྕགས་བྱ(༡༧༤༡)ལོར་སྐབས་དེའི་བོད་ཀྱི་སྲིད་འཛིན་ཕོ་ལྷ་བ་བསོད་ནམས་སྟོབས་རྒྱལ་གྱིས་བཀའ་འགྱུར་དང་བསྟན་འགྱུར་ཆ་ཚང་ཤིང་དཔར་ཐོག་བརྐོས་ཏེ་པཎ་ཆེན་སྐུ་ཕྲེང་ལྔ་པ་བློ་བཟང་ཡེ་ཤེས་ལ་ཕུལ་བ་དེ་སྣར་ཐང་དགོན་པའི་ནང་བཞག་པ་དེ་རེད། ༢.བོད་རབ་བྱུང་བཅུ་གཉིས་པའི་ཤིང་བྱི(༡༧༤༤)ལོར་སྡེ་དགེ་རྒྱལ་པོ་བསྟན་པ་ཚེ་རིང་གིས་སྡེ་དགེ་དགོན་ཆེན་དུ་བཀའ་འགྱུར་དང་བསྟན་འགྱུར་སོགས་སངས་རྒྱས་ཆོས་ལུགས་ཀྱི་དཔེ་ཆ་ཁག་མང་པོ་དཔར་བརྐོས་བྱས་པའི་དཔར་ཁང་དེར་ཡོངས་གྲགས་སུ་སྡེ་དགེ་དཔར་ཁང་ཟེར། ༣.རབ་བྱུང་བཅུ་གསུམ་པའི་ཆུ་སྤྲེལ(༡༧༥༢)ལོར་ཅོ་ནེ་དཔོན་བསྟན་སྲུང་ཚེ་རིང་དང་མེ་མོ་རིན་ཆེན་དཔལ་འཛོམས་གཉིས་ཀྱིས་དབུས་དཔར་དང་། པེ་ཅིན་གྱི་དཔར་མ། སྣར་ཐང་དཔར་མ་བཅས་ལ་ཕྱི་མོ་བྱས་ཏེ་བཀའ་བསྟན་ཤིང་དཔར་བརྐོས་ཏེ་དཔར་སྐྲུན་བྱས་པའི་ཅོ་ནེ་དཔར་ཁང་། ༤.དུས་རབས་ཉི་ཤུ་པའི་འགོར། ཏཱ་ལའི་བླ་མ་སྐུ་ཕྲེང་བཅུ་གསུམ་པ་རྒྱ་གར་ནས་ཕྱིར་ལོག་ཕེབས་རྗེས་པོ་ཏཱ་ལའི་ཞོལ་དུ་དེ་སྔོན་ཏཱ་ལའི་བླ་མ་སྐུ་ཕྲེང་ལྔ་པའི་སྐབས་ནས་ཡོད་མུས་ཀྱི་དཔར་ཁང་རྙིང་པ་རྒྱ་སྐྱེད་བྱས་ཐོག་བཀའ་འགྱུར་སོགས་ཆོས་དཔེ་ཁག་མང་པོ་དཔར་སྐྲུན་བྱས་པ་དེར་དེང་སང་ཞོལ་དཔར་ཁང་ཟེར། དེ་མིན་སེ་ར་དང་། འབྲས་སྤུངས། དགའ་ལྡན། བཀྲ་ཤིས་ལྷུན་པོ། བླ་བྲང་བཀྲ་ཤིས་འཁྱིལ། སྐུ་འབུམ་སོགས་དགོན་པ་ཆེ་ཆུང་མང་པོར་བོད་ཡིག་གི་ཆོས་དཔེ་དང་། རིག་གནས། སྣམ་གཞུང་། ལོ་རྒྱུས། དག་ཡིག་སོགས་ཀྱི་དཔར་ཤིང་ཧ་ཅང་ཕོན་ཆེན་པོ་འདི་འདྲ་འཛམ་གླིང་ཐོག་ཧ་ཅང་མཐོང་དཀོན་པ་ཞིག་རེད།
དོ་སྣང་ཆེ་བའི་རྩོམ།
རྩོམ་གསར། 10


text:
- འབའ་རོམ་བཀའ་བརྒྱུད་ཀྱི་ལོ་རྒྱུས་རག་བསྡུས།
- (1) སྟོན་པ་མཆོག་གི་རྟོགས་བརྗོད་ལ། ༡
- (1) སྟོན་པ་མཆོག་གི་རྟོགས་བརྗོད་ལ། ༢
- (2) གྲུབ་ཆེན་ཏཻ་ལོ་པའི་རྣམ་ཐར་ནི།
- (3) པཎ་ཆེན་ནཱ་རོ་པའི་རྣམ་ཐར་ནི། །
- (4) སྐྱེས་མཆོག་མར་པ་ལོ་ཙཱའི་རྣམ་ཐར་ནི། ༢
- (4) སྐྱེས་མཆོག་མར་པ་ལོ་ཙཱའི་རྣམ་ཐར་ནི། ༡
- (5) གྲུབ་ཐོབ་ཀྱི་རྒྱལ་པོ་མི་ལ་རས་པའི་རྣམ་ཐར་ནི། ༢
- (5) གྲུབ་ཐོབ་ཀྱི་རྒྱལ་པོ་མི་ལ་རས་པའི་རྣམ་ཐར་ནི། ༡
- (6) དྭགས་པོ་རིན་པོ་ཆེའི་རྣམ་ཐར་ནི། ༢
- (6) དྭགས་པོ་རིན་པོ་ཆེའི་རྣམ་ཐར་ནི། ༡
- (7) དཔལ་ལྡན་འབའ་རོམ་རིན་པོ་ཆེའི་རྣམ་ཐར། ༣
- (7) དཔལ་ལྡན་འབའ་རོམ་རིན་པོ་ཆེའི་རྣམ་ཐར། ༢
- (7) དཔལ་ལྡན་འབའ་རོམ་རིན་པོ་ཆེའི་རྣམ་ཐར། ༡
- (8) ཏི་ཤྲཱི་རས་པའི་རྣམ་ཐར་མདོར་བསྡུས་ནི།
- (9) རས་པ་དཀར་པོ་སོགས་བླ་མ་བཞིའི་རྣམ་ཐར།
- (10) གསང་བ་ལུས་མེད་རྡོ་རྗེའི་རྣམ་ཐར་ནི།
- (10) ཚངས་གསར་པའི་ལོ་རྒྱུས་བཤད་པ་ལ།
- (11) ནང་ཆེན་པའི་གདུང་བརྒྱུད་དང་གདན་ས།
- (11) རིགས་དབོན་བྱང་ཆུབ་གཞོན་ནུ་ནི།
- (12) རྟེན་འབྲེལ་བཀའ་བབས་བྱང་ཆུབ་མགོན་པོ་ནི།
- (13) རྩ་བའི་གཉིས་པ་ཆོས་སྲིད་ཟུང་འབྲེལ་སྒོ་གྱི་ནས་རྒྱས་པར་བཤད་པ་ལ་གསུམ།
- (14) བྱང་འབའ་རོམ་རི་བོ་ཆེར་དར་མ་དབང་ཕྱུག་གི་དབོན་རྒྱུད་ཁྲི་འཛིན་བྱོན་ཚུལ།
- (15) གཉིས་པ་སྒོམ་སྡེ་ཚང་གསར་པའི་ལོ་རྒྱུས་རྒྱས་པར་བཤད་པ་ལ་གཉིས།
- (16) གསུམ་པ་ནང་ཆེན་པའི་གདུང་བརྒྱུད་དང་གདན་སར་བཞུགས་པའི་རིམ་པ་རྒྱས་པར་བཤད་པ་ལ་གཉིས།
- (17) སྤྱི་དོན་གསུམ་པ་དོན་བརྒྱུད་བྱེ་བྲག་དུ་གྱུར་པའི་གསེར་ཕྲེང་གིས་ཟུར་བརྒྱན་ནས་བཤད་པ་ལ་རི་དགོན་བཅོ་བརྒྱད་དུ་གྲགས་པ་ལས། 1
- སྤྱི་དོན་གསུམ་པ་དོན་བརྒྱུད་བྱེ་བྲག་དུ་གྱུར་པའི་གསེར་ཕྲེང་གིས་ཟུར་བརྒྱན་ནས་བཤད་པ་ལ་རི་དགོན་བཅོ་བརྒྱད་དུ་གྲགས་པ་ལས། 2
(2) གྲུབ་ཆེན་ཏཻ་ལོ་པའི་རྣམ་ཐར་ནི།
༈ གཉིས་པ་གྲུབ་ཆེན་ཏཻ་ལོ་པའི་རྣམ་ཐར་ནི། དེའང་སྐུ་འཁྲུངས་ཡུལ་རྒྱ་གར་ཟ་ཧོར་གྱི་ཡུལ། གྲོང་ཁྱེར་ཆེན་པོ་ཛ་གོ་ཞེས་བྱ་བརཡབ་བྲམ་ཟེ་གསལ་བ་དང༌། ཡུམ་བྲམ་ཟེ་མོ་གསལ་སྒྲོན་ལ་སྲས་མོ་གཅིག་མཆིས་ཀྱང་སྲས་ཀྱིས་དབེན་ནས་མཆོད་དང་སྦྱིན་གཏོང་རྒྱ་ཆེར་མཛད་པ་ལས། ཟླ་དགུ་ངོ་བཅུའི་ཐོག་ཁྱེའུ་མཚན་དང་ལྡན་པ་གཅིག་བཙས་ཏེ་ས་ཕྱོགས་ཐམས་ཅད་འོད་ཀྱིས་གང་བ་སོགས་ལྟས་ཁྱད་འཕགས་བྱུང་བས་ཉམས་སྤྲོ་བར་གྱུར། དེ་ནས་བྲམ་ཟེ་མཚན་མཁན་གྱིས་མཚན་ལྟས་རྩིས་པ་ལས་རྟགས་མ་ངེས་པར་ཤར་ནས་ལུང་སྟོན་དུ་མ་གཏུབ་ཀྱང༌། སངས་རྒྱས་ཀྱི་སྤྲུལ་པ་ཞིག་ཡིན་སྙམ་ཏེ། འདི་ནི་ལྷ་ཀླུ་གནོད་སྦྱིན་དང༌། སངས་རྒྱས་གང་ཡིན་མ་འཚལ་ཏེ། བྱུང་ན་རྒྱལ་བའི་སྲས་པོ་དང༌། མ་བྱུང་མི་ཡི་བདག་པོར་འགྱུར། དེ་བས་སྐྱེས་བུ་ངོ་མཚར་ཅན། མཆོག་འདི་ཁྱོད་ཀྱིས་ལེགས་པར་སྐྱོངས། ཞེས་བརྗོད་ཅིང་མཚན་གསལ་འོད་དུ་གསོལ། དེ་ནས་གཙུག་ལག་ཁང་དུ་རིམ་གྲོ་དུ་མས་སྐྱེད་སྲིང་བྱས་པས་ལོ་གཅིག་སོང་བ་དང་ལོ་བཅུ་གཉིས་པའི་ཚད་དུ་སོན། ཉིན་གཅིག་ཡུམ་དང་ལྷན་དུ་ཕོ་བྲང་གི་དབུས་ན་བཞུགས་སྐབས་བུད་མེད་མི་སྡུག་པའི་ཉམས་ཅན་ཞིག་བྱུང་ནས་འཁར་བུར་ཨོཾ་ཚུགས་བྱས་ཏེ། གཅེས་པར་བསྐྱངས་ཀྱང་མི་འཆི་བའི། ས་ཕྱོགས་དེ་ནི་ཡོད་མ་ཡིན། ཟེར་ཞིང་ངུས་པ་ལ། ཡུམ་ཤིན་ཏུ་སྐྲག་ནས་དེ་ལ་ཐབས་ཅི་ལྟར་བྱས་ན་ཐར་བར་འགྱུར་ཞེས་དྲིས་པས། གཞོན་ནུ་མཛེས་པ་མཚན་དང་ལྡན། དམ་ཆོས་བརྡ་སྐད་འཕྲད་ན་བདེ། ཞེས་ཟེར་ནས་མི་སྣང་བར་གྱུར། དགོང་མོ་ཡབ་ཕོ་བྲང་དུ་ཕེབས་པ་ལ། གོང་གི་ལོ་རྒྱུས་དེ་དག་ཞིབ་ཏུ་བསྙད་དེ་ཡི་གེ་ལ་སོགས་རིག་པའི་གནས་ཐམས་ཅད་ལ་བསླབ་པས་མཁས་པར་གྱུར། དེ་ནས་ཀྱང་ཡབ་ཡུམ་སྲས་འཁོར་ལྷན་ཅིག་བཞུགས་པའི་དབུས་སྔར་གྱི་བུད་མེད་དེ་གར་བྱུང་ཆ་མེད་དུ་བྱུང་ནས། ལྟོས་མེད་སཱ་ལའི་ནགས་གསེབ་ཏུ། བྲམ་ཟེའི་ཁྱེའུ་གསལ་འོད་ཐོང༌། ཡི་གེ་བལྟ་ཞིང་མ་ཧེ་སྐྱོངས། མཁའ་འགྲོ་མ་ཡི་ལུང་བསྟན་འབྱུང༌། ཞེས་ཟེར་ཞིང་ནམ་མཁའ་ལ་ཡར་ནས་སོང་བས། མཁའ་འགྲོ་མར་ཤེས་ཏེ་ལུང་བསྟན་བཞིན་མ་ཧེའི་ཁྱུ་རྣམས་དེད་ནས་ནགས་ཚལ་ཕུན་སུམ་ཚོགས་པར་ཕེབས་པ་ལས། ཡང་མཁའ་འགྲོ་མ་དེ་བྱུང་ནས་ཡུལ་དང་ཡབ་ཡུམ་སོགས་བརྡ་ཡི་སྒོ་ནས་དྲིས་པར་དེ་བཞིན་དུ་གསལ་འོད་ཀྱིས་ལན་བཏབ། དེ་ནས་འོ་ན་ཁྱོད་གང་ཡིན་དྲིས་པས། ཡུལ་ནི་ནུབ་ཕྱོགས་ཨོ་རྒྱན་ཡིན། །གྲོང་ཁྱེར་དཔལ་གྱི་སར་གནས་ཏེ། །ཡབ་ནི་བདེ་མཆོག་འཁོར་ལོ་སྟེ། །ཡུམ་ནི་རྡོ་རྗེ་རྣལ་འབྱོར་མ། །ང་ནི་སྲིང་མོ་བདེ་སྟེར་མ། །མིང་པོ་པཉྩ་པ་ན་ཡིན། །བྱང་ཆུབ་ཤིང་གི་ནགས་ཚལ་དུ། །ཉམས་མྱོང་མ་ཧེ་སྐྱོང་འདོད་ན། །སྙན་བརྒྱུད་ཡི་གེ་མེད་པ་ནི། །དྲི་མེད་མཁའ་འགྲོའི་ཕྱག་ན་ཡོད། གསུངས་པ་ལ། དེ་ངས་མི་ལོན་བྱས་པས། ལུང་བསྟན་དམ་ཚིག་ལྡན་པ་ཡི། །དངོས་གྲུབ་ཁྱོད་ཀྱིས་བླང་ན་ལོན། ཞེས་གསུངས་པས། འོ་ན་ཇི་ལྟར་བྱ་ཞུས་པས། ཤེལ་གྱི་སྐས་དང་རིན་ཆེན་ཟམ། །བྱི་ཟུང་ལྡེ་མིག་གསུམ་ཁྱེར་ལ། །ཐེ་ཚོམ་མེད་པར་ཤད་ཀྱིས་སོང༌། །སྙན་བརྒྱུད་དྲི་མེད་ལོན་པར་འགྱུར། ཅེས་གསུངས་ནས་བུད་མེད་དེ་ཉིད་ན་ཆུང་ལང་ཚོ་ཕུན་སུམ་ཚོགས་པ། མཛེས་ཤིང་ཡིད་དུ་འོང་བ་གཅིག་ཏུ་སྤྲུལ་ཏེ། རྫས་དེ་གསུམ་བསྐུར་ནས་ཐེ་ཚོམ་མེད་པར་སོང་གསུངས་ཤིང་ནམ་མཁའ་ལ་འཇའ་ཡལ་བ་བཞིན་མི་སྣང་བར་གྱུར་ཏོ། །དེ་ནས་པཉྩ་པ་ནས་ཀྱང་མ་ཧེའི་ཁྱུ་རྣམས་དེད་ནས། རྡོ་རྗེའི་གླུ་ལེན་ཞིང་གྲོང་ཁྱེར་དུ་བྱོན་ཏེ། །གོང་གི་ལོ་རྒྱུས་རྣམས་ཞིབ་ཏུ་བསྙད་ཅིང་ཨུ་རྒྱན་དུ་འགྲོ་བར་ཞུས་པས། ཡབ་ཡུམ་ལ་སོགས་ཀྱིས་ཀྱང་གནང་ནས་ཨུ་རྒྱན་དུ་བྱོན་ནོ། །དེར་ཡང་ཨོ་རྒྱན་གྱི་ཡུལ་དེ་གང་ཟག་ཕལ་གྱིས་བགྲོད་པའི་གནས་མ་ཡིན་ཞིང་དེའི་མི་ཕོ་མོ་ཐམས་ཅད་དཔའ་བོ་དང་དཔའ་མོའི་རིགས་སུ་ཡོད་པ། གྲོང་ཁྱེར་དཔག་ཏུ་མེད་པས་བསྐོར་བའི་དབུས་སུ། དྷརྨཱ་གྷ་ཛ་ཆོས་ཀྱི་དཀོར་མཛོད། ཧེ་རུ་ཀ་རང་བྱུང་གི་གནས་གནྡྷོ་ལ་ཡི་གཙུག་ལག་ཁང་ཆེན་པོ་དེ་ཉིད། རོ་གསར་པའི་ལྕོགས་དང༌། གདན་ལ་སོགས་ཀྱིས་བརྒྱན་ནས། མཛེས་ཤིང་ཡིད་དུ་འོང་བའི་ཕྱིར་རོལ་དུ། འོབ་དང་ལྕགས་རི་རིམ་པ་གསུམ་གྱིས་བསྐོར་ཞིང། དེ་དག་ཏུ་གཅན་གཟན་དང༌། སྦྲུལ་གདུག་པ་ཅན་དུ་མ་དང༌། ཀླུ་བདུད་སྲིན་མོའི་ཚོགས་མ་རུངས་པ་རྣམས་གནས་པའི་དབུས་སུ། ཕྱི་སྒོ་སྲུང་བ་ཟ་བྱེད་ལས་ཀྱི་མཁའ་འགྲོ་ལས་མཁན་གྱི་ཚུལ་དང༌། བར་སྒོ་སྲུང་བ་སྤྲུལ་སྐུ་འཇིག་རྟེན་གྱི་མཁའ་འགྲོ་མ་འབངས་ཀྱི་ཚུལ་དང༌། ནང་སྒོ་སྲུང་བའི་ལོངས་སྐུ་འཇིགས་བྱེད་ཀྱི་མཁའ་འགྲོ་རྣམས་བློན་མོའི་ཚུལ་དུ་གནས་ཏེ། དེ་དག་ཀྱང་འཁོར་དཔག་ཏུ་མེད་པས་བསྐོར་ཞིང་བཞུགས་པ། ཕོ་བྲང་དེའི་དབུས་སུ་ཆོས་འབྱུང་བསྣོལ་བའི་ལྟེ་བར། གདན་སུམ་བརྩེགས་ཀྱི་སྟེང་དུ་དུས་གསུམ་གྱི་སངས་རྒྱས་ཐམས་ཅད་ཀྱི་ཡུམ། རྗེ་བཙུན་རྡོ་རྗེ་རྣལ་འབྱོར་མ་ཆོས་ཀྱི་སྐུ་ལས་མ་གཡོས་བཞིན་ཏུ་ཟུང་འཇུག་ལྷུན་གྲུབ་བདེ་བ་ཆེན་པོ་ལོངས་སྤྱོད་རྫོགས་པའི་སྐུ་མཚན་དང་དཔེ་བྱད་ཀྱིས་བརྒྱན་པ། འོད་ཟེར་དཔག་ཏུ་མེད་པ་ཕྱོགས་བཅུར་འཕྲོ་ཞིང་གཟི་བརྗིད་དང་ལྡན་པ། འཁོར་མཁའ་འགྲོ་མ་བསམ་གྱིས་མི་ཁྱབ་པས་བསྐོར་ནས། ལྷའི་བུ་དང་བུ་མོ་ལ་སོགས་མཆོད་པའི་ལྷ་མོ་རྣམས་ཀྱིས་རྡོ་རྗེའི་གླུ་གར་དང༌། རོལ་མོའི་སྒྲ་ལ་སོགས་པ་མཆོད་པའི་བྱེ་བྲག་དཔག་ཏུ་མེད་པ་རྣམས་ཀྱིས་མཆོད་དོ། །རྡོ་རྗེ་ཐེག་པའི་རྒྱུད་སྡེ་རྣམས་གསེར་དངུལ་གྱི་བྱང་བུ་ལ་བཻཌཱུརྻ་ཞུན་མས་བྲིས་ནས་རིན་པོ་ཆེའི་སྒྲོམ་བུར་བཅུག་ཅིང༌། རྒྱ་རིམ་པ་གསུམ་གྱིས་བཏབ་ནས་གཅེས་པར་འཛིན་ཏེ། ཐེག་པ་ཆེན་པོ་གསང་སྔགས་ཀྱི་ཆོས་ལ་ལོངས་སྤྱོད་ཅིང་བཞུགས་སོ། དེ་ནས་པཉྩ་པ་ནས་འོབ་རྣམས་ལ་རིན་པོ་ཆེའི་ཟམ་པ་བྲིས། ལྕགས་རི་ལ་ཤེལ་གྱི་སྐས་བཙུག་བྱི་བཟུང་གིས་སྒོ་ཕྱེས་ནས་སྒོ་སྲུང་རྣམས་ཀྱིས་མ་ཁེགས་ཤིང་ཆགས་ཐོགས་མེད་པར་དེར་ཞུགས་ཏེ་རྗེ་བཙུན་རྡོ་རྗེ་རྣལ་འབྱོར་མ་མཇལ་ནས་དེ་ཉིད་དུ་དེ་སྐད་ཅེས་ཞུས་སོ། །ང་རང་པཉྩ་པ་ན་ཡིན། སྲིང་མོ་བདེ་སྟེར་མ་ཡིས་བཏང༌། ལྟ་སྒོམ་སྤྱོད་པ་འབྲས་བུ་དང༌། དམ་ཚིག་རང་གྲོལ་གདམས་ངག་འདོད། ཅེས་ཞུས་པས། རྡོ་རྗེ་རྣལ་འབྱོར་མས་དཀོར་མཛོད་གསུམ་གྱི་བརྡ་བསྟན་པས། མཁའ་འགྲོའི་ལྡེ་མིག་གསུམ་གྱི་རྒྱ་བཀྲོལ་ནས། ནོར་བུ་རྣམ་གསུམ་གྱི་སྙན་བརྒྱུད། འཁོར་ལོ་བདེ་མཆོག་གི་རྒྱུད་ལེའུ་ལྔ་བཅུ་རྩ་གསུམ་པ་སོགས་ཟབ་ཅིང་རྒྱ་ཆེ་བ་རྣམས་བཏོན་ནས་ཉིད་ཀྱི་ཞལ་ནས། ང་ནི་མཁའ་ལ་བྱ་བཞིན་དུ། །ཐོགས་མེད་ཤེས་རབ་བཟང་པོ་འགྲོ། ཞེས་གསུངས་ཤིང་བར་སྣང་ལ་ཚུར་བྱོན་པས་འཁོར་གྱི་མཁའ་འགྲོ་རྣམས་ཀྱིས། དམ་པ་ཁྱོད་ནི་གང་དུ་གཤེགས། །བདག་ཅག་དོན་དུ་བཞུགས་སུ་གསོལ། །ཅེས་གསོལ་བ་བཏབ་པས། ཏཻ་ལོ་པས། ནཱ་རོ་རི་རི་ཀ་སོ་རི། བུ་རྣམས་དོན་དུ་རྣལ་འབྱོར་བདག །གཙུག་གི་ནོར་བུའི་དགོན་པར་འགྲོ །གསུངས་ནས་གཤེགས་པས། སྐད་ཅིག་དེ་ཉིད་ལ་ཡེ་ཤེས་ཀྱི་མཁའ་འགྲོ་མས་ལུས་མངོན་དུ་མི་སྣང་བར་བྱས་ནས་སྒྲའི་སྒོ་ནས་ཆོས་སྐོར་ཕུལ་བ་ནི། །སྨིན་གྲོལ་སེམས་ཀྱི་རྒྱ་མདུད་ཤིག །དམ་ཚིག་རང་གྲོལ་མེ་ལོང་ལྟོས། །སྤྱོད་པ་ཆུ་ལ་རལ་གྲི་རྒྱོབ། རོ་སྙོམས་ཕྱི་ཡི་མེ་ལོང་ལྟོས། །དམ་རྫས་རྟོགས་པའི་ཉི་མ་འདེས། །རིག་པ་ཡེ་ཤེས་སྒྲོན་མེ་བལྟམ། །རྩ་རླུང་དྲྭ་མིག་འཁོར་ལོ་བསྐོར། །རང་གྲོལ་ཕྱག་རྒྱ་ཆེན་པོ་བསྒོམ། །བདེ་ཆེན་གསུང་གི་རིན་ཆེན་ཟུངས། ཞེས་ལུས་མེད་མཁའ་འགྲོའི་ཆོས་སྐོར་ཕུལ་བ་ལ། ཏཻ་ལོ་པའི་ཞལ་ནས། སྒྱུ་མ་ལུས་ཀྱི་གནྡྷོ་ལར། ལུས་མེད་མཁའ་འགྲོའི་གསུངས་བཅུག་སྟེ། བརྗོད་མེད་ངག་གི་ལྕགས་བཅུག་ནས། འོད་གསལ་སེམས་ཀྱི་བྱ་འཕུར་འགྲོ། ཞེས་གསུངས་ཤིང་ནམ་མཁའ་ལ་འཕུར་ནས་བྱོན་ནོ། །དེའང་བཀའ་བབས་བཞིའི་བླ་མ་བརྟེན་ཚུལ་ནི། དེའང་ཨོ་རྒྱན་གྱི་ཡུལ་དང་ཉེ་བ་དུ་ལ་ཀེ་དུ་བྱ་བའི་གཙང་པོའི་འགྲམ་ན་མྱ་ངན་མེད་པའི་གཙུག་ལག་ཁང་གི་ནང་དུ། རྣལ་འབྱོར་མ་སུ་མ་ཏི་སྐལ་པ་བཟང་མོ་ཞེས་བྱ་བ་བཞུགས་པའི་དྲུང་དུ་བྱོན་ནས་ཕྱག་དང་མནྜལ་ཕུལ༌། ཞབས་སྤྱི་བོར་བླངས་ཏེ་གདམས་པ་ཞུས་པས་དབང་གི་རིམ་པ་རྣམས་བསྐུར་ཞིང༌། འཕོ་བ་བར་དོ་ལ་སོགས་པའི་གདམས་ངག་རྫོགས་པར་གནང༌། དེ་ནས་སློབ་དཔོན་ལྭ་བ་པའི་དྲུང་དུ་བྱོན་ནས་འོད་གསལ་གྱི་གདམས་པ་མ་ལུས་པ་ཞུས། །དེ་ནས་སློབ་དཔོན་ཙཱརྻ་པའི་ཞབས་ལ་བཏུད་དེ་གཏུམ་མོ་རྩ་ཐིག་རླུང་གསུམ་གྱི་སྐོར་དང་བདེ་མཆོག་འཁོར་ལོ་སོགས་མ་རྒྱུད་ཀྱི་སྐོར་རྣམས་རྫོགས་པར་གསན། དེ་ནས་རྒྱ་གར་ལྷོ་ཕྱོགས་པཱ་ལ་བྷོ་ཏ་འཇིགས་བྱེད་བཞད་པའི་དུར་ཁྲོད་དེར་ཀླུ་སྒྲུབ་མཇལ་དུ་འབྱོན་པར་བཞེད་པ་ལས། ཀླུ་སྒྲུབ་ཀྱིས་མཁྱེན་ནས་རྗེས་སུ་བཟུང་བར་མ་ཏཾ་གི་བཞག་ནས་སློབ་དཔོན་དྲི་ཟའི་ཡུལ་དུ་བཞུད། དེར་ཤིང་ལོ་དམར་པོའི་སྤྱིལ་པོར་མ་ཏཾ་གི་བཞུགས་པ་དང་མཇལ། ཞལ་ནས་སྐྱེས་བུ་ཁྱོད་རྗེས་སུ་འཛིན་པར་ང་བཞག་པ་ཡིན་གསུངས། ཕྱག་མཆོད་ཕུལ་ནས་ཆོས་ཞུས་པར། རྨི་ལམ་སྒྱུ་མ་གསུམ་བརྒྱུད་དང༌། གསང་བ་འདུས་པ་སོགས་ཕ་རྒྱུད་ཀྱི་སྐོར་རྣམས་གནང་ནས་སྒྲུབ་པ་ཉམས་སུ་ལེན་དགོས་པའི་བརྡ་བསྟན་པས། ཏཻ་ལོ་པ་ཉིད་ནུབ་ཕྱོགས་སོ་མ་པུ་རིའི་གཙུག་ལག་ཁང་དུ་ཞབས་ལྕགས་སུ་བཅུག་ནས་ལོ་བཅུ་གཉིས་སྒྲུབ་པ་མཛད་པས་དཀྱིལ་འཁོར་གྱི་ལྷ་ཚོགས་ཞལ་གཟིགས་ཤིང༌། ཐུན་མོང་གི་དངོས་གྲུབ་བརྙེས་པའི་ཚུལ་བསྟན། དེ་ནས་རྒྱས་སྲས་མ་ཏཾ་གིས་ཁྱོད་རིགས་བཟང་བའི་ང་རྒྱལ་བཅག་པའི་ཕྱིར་ཤར་ཕྱོགས་བྷ་ག་ལའི་རྒྱུད་རིང་པོ་ན་ཧ་རི་ཀཱི་ལ་བྱ་བའི་གྲོང་ཁྱེར་སྔོན་རཱ་ཛ་ཨུ་མ་ཀེ་ར་བྱ་བའི་སྤྲུལ་པའི་རྒྱལ་པོས་བྱིན་བརླབས་པའི་གནས་སྒྲུབ་ཐག་ཉེ་ལ་ལམ་མྱུར་བའི་སར་པཉྩ་པ་ཎ་ཞེས་བྱ་བའི་ཚོང་འདུས་ཞིག་ཡོད་པས། དེར་ཌཱ་རི་མ་སྨད་འཚོང་མའི་གཡོག་གང་བསྒོ་བ་གྱིས་ལ་རིང་པོར་མི་ཐོགས་པར་མཆོག་གི་དངོས་གྲུབ་འགྲུབ་ནས་འགྲོ་བ་མང་པོ་ཡང་གྲོལ་བར་འགྱུར་རོ། །ཞེས་ལུང་བསྟན་པས། ཏཻ་ལོ་པས་བླ་མའི་བཀའ་བཞིན་ཌཱ་རི་མའི་གཡོག་མཛད་དོ། །མཚན་མོ་སྐྱེས་པ་འགུགས་པ་དང་སྐྱེལ་བའི་གྲོགས་བྱེད། ཉིན་པར་ཏིལ་བརྡུང་ཤིང་སེམས་ཉིད་འདུ་འབྲལ་མེད་པར་བསྐྱངས་བས་ཅི་ཞིག་ལྟར་ན་ཏིལ་གྱི་ལས་དེ་ལ་བརྟེན་ཏེ། སེམས་ཉིད་ལྷན་ཅིག་སྐྱེས་པའི་ཡེ་ཤེས་ཀྱི་གནས་ལུགས་དེ་ཁོ་ན་ཉིད་མངོན་དུ་གྱུར་ཅིང༌། ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་སྟེ། དེ་ཉིད་དུ་དྲུག་པ་རྡོ་རྗེ་འཆང་ཆེན་པོ་དངོས་སུ་མཇལ་ནས་རྒྱུད་སྡེ་བཞི་ལ་སོགས་པའི་གདམས་པ་ཐམས་ཅད་མ་ལུས་པར་གསན་པ་ཡིན་ཏེ། གྲུབ་ཆེན་རྡོ་རྗེ་གདན་པ་ཆེན་པོས་གྲུབ་ཐོབ་བརྒྱད་ཅུའི་བསྟོད་པ་ལས། ཏིལ་བརྡུང་མཆོག་གི་དངོས་གྲུབ་བརྙེས། བྷ་ག་ལ་རུ་སངས་རྒྱས་མཇལ། ཏཻ་ལོ་པ་ཞེས་བྱ་བ་ཡི། བླ་མ་དེ་ལ་ཕྱག་འཚལ་ལོ། །ཅེས་བསྟོད་པ་ལྟར་རོ། །དེར་ཏཻ་ལོ་པས་རྫུ་འཕྲུལ་གྱི་བཀོད་པ་དུ་མ་མཛད་ཅིང་བཞུགས་པས་གྲོང་ཁྱེར་གྱི་མི་རྣམས་ཀྱི་མཐོང་སྣང་ལ། ལ་ལས་མེ་དཔུང་ཆེན་པོ་འབར་བའི་དབུས་ན་བཞུགས་པ་ལ་མར་མེ་བཅུ་བཞིའི་བསྐོར་བ་མཐོང༌། ལ་ལས་འོད་ཀྱིས་ཕུང་པོའི་ནང་དུ་དགེ་སློང་གི་ཆ་ལུགས་མཛད་ནས་མཉམ་བཞག་ལ་བཞུགས་པ་མཐོང༌། ལ་ལས་རྣལ་འབྱོར་པ་དུར་ཁྲོད་ཀྱི་ཆས་ཀྱིས་བརྒྱན་པ་གཅིག་ལ་ལྷའི་བུ་དང་བུ་མོ་མང་པོས་ཕྱག་དང་བསྐོར་བ་བྱེད་ཅིང༌། མེ་ཏོག་གཏོར་བ་ལ་སོགས་མཐོང་སྣང་མི་འདྲ་བ་སྣ་ཚོགས་བྱུང་ནས། དེ་རྣམས་ཀྱིས་ཌཱ་རི་མོ་ལ་ཁྱོད་ཀྱི་གཡོག་པོ་དེ་རྫུ་འཕྲུལ་སྟོན་ནུས་པའི་གྲུབ་ཐོབ་གཅིག་ཏུ་འདུག་པས་ཁྱོད་ཀྱིས་སྡིིག་མང་པོ་བསགས་པ་མ་ལེགས་ཞེས་སྨྲས་པས། མོ་བལྟ་རུ་ཕྱིན་པ་ལ་མདུན་གྱི་ནམ་མཁར་འོད་ཕུང་གི་ནང་དུ་རྒྱལ་པོ་རོལ་པའི་ཆ་ལུགས་སུ་བཞུགས་ནས། ཕྱག་གཡོན་པས་གཏུན་ཤིང་ལྷུང་ཐབས་སུ་བསྣམས་ནས། གཡས་པས་ཏིལ་བརྡུང་བའི་ཚུལ་མཛད་པ་མཐོང་ཏེ། མོ་དད་ཅིང་གུས་པས་ཕྱག་དང་བསྐོར་བ་བྱས་ཏེ་ནང་དུ་སྤྱན་དྲངས་ནས་ཞབས་སྤྱི་བོར་བླངས་ཏེ། རིན་པོ་ཆེའི་མནྜལ་ཕུལ་ནས༌། རྗེ་བཙུན་ཁྱེད་གྲུབ་ཐོབ་ཆེན་པོར་འདུག་པ་ལ་ངས་དེ་ལྟར་མ་ཤེས་ནས་སྡིག་པ་མང་པོ་བསགས་པ་བཟོད་པར་གསོལ། ད་ཕྱིན་ཆད་རྗེས་སུ་བཟུང་ཞིང་སྐྱབས་སུ་གསོལ་ཞུས་པས། ཏཻ་ལོ་པས་ཁྱོད་ཀྱིས་ང་ལ་གང་ཟག་དམ་པ་ཆ་ཡོད་བཞིན་དུ་ལས་བཅོལ་བ་ནི་མ་ཡིན་པས་ཉེས་པ་མི་འོང། ངས་ཁྱོད་ཀྱི་ཏིལ་བརྡུང་པ་ལ་བརྟེན་ནས་ལམ་སྦྱངས་པ་ཡིན་པས་ད་ང་ཡི་རྒྱུད་ལ་སྐྱེས་པའི་ཆོས་ཉིད་སྐྱེ་བ་མེད་པའི་གཉུག་མ་ལྷན་ཅིག་སྐྱེས་པའི་ཡེ་ཤེས་དེ་ཁྱོད་ཀྱི་རྒྱུད་ལ་སྐྱེ་བར་གྱུར་ཅིག་གསུངས་ནས་མེ་ཏོག་སྤྱི་བོར་བཞག་པ་ཙམ་གྱིས་མ་རིག་པའི་སྒྲིབ་གཡོགས་དང་བྲལ་ནས་གཉུག་མ་ལྷན་ཅིག་སྐྱེས་པའི་ཡེ་ཤེས་མངོན་དུ་གྱུར་ཅིང༌། ཌཱ་རི་མོ་དེ་ཉིད་དུ་གྲོལ་ཏོ། །དེའི་ཚེ་སྤྲུལ་པའི་རྣལ་འབྱོར་པ་ཆེན་པོ་གཅིག་བྱོན་ནས་ཌཱ་རི་མ་བྱིན་གྱིས་བརླབས་པ་ཙམ་གྱིས་གྲུབ་པ་ཐོབ་བོ། །ཞེས་གྲོང་ཁྱེར་ཐམས་ཅད་དུ་གླེང་བ་རྒྱལ་པོའི་སྙན་དུ་ཐོས་པས་ངོ་མཚར་སྐྱེས་ཏེ། རྒྱལ་བློན་བཙུན་མོ་འཁོར་འབུམ་ཕྲག་དུ་མ་རྣམས་ཡན་ལག་བཞི་པའི་དཔུང་དང་བཅས་ཏེ། ཏཻ་ལོ་པའི་མདུན་དུ་བྱོན་པ་ལ། དེ་དག་འདུལ་བའི་དུས་ལ་བབ་པར་དགོངས་ཞིང་སྤྲོ་བ་སྐྱེས་པའི་སླད་དུ། ཚོང་དུས་ཀྱི་དབུས་སུ་ཤིང་རྟ་ལ་བདུན་སྲིད་ཙམ་གྱིས་ནམ་མཁའ་ལ་འཕགས་ཏེ། ཌཱ་རི་མོ་དང་བཅས་པ་འཇའ་འོད་ཀྱི་ནང་དུ་ཏིལ་བརྡུང་བའི་ཚུལ་མཛད་ནས་ཚངས་པའི་དབྱངས་ཀྱིས་ལྟ་བ་རྡོ་རྗེའི་མགུར་བཞེངས་པ། གང་ཞིག་སྙིང་པོར་གྱུར་པ་ཏིལ་གྱི་མར། ཞེས་སོགས་དོ་ཧ་རྡོ་རྗེའི་གསུངས་ཚངས་པའི་དབྱངས་ཀྱིས་བཀའ་སྩལ་པ་ཀུན་གྱིས་ཐོས་ཏེ་དེར་འདུས་པ་ཐམས་ཅད་ཉོན་མོངས་པའི་འཆིང་བ་ལས་གྲོལ་ཏེ་ལྷན་ཅིག་སྐྱེས་པའི་ཡེ་ཤེས་མངོན་དུ་གྱུར་ནས་ཡུལ་ཁམས་དེ་རེ་ཞིག་སྟོང་པར་གྱུར་ཏོ། །དེ་ནས་ཨོན་ཏན་ཏའི་གཙུག་ལག་ཁང་གཙུག་གི་ནོར་བུའི་དགོན་པར་བྱོན་པ་ལ། ཏཻ་ལོ་པ་ནུབ་ཕྱོགས་ཨོ་རྒྱན་གྱི་ཡུལ་དུ་མངོན་སུམ་དུ་བྱོན་ནས་རྣལ་འབྱོར་མའི་དྲུང་ནས་གསང་སྔགས་ཀྱི་རྒྱུད་སྡེ་མང་པོ་མཁའ་འགྲོ་སྙན་བརྒྱུད་ཀྱི་གདམས་པ་རྣམས་གདན་དྲངས། རྫུ་འཕྲུལ་སྣ་ཚོགས་པའི་སྒོ་ནས་ཤར་ཕྱོགས་བྷཾ་ག་ལ་ཡི་འགྲོ་བ་མ་ལུས་པ་གྲོལ་བར་མཛད་དོ་ཞེས་སྙན་གྲགས་ཕྱོགས་ཐམས་ཅད་དུ་ཁྱབ་པས། པཎྜི་ཏ་རྣམས་དང་ཀུ་སུ་ལུ་པ་སྐྱེ་བོ་ཕལ་མོ་ཆེ་ཐམས་ཅད་ཐེ་ཚོམ་གཅོད་པ་དང་ཞལ་བལྟ་བར་འདུས། ཁྱེད་ཀྱི་བླ་མ་སུ་ཡིན་དྲིས་པ་ལ། ང་ལ་མི་ཡི་བླ་མ་མེད། ང་ཡི་བླ་མ་ཐམས་ཅད་མཁྱེན། ཞེས་གསུངས་པས། འགའ་ཞིག་ཐེ་ཚོམ་སྐྱེས་ཏེ། ཡང་ང་ལ་མི་ཡི་བླ་མ་ཡོད་གསུངས། ཇི་ལྟར་ལགས་ཞུས་པས། ཀླུ་སྒྲུབ་ཙཱརྻལྭ་བ་པ། སྐལ་པ་བཟང་མོ་ང་ཡི་ནི། བཀའ་བབས་བཞི་ཡི་བླ་མ་ཡིན། ཞེས་གསུངས་ཤིང་ཐམས་ཅད་བདེ་བ་ལ་བཀོད་དོ། །རྒྱལ་པོ་མེ་ཏོག་གླིང་པར་གྲགས་པས་ཚོགས་ཀྱི་སློབ་དཔོན་དུ་སྤྱན་དྲངས་པར་མཐོང་སྣང་སྣ་ཚོགས་སུ་བྱུང་བ་འདི་ཅི་ལགས་ཞུས་པར། ཏཻ་ལོ་པའི་ཞལ་ནས། ང་ལུས་ཀྱཻ་ཡི་རྡོ་རྗེ་སྟེ། ངག་ནི་མ་ཧཱ་མཱ་ཡཱ་ཡིན། སེམས་ནི་འཁོར་ལོ་བདེ་མཆོག་སྟེ། དབང་པོ་གསང་བ་འདུས་པ་ཡིན། ཡན་ལག་དགྲ་རྒྱུད་ནག་པོ་ལ། ཉིང་ལག་རྡོ་རྗེ་འཇིགས་བྱེད་ཡིན། །བ་སྤུ་དུས་གསུམ་སངས་རྒྱས་ཏེ། །བདེ་གཤེགས་སྐུ་གསུང་ཐུགས་དང་ནི། །ང་ལུས་དབྱེར་མེད་བརྗོད་དུ་མེད། །ཅེས་གསུངས་ནས་རྒྱལ་པོ་འཁོར་བཅས་བདེ་བ་ལ་བཀོད་དོ། །འདི་ནི་དུས་གསུམ་སངས་རྒྱས་ཐམས་ཅད་ཀྱི་ངོ་བོ་ཡིན་པར་འདུག་ཅེས་གྲགས་སོ། དེ་ལྟ་བུའི་བདག་ཉིད་ཆེན་པོ་དེས། གདུལ་བྱ་རྣམས་བཏུལ་ཞིང་སྨིན་གྲོལ་གྱི་ལམ་ལ་བཀོད་པའི་ཚུལ་གསུམ་ལས་རྣལ་འབྱོར་པ་བརྒྱད་བརྟུལ་བའི་ཚུལ་དང༌། ཉིན་གཅིག་ལ་སྤྲུལ་པ་དུ་མ་བསྟན་ཚུལ་དང༌། རྒྱ་གར་ཕྱོགས་བཞིའི་དུར་ཁྲོད་ཡུལ་ཁམས་བདེ་བ་ལ་བཀོད་པའི་ཚུལ་ཏེ་དེ་དག་ནི་ཟབ་ཅིང་རྒྱ་ཆེ་བའི་རྣམ་ཐར་བསམ་གྱིས་མི་ཁྱབ་པ་མཆིས་མོད་འདིར་ཡི་གེས་འཇིགས་ནས་བསྡུས་དོན་ཙམ་སྟེ་ཞིབ་ཏུ་ནི་གོང་མའི་གསུང་སྒྲོས་ལས་རྟོགས་པར་བྱ་བར་རིགས་སོ། །དེ་ལྟར་སངས་རྒྱས་གཉིས་པའི་ཚུལ་འཆང་གྲུབ་པའི་སློབ་དཔོན་དེ་ནི་བདེ་མཆོག་རྡོ་རྗེ་ཕྲེང་བ་ཞེས་བྱ་བའི་རྒྱུད་ལེའུ་དྲུག་ཅུ་རྩ་བཞི་པའི་ལེའུ་བཅུ་གསུམ་པའི་ནང་ནས། བདེན་གཉིས་མཐའ་དང་བྲལ་བ་ཏཻ་ལོ་པ། །རིག་པའི་གནས་ལྔ་དག་ལ་མཁས་པ་ནི། །དེ་བཞིན་གཤེགས་པའི་སྤྲུལ་སྐུ་ཁྱོད་ལུང་བསྟན། །ཁྱོད་ཀྱི་བླ་མ་ཐམས་ཅད་མཁྱེན་པ་ཡིན། །ཞེས་ལུང་བསྟན་པ་ལྟར་འཁོར་ལོ་བདེ་མཆོག་མི་ཡི་བླ་མའི་ཚུལ་བཟུང་ནས། རིག་པའི་གནས་ལྔ་དག་ལ་མཁས་པའི་གྲུབ་ཐོབ་གཅིག་གིས་འདུལ་བའི་དུས་ལ་བབ་པའི་གདུལ་བྱ་རྣམས་ཀྱི་སྣང་ངོར་རྫུ་འཕྲུལ་སྣ་ཚོགས་བསྟན་ནས་སྨིན་གྲོལ་གྱི་ལམ་ལ་བཀོད་དོ། །སྐྱེ་འཆི་མེད་པ་རྡོ་རྗེའི་སྐུ་བརྙེས་ནས་ད་ལྟ་ཡང་བཞུགས་ཤིང༌། འགྲོ་བའི་དོན་དཔག་ཏུ་མེད་པ་རྒྱུན་ཆད་མེད་པར་གང་ལ་གང་འདུལ་གྱི་ཚུལ་དུ་མཛད་པ་ཡིན་ཏེ། མདོར་ན་གདུལ་བྱའི་བློ་ངོར་སྣང་ཚུལ་བསམ་གྱིས་མི་ཁྱབ་ཅིང་བརྗོད་ཀྱིས་མི་ལང་པ་གཅིག་བསྟན་པས། འདི་ཡི་རྣམ་ཐར་ཕྱོགས་གཅིག་འདི་ལྟར་ཡིན་གྱི། ངེས་ངེས་མེད་ཀྱང་འདིར་བླ་མ་གོང་མ་རྣམས་ཀྱི་གསུང་སྒྲོས་ཆ་ཤས་ཙམ་གཅིག་བརྗོད་པའོ། །འདི་ལ་སློབ་མ་དཔག་ཏུ་མེད་པ་ཡོད་པའི་ནང་ནས། རྒྱུད་འཛིན་དམ་པ་ནི། རྒྱལ་རིགས་ལ་ནཱ་རོ་པ། བྲམ་ཟེའི་རིགས་ལ་རི་རི་པ། རྗེའུ་རིགས་ལ་ཀ་སོ་རི་པའོ། །གཞན་ཡང་སྤྲུལ་པས་བཏུལ་བའི་གྲུབ་ཐོབ་བརྒྱད་དང༌། དཔལ་མཻ་ཏྲི་ཛོ་ཀི་ལ་སོགས་པ་ཡང་འདིའི་བརྒྱུད་འཛིན་གྱིས་སློབ་མར་གསུངས་ཤིང༌། མདོར་ན་ཟ་ཧོར་གྱི་རྒྱལ་པོ་ལ་སོགས་འབུམ་ཕྲག་གྲངས་མེད་པ་གྲུབ་པ་བརྙེས་ནས་མཁའ་སྤྱོད་དུ་བཞུད་དོ།། །།


text:
དགེ་བཤེས་པོ་ཏོ་བའི་ཆིག་ལབ་རིང་མོའི་བཀའ་ཆོས་ཉིན་གསུམ་པ།
- ཕྱི་ལོ་ 2017 ཟླ་ 2 ཚེས་ 15 ཉིན།
སྤྱི་ལོ་༢༠༡༧ ཟླ་ ༢ པའི་ཚེས་ ༡༥ཉིན་སྨོན་ལམ་ཉིན་གསུམ་པའི་གསུང་ཆོས།
ཐོག་མར་ཚང་མ་ལ་འཚམས་འདྲི་དང་ཞོགས་པ་བདེ་ལེགས་ཞུ་རྒྱུ་ཡིན། དེ་ནས་ཁ་རྩང་གི་འཕྲོས་ནས་ཞུ་རྒྱུ་ཡིན། པོ་ཏོ་བ་ངའི་བསམ་པར་འཁོར་བའི་སྡུག་བསྔལ་ལ་རྒྱང་རིང་ཙམ་བྱས་ན་སྙམ། ང་ཚོ་ད་ལྟ་བར་སྡུག་བསྔལ་མི་འདོད་བཞིན་དུ་སུས་མགོ་སྐོར་བཏང་བ་རེད་ཅེ་ན་ཚེ་འདི་ལ་ཞེན་པའི་དབང་གིས་ཡིན། ཉེས་པ་ཅི་མཆིས་པ་དེ་དག་ཐམས་ཅད་ཀྱང་ཚེ་འདི་ལ་ཞེན་པའི་དབང་གིས་བྱུང་། དེ་ཡི་ཕྱིར་ན་ཚེ་འདི་ལ་ཆགས་ཤིང་ཞེན་པའི་བློ་དེས་སྡུག་བསྔལ་མི་འདོད་བཞིན་དུ་མྱངས་བཅུག་པ་ཡིན་པས་དེ་སྤོང་དགོས་པ་འདུག དཔེར་ན། ཉ་བཟུང་བའི་སྐབས་སུ་ཉ་འཛིན་བྱེད་ལྕགས་ཀྱུའི་སྣེ་མོར་ཤ་ཞིག་བཏགས་ཏེ་ཉར་བསླུ་བ་ལྟར་ཚེ་འདིར་ཞེན་པས་བསླུ་བཞིན་ཡོད། དེང་སང་ཚེ་འདི་བློས་བཏང་བ་ཡིན་ཞེས་བརྗོད་མཁན་འདུག་སྟེ་ཚེ་བློས་བཏང་བ་ཞིག་མིན་པར་འདུག ཁོང་ཚོས་དང་པོ་གྲྭ་ཆས་གྱོན་དུས་མི་ཚོས་བསྟོད་བཀུར་སྙན་གྲགས་ཧ་ཅང་མ་ཐོབ་ཅིང་ཤམ་ཐབས་ཕུད་དེ་ཨང་འགའ་རག་གྱོན་ཞིང་སྐྲ་རྣ་རྩེར་ཐུག་པ་བྱེད་ནས་ལུང་པ་གང་སར་བྱ་བྲལ་ཡིན་ཚུལ་བྱས་ནས་འགྲོ་བཞིན་འདུག ཁོས་བསམ་པར་ཚེ་བློས་བཏང་བ་ཡིན་བསམ་གྱི་འདུག་སྟེ་དངོས་འབྲེལ་བྱས་ན་ཚེ་བློས་མ་ཐོངས་པ་རེེད། སྤྱིར་སངས་རྒྱས་ཀྱི་གོང་འཕང་ཐོབ་པ་ལ་ཚོགས་བསགས་དགོས་ཤིང་དེ་ཡང་བསོད་ནམས་གང་ཆེ་བ་དེ་བྱེད་དགོས་པ་ཡིན། པོ་ཏོ་བ་ངས་ཚོང་ཞིག་བྱས་ན་སྣམ་བུ་འདྲ་བོ་ཞིག་ལ་ཆ་མཚོན་ན་ཁལ་བཞི་ལྔ་ཙམ་ཉོ་མཁན་ཁོ་རང་གི་ཧ་མ་གོ་བར་ཁེ་བཟང་སྤྲད་ས་རེད།
ཁོང་གིས་དེ་ལྟར་དྲན་བཞིན་འདུག་ཅེས་བཤད་དུས་མི་ཚོས་ཁྱེད་རང་ལྐུགས་པ་རེད་ཚོང་གི་དགོས་པ་ཁེ་བཟང་མེད་པས་དེ་ལས་ཕར་སྤྲད་ན་ལེགས་པ་ཡོད་ཅིང་། གཞན་གྱིས་སྤྲད་བྱུང་བསམ་པ་ཡང་ཡོད། དེ་མིན་ཕན་པ་མེད་ཅེས་ཟེར། ཚེ་འདི་ལ་བསམ་བློ་གཏོང་མཁན་ཡིན་ན་དེ་ལྟར་དགོས་ཀྱང་ཆོས་པ་ནི་ལན་ལ་རེ་བ་མེད་པ་ཞིག་དགོས། དཔེར་ན། ཕ་མས་ཁོ་རང་ལ་རྒྱལ་ཁ་ཐོབ་པ་ལས་བུ་ལ་རྒྱལ་ཁ་ཐོབ་ན་དགའ་བ་བཞིན་རང་ལས་གཞན་རྒྱལ་བའི་བློ་ཐུན་མོང་མ་ཡིན་པ་ཞིག་དགོས་པ་ཡིན། དེ་བཞིན་རང་སྐྱིད་པ་ལས་གཞན་སྐྱིད་པ་བྱུང་ན་སྙམ་པ་དེ་རང་དང་སྙིང་ཉེ་བའི་མི་ཁ་ཤས་ལ་སྐྱེ་ན་ཕན་པ་མེད་པར་དགྲ་གཉེན་ཐམས་ཅད་ལ་གཅིག་མཚུངས་སུ་སྐྱེ་དགོས། དེ་ལྟ་བུའི་སེམས་ཤིག་མ་སྐྱེས་ན་སངས་རྒྱས་ཐུབ་པ་མ་རེད་ཅེས་མནའ་སྐྱེལ་ཆོག་པ་རེད། དེ་ལྟ་བུའི་བློ་མ་སྐྱེས་ན་ཚད་མེད་བཞི་སྒོམ་གྱི་ཡོད་ཟེེར་ནའང་ཁ་ཞེ་མི་མཐུན་པར་རྒྱབ་འགལ་ཆགས་ཡོད། སངས་རྒྱས་ཐོབ་པ་ལ་ཕན་ཐོགས་ཡོད་ན་སེམས་ཅན་ལ་ཡང་ཕན་ཐོགས་པ་ལྟ་ཅི་ལུས་དང་སྲོག་ཀྱང་བཏང་དགོས་པ་ཡིན། ཚོང་ཁལ་རེ་ཕམ་པ་ཙམ་གྱིས་ཚོང་ཕམ་སོང་ཟེར་ནས་གཉིད་མི་ཁུག་མཁན་གྱི་ཆོས་པ་ཚོས་གཞན་ལ་ཇི་ལྟར་ཕན་ཐོགས། དེ་འདྲའི་རིགས་ལ་མིང་ཇི་ལྟར་བཏགས་རུང་གསོབ་དང་མཚུངས་པ་རེད། དེ་དག་ནི་གནས་སྐབས་རྒྱལ་ཁ་ལྟར་སྣང་རུང་མཐར་གཏུག་ན་ཁོ་རང་ཕུང་བྱེད་ཡིན། དཔེར་ན། ལུང་པ་ཞིག་གི་གྲོང་ཚོ་གཅིག་ལ་མི་ཞིག་གིས་སྐྱ་བཙུན་ཞེས་གྲྭ་པ་ཡིན་མིན་མང་པོ་བསྡུས་ཏེ་ཞོགས་པ་ཞིག་ལ་ཞོགས་ཇ་ཞིག་བཏང་བ་རེད། མི་ཚོས་ཁོ་ལ་ཡག་པོ་བྱས་སོང་ཞེས་བཤད། ཁོ་རང་གིས་ཀྱང་ཡག་པོ་བྱས་ཡོད་བསམ་སྟེ་གང་བཤད་ཀྱི་རེད་ཅེ་ན། ངས་བསགས་ཚད་དེ་སྔ་ཡང་ཆོས་ཕྱོགས་སུ་བཏང་བ་ཡིན་ལ་མ་འོངས་པར་ཡང་གཏོང་གི་ཡིན་ཞེས་གདོང་ནག་པོ་བསྟན་ཏེ་ཡུས་བཤད་ཀྱི་རེད། ཁོས་ད་དུང་ཡུལ་དགོན་པ་མི་མང་འདུས་ཆེ་སར་ཅ་ལག་མང་པོ་ཡོད་དུས་ཚུར་ཉོ། ཉུང་ཉུང་ཡིན་དུས་ཕར་བཙོང་ནས་ལས་ཀ་དེ་འདྲ་བྱེད་འདུག ཚོང་བྱེད་དུས་གང་བྱེད་ཀྱི་འདུག་ཅེ་ན་ལུང་པས་གཏན་འབེབས་བྱས་པ་བཞིན་མ་བྱས་པས་རང་གི་འདོད་པ་བཞིན་མ་བྱུང་བར་རིག་པ་སྣ་ཚོགས་བཏང་ནས་མི་ཚང་མ་སེམས་འཁྲུག་བཅུག་སྟེ་སེམས་པ་མ་སྐྱིད་པ་བཟོ་བཞིན་འདུག ཁོས་ངའི་ཚོང་འདི་ང་ཡི་ཆེད་དུ་མིན་བླ་མ་དགེ་འདུན་གྱི་ཆེད་དུ་ཡིན་ཞེས་ཁ་དེར་བཏགས་ཀྱི་འདུག གང་ལྟར་འདི་འདྲའི་ལས་ཀ་བྱེད་མཁན་དཔེ་མཚོན་ཙམ་རེད་འདི་འདྲ་བྱེད་མཁན་གཅིག་ཙམ་མ་རེད་མང་པོའི་མི་ཚེར་ལས་ཀ་དེ་འདྲ་བྱས་ཏེ་གནས་ཡོད། དོན་དེ་དག་གང་རེད་ཅེ་ན། ཞོགས་པ་ཞིག་ལ་ཁ་འདོན་བྱས་པ་ཙམ་གྱིས་ངས་ཁ་འདོན་ཚར་སོང་ཟེར་ནས་བློ་བདེ་བདེ་བྱེད་ད་འགྲིག་ཡོད་བསམ་གྱི་འདུག་སྟེ་སྡིག་པ་མི་ཚེར་བྱས་ཀྱང་བློ་བདེ་བ་མི་འདུག མི་དེ་ཚོའི་སེམས་གང་འདྲ་ཡོད་ན་གདེང་ཚོད་ཅི་ཙམ་ཡོད་ན་བསམ་གྱི་འདུག པོ་ཏོ་བའི་སྐབས་དང་རྒྱལ་དབང་མི་བསྐྱོད་རྡོ་རྗེའི་སྐབས་སུ་ཆོས་པ་དེ་ཚོར་མིང་འདྲ་མིན་མང་པོ་ཡོད། མིང་ལ་གྲུབ་ཐོབ་དང་རྗེ་བཙུན། ཆོས་རྗེ་དང་། ཐམས་ཅད་མཁྱེན་པ་སོགས་མིང་མི་འདྲ་བ་མང་པོ་ཡོད། དེ་བཞིན་སྤྲུལ་སྐུ་དང་སྐུ་སྐྱེ། སྐུ་སྐྱེ་དང་སྤྲུལ་སྐུ་ཏོག་ཙམ་ཁྱད་པར་ཡོད། སྐུ་ཡི་ཡང་སྲིད་དེ་ལ་སྐུ་སྐྱེ། སྤྲུལ་སྐུ་ཟེར་བ་དེ་སྐུ་གསུང་ཐུགས་ཀྱི་སྤྲུལ་པ་ཟེར་ནའང་འདྲ་བླ་མ་སྤྲུལ་སྐུ་རིན་པོ་ཆེ་ལ་གོ་དགོས་པ་ཡིན། དེ་ནས་རྒྱལ་བའི་དབང་པོ་དང་། རབ་འབྱམས་པ། ཤོ་ལོ་ཀ་འབུམ་བརྒྱ་བློར་འཛིན་པ་ལ་པཎ་ཆེན་འབུམ་ཕྲག་བརྒྱ་པ། གསུམ་བློར་འཛིན་པ་ལ་འབུམ་ཕྲག་གསུམ་པ་སོགས་མང་པོ་ཡོད་པ་རེད། དེ་དག་མིང་ཇི་ལྟར་བཏགས་ཀྱང་བདག་འཛིན་དང་འདོད་པ་ཆེན་པོའི་སྒོ་ནས་བཏགས་པ་ཡིན་དུས་བདག་འཛིན་ཆེ་རུ་འགྲོ་བ་ལས་སྟོང་ཉིད་རྟོགས་པའམ་རྟོགས་གྲོལ་དུས་མཉམ་དུ་འཆར་ནས་སྡིག་པ་འཇོམས་བྱེད་ཀྱི་རྒྱུ་རུ་སོང་མི་འདུག
ཚེ་ཕྱི་མར་སྡུག་བསྔལ་མྱོང་བྱེད་དང་སྡིག་པ་འཕེལ་བའི་རྒྱུ་བྱེད་ཀྱི་ཡོད་པ་གོ་མི་འདུག་ལ་གོ་ཡང་བསམ་བློ་བཏང་མི་འདུག །
ཐུབ་བསྟན་སྦྱིན་པ་ནས་ཕབ།
བཀའ་བརྒྱུད་སྨོན་ལམ་ཆེན་མོ་ཐེངས་སོ་དྲུག་པ།
Tibetan / English / Chinese • French • German • Indonesian • Korean • Polish • Russian • Spanish • Vietnamese
སྨོན་ལམ་གསུང་ཆོས།
བློ་སྦྱོང་དོན་བདུན་མའི་བཀའ་ཁྲིད། གོ་ཤྲི་རྒྱལ་ཚབ་རིན་པོ་ཆེ།
ཕྱི་ཟླ་ 1 ཚེས་ 28 ནས་ 30 བར། 2020 ལོ་


text:
མང་གཙོའི་དུས་ཆེན་མི་ལོ་ 49 ཧྲིལ་པོ་
དེ་རིང་གི་ཉིན་མོ་འདི་ནི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ གིས་བཙན་བྱོལ་དུ་མ་ཕེབས་གོང་དགོངས་གཞི་ཡོད་པ་ལྟར་ཕྱི་ལོ་ ༡༩༦༠ ལོར་བཙན་བྱོལ་བོད་གཞུང་དེ་མང་གཙོའི་ལམ་སྲོལ་ཅན་དུ་བསྒྱུར་གནང་མཛད་དེ། བོད་མི་མང་སྤྱི་འཐུས་ལྷན་ཚོགས་སྐབས་དང་པོའི་སྤྱི་འཐུས་རྣམས་དམ་འབུལ་ཞུས་པ་ ནས་ད་བར་ལོ་ངོ་ ༤༩ ཧྲིལ་པོ་སོང་བ་དང་ལོ་ལྔ་བཅུ་འགོ་འཛུགས་ཀྱི་ཉིན་དང་པོ་དེ་ཆགས་ཀྱི་ཡོད། འཛམ་གླིང་ནང་སྐྱབས་བཅོལ་སྤྱི་ཚོགས་ཇི་སྙེད་ཅིག་ཡོད་པའི་ནང་ནས་བཙན་བྱོལ་བོད་ གཞུང་གི་མང་གཙོའི་སྒྲིག་འཛུགས་ཆ་ལག་ཡོངས་སུ་ཚང་བ་གཞན་དང་མ་འདྲ་བ་ཡོད་པ་འདི་ ཉིད་༧རྒྱལ་བ་རིན་པོ་ཆེའི་ཕུགས་རྒྱངས་རིང་པོའི་དགོངས་གཞི་དང་། དུས་ནས་དུས་སུ་བཀའ་སློབ་ལམ་སྟོན་བར་མཚམས་མ་ཆད་པར་སྩལ་བའི་བཀྲིན་ལས་དགའ་ སྤོབས་བྱེད་འོས་པ་ཞིག་ཆགས་ཡོད། ཡིན་ནའང་ང་རང་ཚོའི་ངོས་ནས་གནས་སྟངས་དང་བསམ་བློའི་གནས་ཚད་མ་ལོན་པའི་དབང་གིས་ ཐོག་མའི་ལོ་ངོ་ ༣༠ རིང་༸གོང་ས་མཆོག་གི་དགོངས་གཞི་ལྟར་མང་གཙོ་ཡང་དག་པ་ཞིག་གི་ལམ་དུ་བསྐྱོད་ཐུབ་ མེད་རུང་། ཕྱི་ལོ་ ༡༩༩༡ ལོར་བཅའ་ཁྲིམས་དང་གཞན་ཡང་ཁྲིམས་སྒྲིག་ཁག་གཏན་འབེབས་བྱས་པ་ནས་ཁྲིམས་ཀྱི་དབང་ བསྒྱུར་འོག་བསྐྱོད་ཐུབ་པ་དང་། ཕྱི་ལོ་ ༢༠༠༡ ལོར་བཀའ་བློན་ཁྲི་པ་ཐད་ཀར་མི་མང་གིས་འོས་འདེམས་བྱ་ཐུབ་པ་བྱུང་བ་དེ་གཉིས་ང་ ཚོའི་མང་གཙོའི་འཕེལ་རིམ་གྱི་ལས་རིམ་ནང་མདུན་མཆོངས་ཆེན་པོ་ཡིན་པར་ངོས་འཛིན་ ཞུ་ཆོག་པ་ཞིག་ཆགས་ཡོད།
ད་ལྟའི་ཆར་ང་ཚོའི་མང་གཙོའི་གཞུང་འདི་ཕྱིའི་སྒྲོམ་གཞིའི་ཐོག་ནས་རྒྱལ་ སྤྱིའི་ནང་མང་གཙོ་ཚད་ལྡན་གྱི་གཞུང་རྣམས་དང་མཐུན་པའི་མང་གཙོའི་ཀ་བ་གསུམ་གྱི་ དབར་དབང་ཆ་ཆ་བགོས་དང་དབང་ཚད་ལྗིད་མཉམ། འགན་འཁུར་དང་སྟངས་འཛིན་གང་གི་ཆ་ནས་བཙན་བྱོལ་གནས་བབ་དང་བསྟུན་ཏེ་འགྲོ་བཞིན་ ཡོད། དྲང་བདེན་དང་འདྲ་མཉམ། ཕྱི་གསལ་ནང་གསལ་ཡོང་སླད་མེད་དུ་མི་རུང་བའི་རང་དབང་ཅན་གྱི་སྒྲིག་འཛུགས་ཁག་ གི་ལས་དོན་ཚགས་ཚུད་དང་། གཞན་ཡང་མང་གཙོའི་རྒྱན་དུ་གྱུར་པའི་གཞུང་ཁོངས་མ་ཡིན་པའི་ཆོས་དང་རིག་གནས། ཆབ་སྲིད། དཔལ་འབྱོར། སྤྱི་ཚོགས་དང་འབྲེལ་བའི་སྒྲིག་འཛུགས་ཁག་དང་། རང་དབང་ཅན་གྱི་གསར་འགྱུར་བརྒྱུད་ལམ་མང་དག་ཡོད་པ་དེའང་ངོམས་སུ་ཆོག་པ་ཡོད་ གཤིས། ལྷག་པར་དུ་ང་ཚོའི་སྤྱི་ཚོགས་ནང་དངུལ་དང་དབང་ཤུགས་ཀྱིས་དབང་སྒྱུར་བྱེད་པ་མ་ ཡིན་པ་དང་། ཆབ་སྲིད་གཙང་མ་དང་། ལྐོག་ཟ་རུལ་སུངས་ཀྱི་གནད་དོན་མེད་པ་དེས་གཞུང་གི་མཛད་གཙོ་རྣམ་པ་དང་ལས་བྱེད་ རྣམ་པའི་བཟང་སྤྱོད་ཀྱི་མཚོན་རྟགས་ཡིན།
ཡར་རྒྱས་ལ་མཐའ་མེད་པར་སོང་། དེང་གི་གོ་ལ་གཅིག་གྱུར་དང་བརྡ་འཕྲིན་མ་ལག་ལ་སོགས་པའི་འགྱུར་བའི་མྱུར་ཚད་ ཆེན་པོ་འགྲོ་བའི་སྐབས་འདིར། ཕྱི་འཛམ་གླིང་གི་ཤན་དང་གནོན་ཤུགས་བོད་དང་བོད་མི་ཚོར་འཕྲད་རྒྱུ་ཡིན་པ་འདོན་ མི་ཟ་བས། བོད་མིའི་བསམ་བློ་དང་བྱ་སྤྱོད་ལའང་འགྱུར་བ་འགྲོ་བཞིན་པ་དེ་སྤྱི་ཚོགས་ཐོག་ ཏུའང་སྣང་ཐུབ། དེ་ལ་གདོང་ལེན་བྱེད་ཕྱོགས་གཙོ་བོ་ནི་བོད་པའི་ཐུན་མོང་མ་ཡིན་པའི་ཁྱད་ཆོས་ གཙོར་འཛིན་ཐོག གནས་བབ་དང་བསྟུན་ཏེ་དུས་ནས་དུས་སུ་འགྱུར་བ་ གཏོང་འོས་ཀྱང་གཏོང་དགོས། ང་ཚོའི་གྲོས་ཚོགས་ཀྱི་འགྲོ་ལུགས་དང་། གྲུབ་ཆ། འོས་འཕེན་གྱི་ཐོབ་ཐང་། སྒྲིག་འཛུགས་ཁག་བཅས་པ་ཆབ་སྲིད་དང་དངོས་ཡོད་གནས་སྟངས། གནས་དུས་དང་བསྟུན་ཏེ་ཆགས་ཡོད་ནའང་། ད་ལྟའི་གནས་དུས་དང་འཚམས་པའི་ལེགས་བཅོས་བྱ་འོས་རིགས་བོད་མི་མང་སྤྱི་འཐུས་ ལྷན་ཁང་ནས་བསམ་བློ་གཏོང་བཞིན་ཡོད། དེ་བཞིན་གཞུང་ཞབས་མ་ཡིན་པའི་སྒྲིག་འཛུགས་ཁག་དང་། མི་མང་གི་ངོས་ནས་ཚོར་མེད་ལྟ་བུ་མ་ཡིན་པ་མང་གཙོའི་ལས་རིམ་ནང་མཉམ་ཞུགས་གནང་ སྟེ། བསམ་ཚུལ་དང་སྤྱི་དོན་ཐོག་དུས་ཚོད་གཏོང་རྒྱུ། ནུས་པ་འབུང་རྒྱུ་སོགས་ཧ་ཅང་གི་གལ་ཆེན་པོ་ཆགས་ཡོད།
རྡ་ས་བཞུགས་སྒར་དུ་དབུས་ཀྱི་མང་གཙོའི་ཀ་བ་གསུམ་གྱི་ལས་དོན་ཚགས་ཚུད་དགོས་ པ་ཙམ་དུ་མ་ཟད། ས་གནས་སུ་ས་འཐུས་མེད་སར་ས་འཐུས་འཛུགས་ཐུབ་པ་དང་། ས་འཐུས་ཡོད་སར་ཚགས་ཚུད་ཡོང་ཐབས་ལ་འབད་དགོས། ཉེ་བའི་ཆར་མན་སྤར་གཞིས་ཆགས་སུ་ས་འཐུས་བསྐྱར་འཛུགས་ཐུབ་པ་དང་སྒང་ཏོག་ཏུ་ བསྐྱར་འཛུགས་བྱ་འཆར་ཡོད་པ་ལ་སྤྱི་འཐུས་རྒྱུན་ལས་ནས་བསྔགས་བརྗོད་ཞུས་ཡོད། ད་ཡོད་ཀྱི་མང་གཙོའི་སྒྲིག་འཛུགས་རྣམས་མིང་ཙམ་དུ་མ་ལུས་པར་དོན་དངོས་སུ་སྲ་ བརྟན་ཚགས་ཚུད་བཟོ་རྒྱུ་དེ་ད་ལྟ་ང་ཚོའི་མང་གཙོའི་འཕེལ་རིམ་གྱི་ལས་འགན་གལ་ཆེ་ ཞིག་ཡིན་པ་དང་། གཞི་རིམ་མང་ཚོགས་ནང་མང་གཙོའི་ནུས་ཤུགས་འཕེལ་རྒྱས་གཏོང་རྒྱུ་དེ་གནད་ཀྱི་གཙོ་ བོ་ཡིན། དེའི་ཆེད་དུ་བོད་མི་མང་སྤྱི་འཐུས་རྣམ་པ་འདི་ལོ་ནས་བཟུང་ས་བགོས་བྱས་ཏེ་མི་ མང་དང་མི་མང་གི་འཐུས་མིའི་དབར་འབྲེལ་བ་དམ་ཟབ་གཏོང་ཐུབ་པ་ཙམ་དུ་མ་ཟད། མང་གཙོའི་འཕེལ་རིམ་སྤྱིའི་འཕེལ་རྒྱས་ལ་ཕན་པའི་ལས་རིམ་གལ་ཆེན་ཞིག་ཏུ་བརྩིས་ ཏེ་རྒྱ་བལ་འབྲུག་གསུམ་གྱི་བོད་མིའི་གནས་ཡུལ་ཚང་མར་ཕེབས་ཡོད། སྤྱི་འཐུས་ཕྱོགས་བསྐྱོད་ཕེབས་པའི་ལས་བསྡོམས་ལ་གཞིགས་ན་ཐུགས་ཕན་གསོས་ཡོད་ པའི་རྣམ་པ་མངོན་པ་དང་། ལས་བསྡོམས་ཀྱི་མཇུག་སྐྱོང་རིམ་བཞིན་འཛིན་སྐྱོང་ལྷན་དུ་གོ་བསྡུར་གྱིས་བྱ་ འཆར་ཡིན།
མང་གཙོ་ནུས་ཤུགས་ཆེ་རུ་གཏོང་བ་དང་། ཚད་ལྡན་ཡོང་བ་ལ་མི་མང་གི་ཤེས་ཡོན་དང་གོ་རྟོགས་ཇེ་ཆེར་འགྲོ་དགོས། དེ་ཡོང་བ་ལ་གཞུང་དང་འབྲེལ་ཡོད་མང་གཙོའི་སྒྲིག་འཛུགས་ཁག་ནས་མི་མང་ལ་དངོས་ ཡོད་གནས་ཚུལ་ཁུངས་སྤྲོད་ཐུབ་པ་བྱ་རྒྱུ་དང་། མི་མང་གིས་གནས་ཚུལ་དེ་དག་ལ་རྟོག་ཞིབ་ཀྱིས་སྤྱི་པར་ཕན་པའི་རྒྱུ་མཚན་དང་ལྡན་ པའི་བསམ་ཚུལ་འབུལ་རྒྱུ། སོ་སོའི་ལངས་ཕྱོགས་འཛིན་རྒྱུ། དེ་བཞིན་རྒྱུ་མཚན་ཤོད་པ་དང་། བགྲོ་གླེང་བྱེད་པ། ཁོག་རྒྱ་ཡངས་པོ་དང་བཟོད་བསྲན་ཐོག་ནས་བསམ་བློ་མ་མཐུན་པ་ཁས་ལེན་བྱེད་ཐུབ་པ་ བཅས་མང་གཙོའི་མཚན་ཉིད་གལ་གནད་ཆེ་བ་ཁག་ཡིན་པས་བརྩི་སྲུང་བྱེད་དགོས།
རྩ་བའི་ཆ་ནས་འདས་པའི་ལོ་ངོ་ཞེ་དགུའི་ནང་ཡར་རྒྱས་མི་དམན་པ་བྱུང་ཡོད་མོད་ ད་དུང་ཡང་སྤྱི་ཚོགས་ནང་གཞན་བརྟེན་གྱི་བསམ་བློ་ཤུགས་ཆེ་ལ། འགན་འཁུར་མི་དགོས་པའི་གཞི་མེད་སྐྱོན་བརྗོད་མང་དག་ཅིག་ཀྱང་ཡོང་བསྡད་ཀྱི་ཡོད། དེས་སྤྱི་པའི་ལས་དོན་ལ་ཕན་རྒྱུ་ཕར་ཞོག དཀྲུགས་ཤིང་དང་འགོག་རྐྱེན་བཟོ་གི་ཡོད་པས། དུས་ཚོད་ཆུད་བཟོས་དང་མཚམས་རེ་ལྷག་བསམ་ཅན་གྱི་འགན་འཁུར་བ་དང་ལས་བྱེད་བཅས་ བློ་ཕམ་གྱི་རྒྱུར་འགྲོ་བཞིན་ཡོད་པས། དེ་དག་ཐུགས་སྣང་གཟབ་ནན་དང་སྦྲགས་མཚམས་འཇོག་གནང་གལ། བཙན་བྱོལ་གཞུང་གི་ངོས་ནས་བོད་མི་སྤྱི་དང་ལྷག་པར་དུ་ཉམ་ཐག་པ་རྣམས་ལ་རོགས་ སྐྱོར་ཞུ་བཞིན་ཡོད། ལ་ལས་བཙན་བྱོལ་གཞུང་གི་བང་མཛོད་དེ་རྫོགས་རྒྱུ་མེད་པ་ལྟ་བུའི་བསམ་བློ་འཁྱེར་ ནས། ཉམ་ཐག་མིན་ནའང་དེའི་ཁོངས་ཚུད་ཐབས་བྱ་རྒྱུ་ལ་སོགས་པ་ནང་པ་ཡིན་བཞིན་ལས་རྒྱུ་ འབྲས་ལ་མ་བལྟོས་པའི་སྤྱོད་ཚུལ་ཡོང་བཞིན་འདུག་ན། བཙན་བྱོལ་གཞུང་གི་དཔལ་འབྱོར་ཡོང་ཁུངས་དང་འགྲོ་གྲོན་གྱི་གནས་སྟངས་ཤེས་པར་བྱ་ དགོས། ལོ་ངོ་ཞེ་དགུའི་རྗེས་ལ་གཞུང་མང་གཉིས་ཀའི་དཔལ་འབྱོར་རང་ཁ་རང་གསོ་བྱེད་ཐུབ་ པའི་ཐབས་ལམ་འདོན་ཐབས་བྱ་དགོས། དེ་རིང་མཛད་སྒོ་འདིའི་བརྒྱུད་ནས་བོད་མི་འབྱོར་ལྡན་པ་ལ་ལས་གཞུང་མང་གཉིས་ལ་ སྨན་པའི་དཔལ་འབྱོར་གྱི་མཐུན་འགྱུར་རོགས་རམ་གནང་གི་ཡོད་པ་རྣམས་ལ་ཐུགས་རྗེ་ ཆེ་ཞེས་ཞུ་རྒྱུ་ཡིན། ད་ལྟ་བཙན་བྱོལ་གྱི་གནས་སྟངས་དང་བོད་ནང་ཛ་དྲག་གི་གནས་སྟངས་འདི་ལྟ་བུའི་སྐབས་ སུ་སོ་སོའི་ཐོབ་ཐང་རྩོད་པ་ལས་ལས་འགན་བསྒྲུབ་རྒྱུ་འདི་གལ་འགངས་ཆེ་བ་ཡིན།
མང་གཙོའི་འགྲོ་ལུགས་ནང་གཞུང་གི་གཙོ་འཛིན་བརྗེ་བསྒྱུར་བྱ་རྒྱུའི་དབང་ཚད་ ཆ་ཚང་མི་མང་ལ་ཡོད་པས་འོས་བསྡུའི་ལས་རིམ་ནང་གཞུག་རྒྱུ་དེ་ཐོབ་ཐང་ཡང་ཡིན་ལ་ ལས་འགན་ཡང་ཆེ་ཤོས་ཡིན། ཡིན་ནའང་སྔར་ལམ་ལྟར་ན་ཕྱི་ལོ་ ༢༠༠༦ བཀའ་ཁྲིའི་འོས་འདེམས་སྐབས་བོད་མི་འོས་འཕེན་གྱི་ཆ་རྐྱེན་ཚང་བ་ ༡༡༠བྱ༠༠༠ ཙམ་ནས་ ༧༢༧༧༡ གིས་མ་གཏོགས་དེབ་སྐྱེལ་ཡང་བྱས་མེད་པ་དང་། དེའི་ནང་ནས་བོད་མི་ ༣༢༢༠༥ ཡིས་མ་གཏོགས་དངོས་སུ་འོས་འཕངས་མེད་པ་དེས་ང་ཚོའི་ཛ་དྲག་པའི་ཆབ་སྲིད་ཀྱི་གནས་ བབ་འདི་འདྲའི་འོག་ཏུའང་བཙན་བྱོལ་བོད་མི་ཚོས་འགན་ཇི་ཙམ་འཁྱེར་གྱི་ཡོད་མེད་ གསལ་པོ་རྟོགས་ཐུབ། རིང་མིན་བཀའ་བློན་ཁྲི་པ་དང་སྤྱི་འཐུས་ཀྱི་འོས་བསྡུ་ཆེན་མོའི་ལས་རིམ་སླེབས་ རྒྱུར། ཆབ་སྲིད་ཀྱི་ཛ་དྲག་གི་གནས་སྟངས་དང་མི་རབས་བརྗེ་བསྒྱུར་འགྲོ་བཞིན་པའི་དུས་ སྐབས་འདིར་མ་འོངས་བཀའ་བློན་ཁྲི་པ་དང་སྤྱི་འཐུས་རྣམས་གཙོ་བོ་༧རྒྱལ་བ་རིན་པོ་ ཆེའི་དགོངས་གཞི་སྒྲུབ་ཐུབ་མཁན་དང་། མི་མང་གི་མངོན་འདོད་སྒྲུབ་ཐུབ་མཁན། ཤེས་འབྱོན་གཉིས་ལྡན། བབ་ལྷིང།བརྟན་གསུམ་གནང་མཁན། ཐག་ཆོད་པོ། མ་འོངས་ཀྱི་འཆར་སྣང་ གསལ་པོ་ཡོད་པ། དྲང་བདེན། སྙིང་སྟོབས་དང་ལྡན་པ། བཟང་སྤྱོད་ལྡན་པ། ཆིག་བསྒྲིལ་གྱི་ནུས་པ་འདོན་ཐུབ་མཁན། བོད་དང་རྒྱ་ནག བཙན་བྱོལ་གྱི་གནས་སྟངས་བཅས་གསལ་ཤེས་དང་། ཉམས་མྱོང་ཅན་ཞེ་གཅིག་འདེམས་དགོས་པ་དང་།
བོད་པའི་སྤྱི་ཚོགས་ནང་ཁྱད་ལས་པ་དང་རིགས་གཅིག་རྐང་འཛིན་གང་མང་ཐོན་ཐུབ་ ཐབས་ཐོག བཙན་བྱོལ་བོད་གཞུང་དང་། གཞུང་འབྲེལ་མ་ཡིན་པའི་ཚོགས་པ་ཁག དགེ་སློབ། ཕ་མ་སོ་སོ་བཅས་ཕྱོགས་ཡོངས་ནས་འཁུར་འགན་ཆེ་བཞེས་ཀྱིས་འབད་ཐབས་ངེས་གནང་ཡོང་ བའི་རེ་འབོད་ཞུ་རྒྱུ་ཡིན། གཞུང་གི་ལས་དོན་སྲིད་བྱུས་ཁག་བཀའ་ཤག་བརྒྱུད་དངོས་སུ་ལག་བསྟར་བྱེད་པོ་སྲི་ ཞུའི་ལས་བྱེད་པ་ཡིན་པར་སོང།སྲི་ཞུ་བ་མང་དག་ནས་ད་བར་ཞབས་ཞུ་ཧུར་བསྐྱེད་ རྒྱུན་བསྲིངས་ཞུས་དང་ཞུ་བཞིན་པ་བསྔགས་འོས་ཀྱི་རང་བཞིན་ཡང་། མང་དག་ཅིག་གཞུང་ཞབས་ཁོང་འབབས་ཚུགས་ལྟ་བུ་གནང་སྟེ་རང་མགོ་གང་ཐོན་གྱིས་གནས་མ་ ཐུབ་པར་ཐོན་འགྲོ་བ་དཔེར་ན། ཕྱི་ལོ་ ༢༠༠༥ ནས་ད་བར་ལས་བྱེད་གསར་བསྐོ་བྱས་པ་མི་གྲངས་ ༢༥༦ བྱུང་ཡོད་པ་ནས་གཞུང་ཞབས་རྒས་ཡོལ་ཐོན་རིགས་ཕུད། རྩ་དགོངས་དང་། རང་བཞིན་གྱིས་བུད་པ་བཅས་ལས་བྱེད་མི་གྲངས་ ༡༡༤ བྱུང་འདུག་པ་དེ་བཞིན་བརྒྱ་ཆར་ཕབ་ན་བརྒྱ་ཆ་ ༤༥ ཙམ་ཆགས་ཀྱི་འདུག་པས་དེང་བོད་དང་བོད་མིའི་གནས་སྟངས་ཛ་དྲག་གཉན་འཕྲང་ཇི་འདྲར་ ཐུག་ཡོད་པར་བསམ་ཤེས་ཀྱིས་ཞབས་ཞུ་རྒྱུན་བསྲིངས་ཐུབ་པ་གནང་གལ་ཆེ།
བཙན་བྱོལ་བོད་མི་རྣམས་ནི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་ དབུ་ཁྲིད་ལམ་སྟོན་འོག་རང་དབང་མང་གཙོའི་སྐལ་བཟང་ལ་ལོངས་སུ་སྤྱོད་བཞིན་ཡོད་ ནའང་། གཞིས་བཞུགས་བོད་མི་རྣམས་ནི་ད་དུང་ཡང་རྒྱ་ནག་དམར་པོའི་སྲིད་གཞུང་གི་འོག་ འགྲོ་བ་མི་ཡི་ཐོབ་ཐང་དང་། མང་གཙོ། ་བརྗོད་རང་དབང་སོགས་གང་ཡང་མེད་པར་འཛིན་བཟུང་བཀག་ཉར་དང་། བཙོན་འཇུག་ཁྲིམས་གཅོད། དྲག་གནོན་མནར་གཅོད་སོགས་ཀྱི་འོག་མུ་མཐུད་གནས་བཞིན་པ་རྣམས་ལ་གདུང་སེམས་མཉམ་ བསྐྱེད་དང་དེ་དག་ལས་བསྐྱབ་ཐབས་ཀྱི་འབད་འབུངས་བྱ་རྒྱུ་ནི་ང་ཚོའི་ནམ་ཡང་འདོར་ དུ་མི་རུང་བའི་ལས་འགན་གལ་ཆེ་ཞིག་ཆགས་ཡོད།
སྐབས་བབ་བོད་མི་མང་སྤྱི་འཐུས་ལྷན་ཚོགས་ཀྱི་ལས་འགན་གྱི་ཆ་ཤས་སྤྱི་ནོར་༸ གོང་ས་༸སྐྱབས་མགོན་ཆེན་པོ་མཆོག་གི་བཀའ་སློབ་དགོངས་དོན་རྒྱལ་སྤྱིའི་ནང་རྒྱལ་ ཁབ་སོ་སོའི་གྲོས་ཚོགས་འཐུས་མིར་འབྲེལ་བ་གང་ཐུབ་ཞུ་བཞིན་ཐོག ད་ཐེངས་སྦེལ་ཇི་ཡམ་དོན་གཅོད་ཁྱབ་ཁོངས་པེ་རི་སི་ལས་ཁུངས་ཀྱི་གོ་སྒྲིག་འོག ཕ་རན་སི་གྲོས་ཚོགས་གོང་མའི་འཐུས་མིའི་སྐུ་ཚབ་ད་རིང་མཛད་སྒོའི་སྐུ་མགྲོན་དུ་ ཕེབས་ཡོད་པ་དང་། མ་འོངས་པར་ཡང་གྲོས་ཚོགས་འཐུས་མིའི་སྐུ་ཚབ་ཁག་འགའ་ཕེབས་འཆར་ཡོད། ལྷག་པར་དུ་རིང་མིན་འདི་ལོའི་ནང་རྒྱལ་སྤྱིའི་གྲོས་ཚོགས་འཐུས་མིའི་བོད་དོན་ རྒྱབ་སྐྱོར་ཚོགས་ཆེན་ཐེངས་ལྔ་པ་དེ་ཨི་ཊ་ལི་ཚོགས་འཆར་ཡོད་ཁར། སྔ་ལོ་དམིགས་བསལ་ཚོགས་ཆེན་ཚོགས་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་ མཆོག་གི་བཀའ་སློབ་ཕེབས་དགོངས་ལྟར་གྲོས་ཚོགས་ཚོགས་དུས་བརྒྱད་པར་གཏན་འབེབས་ ཟིན་མཚམས་ཕྱི་ལོ་ ༢༠༡༠ ནང་བོད་གཞུང་མང་རྒྱལ་ཡོངས་ཚོགས་ཆེན་ཞིག་འཚོགས་འཆར་ཡོད། དེ་བཞིན་ཕྱི་ལོ་ ༢༠༡༠ ལོར་བཙན་བྱོལ་ནང་མང་གཙོ་དབུ་བརྙེས་ནས་ལོ་ ༥༠ འཁོར་བའི་དུས་དྲན་རྒྱས་པ་ཞིག་ཀྱང་སྲུང་བརྩི་ཞུ་འཆར་ཡོད་པ་བཅས།
མཐའ་དོན་འཛམ་གླིང་ཞི་བདེའི་དེད་དཔོན། བོད་མིའི་ཆོས་སྲིད་གཉིས་ཀྱི་དབུ་འཁྲིད་བླ་ན་མ་མཆིས་པ་སྤྱི་ནོར་༸གོང་ས་༸ སྐྱབས་མགོན་ཆེན་པོ་མཆོག་སྐུ་ཚེ་༸ཞབས་པད་བསྐལ་བརྒྱར་བརྟན་ཅིང་ཐུགས་ཀྱི་བཞེད་ དགོངས་མཐའ་དག་ལྷུན་གྱིས་འགྲུབ་པ་དང་། བོད་ཀྱི་མང་གཙོའི་ལམ་བཟང་སྲ་བརྟན་གོང་འཕེལ་ཐོག བོད་དོན་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་བཅས། བོད་མི་མང་སྤྱི་འཐུས་ལྷན་ཚོགས་ནས་ཕྱི་ལོ་ ༢༠༠༩ ཟླ་ ༩ ཚེས་ ༢ ལ།། །།


text:
བསམ་ཉེས་གཅིག
སྔ་མོ་ཞིག་ན། ཚོང་བ་ཞིག་ཡོད་པ་དེ་ཚོང་བྱེད་དུ་ས་གཞན་དུ་ཕྱིན། ལམ་བར་དུ་མེ་ཏོག་མང་སའི་སྤང་ཁུན་ཞིག་ན་ཤིང་སྡོང་ཞིག་ཡོད། ཚོང་བ་དེས་ཤིང་སྡོང་གི་འོག་ཏུ་ཅུང་ཙམ་ངལ་གསོས་ཏེ་བསྡད། ཚོང་བའི་ཁ་སྐོམ་སྟེ་སེམས་ལ། ཆུ་ཕོར་བ་གང་འཐུང་རྒྱུ་བྱུང་ན་དགའ་བ་ལ་བསམ། བསམ་ཡུལ་ལས་འདས་པ་ཞིག་ལ། བློ་བུར་ཆུ་ཕོར་བ་གང་མདུན་དུ "ཏེན་དང" ཞེས་པའི་སྒྲ་དང་ལྷན་དུ་སླེབས་བྱུང་། ཚོང་བས་ཆུ་ཕོར་བ་གང་བོ་འཐུང་སྟེ་སེམས་ལྷོད་ལ་བབས་ནས་བསྡད་ཡོད་སྐབས། ཟ་མ་ཞིམ་པོ་ཞིག་ཟ་རྒྱུ་བྱུང་ན་དགའ་བ་ལ་བསམ། ཡང་བསྐྱར་མདུན་མོག་མོག་དྲོན་པོ་རླངས་པ་འཁྱིལ་ལེར་ཡོད་པ་ཞིག་མདུན་དུ། "ཏེན་དང་" ཞེས་པའི་སྒྲ་དང་ལྷན་དུ་སླེབས་བྱུང་། ཚོང་བས་མོག་མོག་ཟོས་ཏེ་གྲོད་ཁོག་རྒྱགས་རྗེས་གཉིད་བསམ་སྟེ། སེམས་ལ། མལ་ཁྲི་སྐྱིད་པོ་ཞིག་ཡོད་ན་དགའ་བ་བསམ། དེ་མ་ཐག་ཤིང་གི་མལ་ཁྲི་ཞིག་གི་སྟེང་ན། མལ་གདན་སྐྱིད་པོ་ཅན་ཞིག "ཏེན་ཏང" ཞེས་པའི་སྒྲ་དང་ལྷན་དུ་མདུན་དུ་སླེབས་བྱུང་། ཚོང་བ་དེ་མལ་ཁྲི་དེའི་སྟེང་དུ་སྐྱིད་ཉལ་བྱས་ཏེ་གཉིད། ཕྱི་ཉིན་ཞོགས་པ་ཚོང་པ་གཉིས་ལས་སད་དུས། སེམས་ལ་ཁེར་རྐྱང་གི་ཚོར་སྣང་བྱུང་སྟེ། འདུག་རོགས་བུ་མོ་ཞིག་ཡོད་ན་དགའ་བ་བསམ། དེ་མ་ཐག བར་སྣང་ནས་བུད་མེད་ཤིན་ཏུ་མཛེས་བ་ལྷ་མོ་འདྲ་བ་ཞིག "ངའི་སྙིང་སྡུག" ཅེས་པའི་སྐད་ངག་འཇམ་པོ་ཅན་ཞིག་མདུན་དུ་ཐོན། ཚོང་བ་དེ་དང་བུད་མེད་མཛེས་མ་དེ་གཉིས་ཀྱིས་ཟས་རང་འགྲུབ་དང་གོས་རང་འགྲུབ་གྱི་འཚོ་བ་ལ་རོལ་ཏེ་ཅང་མ་འགོར་བའི་ཉིན་ཞིག་ལ། ཚོང་བ་དེའི་སེམས་ལ། གལ་སྲིད་རྐུན་མ་དང་ཇག་པ་བསླེབས་ཏེ་ངའི་བུད་མེད་འཕྲོག ཤིང་སྡོང་བཅད་པ་ཡིན་ན་ཅི་ཞིག་བྱ་དགོས་སམ་བསམ་པ་ན། དེ་མ་ཐག མདུན་གྱི་ལུང་མདོ་རུ་མི་རྟ་ཁག་ཅིག་ཐོན། མི་རྟ་དེ་ཚོ་རྒྱུགས་ཐེངས་གཅིག་གིས་ཚོང་བའི་མགོར་བརྒྱུགས་ཏེ། བུད་མེད་འཕྲོག ཤིང་སྡོང་བཅད་དེ་ཁོ་གཅིག་བུ་ལག་ལ་ཅི་ཡང་མེད་པར་ཕྱིར་ཡུལ་དུ་ལོག་དགོས་བྱུང་། ཁོའི་སེམས་ལ། མི་ནི་བསམ་བློས་རྗེས་འབྲང་ཡིན་པ་དང་། བསམ་པ་ངན་ན་འབྲས་བུ་ངན་ལབ་པ་ཅི་མ་བདེན་བསམ་པ་དང་། དེ་ནས་ཁོ་བྱ་བ་ཅི་ཞིག་ལ་འཕྲད་ནའང་། བསམ་བློ་བཟང་ཕྱོགས་གཏོང་འེ་ཐུབ་ལ་འབད་དོ།།
མཁས་གྲུབ་གྱིས་བསྡུ་སྒྲིག་དང་གཟུངས་ཕྱུག་སྐྱིད་ཀྱིས་ལེགས་བཅོས་བྱས།
གཡག་རྒོད་དྲ་ཚིགས་ཀྱི་ཆོག་མཆན་མེད་པར་བྱིས་སྒྲུང་འདི་གཞན་ལ་བརྒྱུད་འགོད་བྱེད་མི་ཆོག